Chemical alifaanuge ihumaalu, zimmaa adhi filaavalhu | Mihaaru\nހެންވޭރު އަބަދަށްފެހިމަގުގައި ހުރި ކެމިކަލް ގުދަނެއްގައި ރޯވެގެން މިދިޔަ އަހަރު ހިނގި ހާދިސާގައި އަލިފާންގަނޑު މުޅި ހިސާބަށް ފެތުރިފައި: ގްރީން ޕާތު ކުންފުނީގެ އެ ގުދަނުގައި ހިނގި މި ހާދިސާގައި އެކަކު މަރުވެ އެތައް ބަޔެއްގެ ގެދޮރު އަނދައިގެން ދިޔަ.\n20 ސެޕްޓެމްބަރ 2020 - 08:27 11 comments\nމުޅި ހިސާބުގަނޑު ގުގުމައިގަތީ ގޮވުމެއްގެ އަޑުންނެވެ. ވާނުވާ ބަލަން އަވަސްވެގަތް މީހުންނަށް ގޭތެރެއިން ފެނުނީ ދުމެވެ. ބޭރުގައި އަލިފާނެވެ. ސިހުމުގައި އެތައް ބަޔަކު ރޮމުން ހަޅޭއްލަވަމުން ގެއިން ނުކުންނަން ދުއްވައިގަތެވެ. ކުޑަކުދިން ސަލާމަތަށް ގެންދިޔަ މައިންބަފައިންނެވެ. މުސްކުޅި މައިންބަފައިން ސިޑިން ބޭލި ދަރިންނެވެ. އެއީ ނަސީބު ގަދަ މީހުންނެވެ. އެހެން މީހުން، ކުޑަ ވަގުތުކޮޅެއް ތެރޭ ދުމާއި އަލިފާނުގެ ހޫނާއި ވިހައިގައި ތާށިވީ އެވެ. ދެމަފިރިއެކެވެ. ކުޑަކުއްޖަކާއި އޭނާގެ މަންމަ އެވެ. އެކަނި ދިރިއުޅުނު މަޔަކާއި އޭނާގެ ފުރާވަރު ދަރިފުޅެވެ. ގުރުއާން ޓީޗަރެކެވެ. އެ އެންމެންހެން އެންމެ ފަހުން ސަލާމަތްވި އެވެ. ގުރުއާން ޓީޗަރު ފިޔަވަ އެވެ.\nދެ ކުދިންގެ މަންމަ އައިޝަތު ޝައުނާ، 46، މަރުވީ އެވެ. ހާލުގައި ޖެހިގެން ފުރަތަމަ ހަތަރު ދުވަހު 786 މީހަކު އެހީ އަށް އެދުނެވެ. ހަތަރު ސަތޭކަ އަށް ވުރެ ގިނަ މީހުންގެ ގެދޮރު ގެއްލުނެވެ. ހަ ގުދަނާއި 14 ގެ އަނދައިގެން ދިޔަ އެވެ. އިތުރު 11 ގެއަކުން މީހުން ނުކުންނަން ޖެހުނެވެ. އަހަރުވީ އިރު ސަރުކާރުގެ ވަގުތީ ހިޔަލުގައި އަދިވެސް ފަންސަވީހަކަށް މީހުން އެބަ ތިއްބެވެ.\nހާލުގައި ޖެހުނު މީހުންނަށް ސަރުކާރުން އެހީވި އެވެ. ގެއްލުމުގެ ބަދަލަށް ކޮންމެވެސް ވަރަކަށް ފައިސާ ދިނެވެ. އިންސާފުގެ އުއްމީދެއް ނުދެ އެވެ.\n"ހާދިސާއެއް ހިނގައިފިއްޔާ ދެން ވަރަށް އަވަހަށް ހަނދާން ނެތޭ. އެއީ ވަރަށް ދެރަ ކަމެއް ދިވެހިރާއްޖޭގައި. އެހެން ވެގެން ނުވާނެ. އެކަމުން ކޮންމެވެސް ކަހަލަ ފިލާވަޅެއް ދަސްކުރަން ޖެހޭނެ."\nހެންވޭރު ތިލަފުށި ގޭގައި ހުރި ކެމިކަލް ގުދަނެއްގައި ސެޕްޓެމްބަރު 20، 2019ގައި އަލިފާން ރޯވީ "ފަރުވާތެރި ނުވުމުގެ ސަބަބުން" ކަމަށް އެ ހާދިސާ ހިނގިތާ ހަވަނަ ދުވަހު ކްރިމިނަލް ކޯޓަށް ހުށަހެޅި ޑޮކިއުމެންޓެއްގައި ފުލުހުން ބުނެފައިވާކަން ހައި ކޯޓުގެ ޑޮކިއުމެންޓަކުން އެނގެ އެވެ. އަދި ފުލުހުން "މިހާރު"އަށް ދިން އިންޓަވިއުއެއްގައި ބުނިގޮތުގައި މި ހާދިސާގައި އިހުމާލު އޮތް ކަމަށް ބެލެވެ އެވެ. ސުވާލުކުރުމުން ފުލުހުން ނުސީދާކޮށް ދިން ޖަވާބުން އެނގެނީ ފުލުހުން އެ ތުހުމަތު ކުރަނީ އެ ތަނުގައި ކެމިކަލް ގެންގުޅުނު ކުންފުނި ގްރީން ޕާތަށް ކަމެވެ.\nހާދިސާ އަށް އަހަރެއް ފަހުން، ފުލުހުންގެ ތަހުގީގު ކުރިއަށްދާ އިރު ގްރީން ޕާތު ކެމިކަލް ވިޔަފާރީގައި ކުރިއަށެވެ. އެނދި ގުދަން ހުރީ އިންޝުއަކޮށްފަ އެވެ. ހާލުގައި ޖެހުނު ބައެއް މީހުން އަދިވެސް އެ ހާދިސާގެ ބިރުވެރިކަމާއި ފޫނުބެއްދުނު ގެއްލުންތަކުން އަރައިނުގަނެވި އެވެ.\nސިހުމުގައި ސަރުކާރުގެ ފިޔަވަޅުއެޅުން އައީ ފިސާރި ބާރުމިނުގަ އެވެ. ނުރައްކާތެރި ކެމިކަލް ގުދަންކުރުމާ ބެހޭ ގަވާއިދެއް ތިން ދުވަސް ތެރޭ ތައާރަފްކޮށް ތިލަފުށީގައި ގުދަންތަކެއް އަޅައި މާލެ އިން ކެމިކަލް ބޭރުކުރި އެވެ. އެކަމަކު 36 މިލިއަން ރުފިޔާގެ ގެއްލުންވި އެ ހާދިސާ އަށް އަހަރެއްވީ އިރު އެކަމާ ގުޅޭގޮތުން އިތުރު މާ ބޮޑު ޚަބަރެއް ނުވި އެވެ. އަލިފާނުގެ ގެއްލުމުގައި ގެއިން ނުކުންނަން ޖެހުނު އެކަކުގެ ބަހުން ނަމަ "ދެން ވަރަށް އާދައިގެ ކަމަކަށް ވެ، ހުރިހާ ކަމެއް ނިންމާލީ" އެވެ.\nއަލިފާނުގެ ހާދިސާގައި އެނދި ގެއެއްގެ އެތެރެ އަޅި އަށް ވެފައި.\nއަހަރުވީ އިރު ޒިންމާއެއް ނެތް\nވަށައިގެން އަނދަމުންދިޔަ ބިޔަ އަލިފާންގަނޑު ތެރޭ ހުރި އިމާރާތެއްގައި ދަރިފުޅާ އެކު ތާށިވެ ދެ ގަޑި އިރާއި ބައި ހޭދަކުރަން ޖެހުނު ގޮތް ކިޔައިދޭން އަސްމާ ސައީދު އަށް އަދިވެސް އުނދަގުލެވެ. ދުމާ ހެދި ރަނގަޅަށް ނޭވާނުލެވި ހެއަށް ގޮތްވަމުން ދަނިކޮށް ސިފައިން ގޮސް ސަލާމަތްކުރިތާ ފުރަތަމަ ތިން މަސް އަސްމާ ހޭދަކުރީ ޝޮކާއި ބިރުވެރި ހުވަފެންތަކާއި ސިކުނޑީގައި ހަރުލާފައި ހުރި މަންޒަރުތަކުގެ ނުތަނަވަސްކަމުގަ އެވެ.\n"އެއީ ހަޔާތުގެ އެންމެ ދިގު ދެ ގަޑި އިރާއި ބައި،" އަސްމާ ބުންޏެވެ.\n"އަޅުގަނޑު މާލޭގައި އުޅެ ބޮޑުވެ 50 އަހަރު ވެފައި މިހިރީ. އެހާ ގަދަ އަށް އެނދި އަލިފާނެއް ނުދެކެން މާލެއަކުންނެއް. އެއަށް އެއްވެސް ބަޔަކު ޒިންމާ ނެގި ތަނެއް ނުފެނޭ. އެކަމަކު ގުދަނެއް ގޮވީ. ގުދަނެއް ގޮވައިގެން މިހާ ވަރުގެ ގެއްލުމެއް މިވީ. އެކަމާ ވަރަށް ދެރަވޭ."\nއަސްމާ (ކ) އާއި ދަރިފުޅު ޔައިޝް: އަލިފާނުގެ ހާދިސާގައި ގޭތެރޭގައި ތާށިވެ ދެ ގަޑި އިރާއި ބައި ހޭދަކުރަން ޖެހުނު.\nގްރީން ޕާތު ގުދަނުގެ އަލިފާނަކީ މާލޭގައި މީހުން ދިރިއުޅޭ ތަންތަނުގައި އަލިފާނުގެ ރައްކާތެރިކަން ނެތުމުގެ ގެއްލުމާއި އަލިފާން ނިއްވައި މީހުން ސަލާމަތްކުރަން ހުރި ހުރަސްތައް ވަރަށް ހިތިކޮށް ތަޖުރިބާކުރަން ޖެހުނު ހާދިސާއެކެވެ. އެކަމަކު އެ އަށް ފަހު ވެސް، ކުރަން ޖެހޭ މުހިއްމު ބައެއް ކަންކަން ސަރުކާރުން ހުރީ ނުކޮށެވެ. އޭރު ނުނިންމާ އޮތް ފަޔަ ހައިޑްރެންޓް ނިޒާމް އަދިވެސް ނުނިމެ އެވެ. އިމާރާތްތަކުގައި އަލިފާނުގެ ރައްކާތެރިކަމަށް މިންގަނޑުތަކެއް ތައާރަފްކުރަން ބިލްޑިން ކޯޑުގައި ކަނޑައަޅާފައި އޮތް މުއްދަތު ފާއިތުވިތާ އަހަރެއް ވަނީ އެވެ.\n"ހާދިސާއެއް ހިނގައިފިއްޔާ ދެން ވަރަށް އަވަހަށް ހަނދާން ނެތޭ. އެއީ ވަރަށް ދެރަ ކަމެއް ދިވެހިރާއްޖޭގައި. އެހެން ވެގެން ނުވާނެ. އެ ކަމުން ކޮންމެވެސް ކަހަލަ ފިލާވަޅެއް ދަސްކުރަން ޖެހޭނެ އަސްލު،" އަސްމާ ބުންޏެވެ.\nކެމިކަލް ގުދަނުގެ އަލިފާންގަނޑު އަދަމުންދިޔަ މަންޒަރުތައް\nދިރިއުޅުން ބީވެ ސުމަކުން ފަށަން ޖެހުނު މީހުންނަށް ކުރެވެނީ، އަމިއްލަ ކުށެއް ނެތި ކުއްލިއަކަށް މި ވަރު ކަމެއް ދިމާވުމަކީ ބޮޑު ބޭއިންސާފެއް ކަމުގެ އިހުސާސެވެ. ގުދަނުގެ ބިތްދޮށަށް ހުރި ކަޅުހުރާގައި ދިރިއުޅުނު ޚަދީޖާ (އަސްލު ނަމެއް ނޫން) ހުންނަނީ ކިތަންމެ ބަލައިގެން އުޅުނަސް އަނެއްކާވެސް އެކަހަލަ ކަމެއް ކުރިމަތިވެދާނެތީ ބިރުހީވެފަ އެވެ.\n"ކުރިންސުރެ ވެސް އަޅުގަނޑަކީ ނިދަން އޮށޯންނަ ފަހުން ވެސް ތެދުވެގެން ގޮސް އުނދުން ނިވިފައި ހުރިތޯ ބަލައި އެ ގޮތަށް އަބަދުވެސް އުޅުނު މީހެއް. ގިނަ މީހުން ހަމަ ބަލައިގެން ކަންނޭނގެ އުޅޭނީ،" އަލިފާނުން އަވަހަށް ސަލާމަތްވެވުނު މީހުންގެ ތެރޭގައި ހިމެނުނު ޚަދީޖާ ބުންޏެވެ.\n"އަމިއްލަ އަށް ކުރި ކަމަކުން ނުވަތަ އަމިއްލަ އަށް ފަރުވާކުޑަވެގެނެއް ނޫން އެކަން ހިނގީ."\n"މިހާރު"އާ ވާހަކަދެއްކި، މި ހާދިސާގައި ގެއްލުން ލިބުނު މީހުން ބުނީ ގްރީން ޕާތުން ޒިންމާ ނަގަން ޖެހޭނެ ކަމަށެވެ. އަދި ސަރުކާރުން އެ ކުންފުނި ޒިންމާދާރުކުރުވަން ވެސް ޖެހޭނެ ކަމަށް އެ މީހުން ދެކެ އެވެ.\n"ކޮންމެވެސް ކަމެއް ވެގެން ދޯ އެކަން ހިނގާނީ؟ ހަމަ ހުރެފައެއް ތަނެއްގައި ރޮލެއް ނުވާނެ،" އަލިފާނުގެ ގެއްލުމުގައި އަމިއްލަ ގެއިން ނުކުންނަން ޖެހުނު މަރިޔަމް (އަސްލު ނަމެއް ނޫން) ބުންޏެވެ.\n"ކީއްވެގެން ހެއްޔޭ އެ މީހުން ޒިންމާދާރު ނުކުރެވިގެން ތިއުޅެނީ؟ ބައެއްގެ ދިރިއުޅުމޭ ދިޔައީ."\nތިލަފުށިގޭގައި ހުރި ކެމިކަލް ގުދަނުގައި ރޯވެ އަނދައި ހުލިވުމުން އެ ސަރަހައްދު ސާފުކޮށްފައި. ފައިލް ފޮޓޯ: ހުސެއިން ވަހީދު/ މިހާރު\nމި ރިޕޯޓަށް ގްރީން ޕާތުގެ އިންޓަވިއުއަކަށް އެދުމުން އެ ތަނުގެ އޮޕަރޭޝަންސް މެނޭޖަރު އިބްރާހީމް ނަޝީދު ވިދާޅުވީ މި މައްސަލައިގައި އިތުރަށް ވާހަކަދައްކަން އެ ކުންފުނިން ބޭނުން ނުވާ ކަމަށެވެ. ނަޝީދު ކުރިން ވަނީ އެ ގުދަނުގައި ގަވާއިދާ ޚިލާފަށް ކަމެއް ކޮށްފައި ނޯންނާނެ ކަމަށް ވިދާޅުވެފަ އެވެ.\nމި ހާދިސާގެ ކުރިން އެ ހިސާބުގަނޑުގެ ބައެއް މީހުން ގުދަނާ ބެހޭގޮތުން މާލޭ ސިޓީ ކައުންސިލްގައި ޝަކުވާކޮށްފައިވެ އެވެ. ޑެޕިއުޓީ މޭޔަރު ޝަމާއު ޝަރީފު އެކަން ކަށަވަރުކޮށްދެއްވި އެވެ. އެކަމަކު އޭނާ ވިދާޅުވީ އޭރު ހުށަހަޅާފައި އޮތީ ކެމިކަލްއާ ގުޅުން ހުރި ޝަކުވާއެއް ނޫން ކަމަށެވެ.\n"ކޮންމެވެސް އެހެން އިޝޫއެއް އެ ހިސާބުގެ މީހުންނަށް ފާހަގަކުރެވިގެން އޮތީ އަޅުގަނޑުމެންނަށް ލޮޖްކޮށްފައި،" ޝަމާއު ވިދާޅުވި އެވެ.\nޝަކުވާ "ލިބިގެން އަޅުގަނޑުމެން ޗެކްކޮށްގެން ހުރިހާ ތަނަކަށް ސިޓީ ވެސް ފޮނުވާފައި ހުންނާނީ."\nހުށަހެޅީ ކޮން ބާވަތެއްގެ ޝަކުވާއެއްތޯ އާއި އެކަން ބަލައި ފިޔަވަޅުއެޅީ ކޮން ގޮތަކަށްތޯ ބައްލަވައިދެއްވަން "މިހާރު"ން ޝަމާއު އަރިހު އެދުނު ނަމަވެސް ފަހުން އޭނާއާ ނުގުޅޭތީ އެ ކަންކަން ސާފެއް ނުވި އެވެ.\nފުލުހުން ކުރާ ތަހުގީގުގެ އިތުރުން މި ވަރުގެ ބޮޑު ހާދިސާއެއް މިނިވަން އިންކުއަރީއެއްގެ ފެންވަރުގައި ބަލައި ރިޕޯޓެއް ނެރެން ޖެހޭނެ ކަމަށް "މިހާރު"އާ ވާހަކަދެއްކި މީހުން ދެކެ އެވެ. އިންކުއަރީއެއް މުހިއްމުވަނީ ހާދިސާގެ ވަށައިގެން ހުރި މައްސަލަތަކާއި އަލިފާނުގެ ހާދިސާތަކުން އާއްމުން ރައްކާތެރިކުރަން އަޅަން ޖެހިފައި ހުރި ފިޔަވަޅުތަކަކީ ކޮބައިތޯ ބަލައި ކަންކަން އިސްލާހުކުރުވަން ޖެހޭތީ އެވެ. އެކަމަކު މި ހާދިސާގެ އެފަދަ އިންކުއަރީއެއް ނުހިންގަ އެވެ. މި ހާދިސާއާ އަޅާބަލާ އިރު ނިސްބަތުން މާ ކުދި ވަކިވަކި މައްސަލަތައް ބަލަން އަވަސްވެގަންނަ ރައްޔިތުންގެ މަޖިލީހުގެ ކޮމިޓީތަކުގެ ތެރެއިން ކޮމިޓީއަކުން ވެސް މި ހާދިސާ ހިނގި ގޮތް ބަލައިފައެއް ނެތެވެ.\nއިހުމާލު އެބައޮތް، ސަބަބާ މެދު މާހިރުންގެ ރައުޔު ހޯދަނީ: ޕޮލިސް\nކެމިކަލް އަލިފާނުގެ ތަހުގީގު ނުނިމުނަސް މުހިއްމު ދެ ކަމެއް މިހާރު ވެސް ޔަގީން ކަމަށް ފުލުހުން ބުނެ އެވެ. އެއީ ފުރަތަމަ ވެސް އަލިފާން ރޯވީ ތިލަފުށި ގޭގައި ހުރި ގުދަނުގައި ކަމާއި އެއީ ގަސްދުގައި ރޯކުރި އަލިފާނެއް ކަމަށް ނުބެލެވޭ ކަމެވެ. ފުލުހުން ބުނިގޮތުގައި މި ހާދިސާގައި އިހުމާލު އޮތް ކަމަށް ބެލެވޭތީ ތަހުގީގު ބައްޓަންކޮށްފައިވަނީ އެ ނަޒަރުންނެވެ.\nއިހުމާލުވި ކަމަށް ތުހުމަތުކުރަނީ ކޮން ފަރާތަކަށްތޯ ސުވާލުކުރުމުން ސީރިއަސް އެންޑް އޯގަނައިޒްޑް ކްރައިމް ޑިޕާޓްމެންޓުގެ ޓެރަރިޒަމް އިންވެސްޓިގޭޝަން ޔުނިޓުގެ ހެޑް، ސަބް އިންސްޕެކްޓަ އޮފް ޕޮލިސް އުސްވަތު އަހުމަދު ވިދާޅުވީ މައްސަލައިގެ ތަފްސީލްތައް އަދި ހާމަކުރެއްވެން ނެތް ކަމަށާއި "އެކަމަކު ހެންވޭރު ތިލަފުށި ގޭގައި އެ ހުރި ގުދަނަކީ ކުންފުންޏެއްގެ ބެލުމުގެ ދަށުގައި ހުރި ގުދަނެއް" ކަމަށެވެ. އަދި އެ ތަނާ އިންވެގެން މާޓިން ގޭގައި ހުރި ގުދަނަކީ ވެސް އެ ކުންފުނީގެ މެނޭޖްމެންޓްގެ ދަށުން ހިންގި ތަނެއްކަން އުސްވަތު ފާހަގަކުރެއްވި އެވެ. އެ ކުންފުންޏަކީ ފީނޯ އެވެ. ރާއްޖެ އަށް ކާބޯތަކެތި އެތެރެކޮށް ސަޕްލައިކުރާ ފީނޯގެ އެ ގުދަނަކީ ފިނިކުރި ކުކުޅާއި ތަރުކާރީ ކަހަލަ އެއްޗެހި ރައްކާކުރި ކޯލްޑް ސްޓޯރޭޖެކެވެ.\nގްރީން ޕާތާއި ފީނޯގެ ވެސް މެނޭޖިން ޑިރެކްޓަރަކީ މއ. ފްރީޕާކު މުހައްމަދު އާމިރެވެ. އިކޮނޮމިކް މިނިސްޓްރީގެ ބިޒްނަސް ޕޯޓަލް އިން އެނގޭ ގޮތުގައި އާމިރަކީ މި ދެ ކުންފުނީގެ ވެސް ހިއްސާދާރެކެވެ. އާމިރުގެ ބަހެއް ހޯދަން "މިހާރު"ން ގުޅައި މެސެޖުކުރި ނަމަވެސް ޖަވާބެއް ނުދެއްވަ އެވެ.\nކެމިކަލް ކުންފުނީގެ ވެރިފަރާތާ ސުވާލުކޮށްފިންތޯ އެހުމުން ފުލުހުން ހަމައެކަނި ބުނީ ތަހުގީގަށް ސުވާލުކުރަން ޖެހޭ ފަރާތްތަކާ ވާނީ ސުވާލުކޮށްފައި ކަމަށެވެ.\nކެމިކަލް ގުދަނުގައި ރޯވި ހާދިސާ އަށް ފަހު ފުލުހުން އެ ސަރަހައްދުގައި ހަރަކާތްތެރިވަނީ. ފައިލް ފޮޓޯ: ހުސައިން ވަހީދު/މިހާރު\nމަރުވި ޝައުނާގެ ފޯނު ރެކޯޑުތައް ހޯދަން ކޯޓު އަމުރެއް ނެރެދޭން ފުލުހުން ސެޕްޓެމްބަރު 26ގައި ކްރިމިނަލް ކޯޓުގައި އެދުނެވެ. ހައި ކޯޓުން އެ މައްސަލައިގެ އިސްތިއުނާފު ނިންމި ގޮތުގެ ޚުލާސާގައިވާ ގޮތުން، ކްރިމިނަލް ކޯޓަށް މައްސަލަ ހުށަހެޅި އިރު، މި ހާދިސާ ހިނގީ "ނުރައްކާތެރި ކެމިކަލް ބޭނުން ކުރުމުގައްޔާއި ގެންގުޅުމުގަޔާއި، ގުދަން ކުރުމުގައި ބަލަން ޖެހޭ މިންގަނޑަށް ފަރުވާތެރި ނުވުމުގެ ސަބަބުން" ކަމަށް ފުލުހުން ބުނެފައިވެ އެވެ.\nމިހާތަނަށް ތަހުގީގު ނުނިމި އޮތީ ކީއްވެގެންތޯ އެހުމުން ފުލުހުން ބުނީ ސީދާ ފުލުހުންގެ ތަހުގީގުގެ ތެރެއިން ކުރަން ޖެހޭ މަސައްކަތްތައް ހުރީ ނިމިފައި ކަމަށާއި ރޯވި ސަބަބަކާ މެދު އެކްސްޕާޓް ރިޕޯޓެއް ހޯދަން މަސައްކަތްކުރަމުންދާތީ ތަހުގީގު އަދި ފުރިހަމަ ނުވަނީ ކަމަށެވެ.\nއަލިފާނުގެ ހާދިސާތައް ތަހުގީގުކުރުމުގެ "ސީދާ އެކްސްޕަޓީސް" ފުލުހުންގެ ތެރޭގައި ނެތް ކަމަށާއި އެއީ ގޮންޖެހުމެއް ކަމަށް އުސްވަތު ވިދާޅުވި އެވެ. އެކަމަކު އޭނާ ވިދާޅުވިގޮތުގައި މިފަދަ މައްސަލަތައް ތަހުގީގުކުރަނީ އެމްއެންޑީއެފާ ގުޅިގެންނެވެ. އަދި ފަޔަ އެންޑް ރެސްކިއު ސާވިސް އިން ތައްޔާރުކުރާ ރިޕޯޓުގައި އޮންނަ، އަލިފާން ރޯވުމުގެ ސަބަބަށް ފުލުހުން ބަލަ އެވެ.\nއެމްއެންޑީއެފުން ބުނީ މި ހާދިސާގެ ރިޕޯޓު ފުލުހުންނަށް ފޮނުވާފައިވާ ކަމަށެވެ. އެކަމަކު، ސްޕޯސްޕާސަން މޭޖާ އިބްރާހީމް އާޒިމް ވިދާޅުވިގޮތުގައި، އެ ރިޕޯޓް އާއްމެއް ނުކުރާނެ އެވެ.\n"އިދާރީ ބޭނުންތަކާއި އަދި އަޅުގަނޑުމެންގެ އޮޕަރޭޝަންސް އަށް އެ ބޭނުންކުރާނީ،" އާޒިމް ވިދާޅުވި އެވެ.\nތަހުގީގު ލަސްވުމާ ބެހޭގޮތުން ސުވާލުކުރުމުން ފުލުހުންގެ ޖަވާބަކީ ހުރިހާ ތަހުގީގުތަކަކީ ވަކި މުއްދަތެއް ކަނޑައަޅައިގެން ނިންމޭނެ މައްސަލަތަކެއް ނޫން ކަމެވެ.\n"ދުނިޔޭގައި ކުރިއަރާފައި ހުރި ހުރިހާ ގައުމުތަކެއްގައި ވެސް އެނގިލައްވާނެ، ބައެއް މައްސަލަތަކަކީ ހަމަ ވަރަށް ގިނަ އަހަރުތަކަށް ވެސް ދެމިގެންދާ މައްސަލަތައް. އެކަމަކު އަޅުގަނޑު މި ދަންނަވަނީ މި މައްސަލަ މި ގޮތަށް ދެމިގެންދާނެ ވާހަކައެއް ނޫން. އެކަމަކު އެއީ ހަމަ ގަބޫލުކުރަން ޖެހޭ ހަގީގަތެކޭ،" އުސްވަތު ވިދާޅުވި އެވެ. "ދެން މި މައްސަލައިގައި މި ދެންނެވިހެން ތަންކޮޅެއް ޓެކްނިކަލް އެކްސްޕަޓީސް ބޭނުންވާ ބާވަތުގެ މައްސަލައަކަށް ވީމަ މި މައްސަލައިގެ ތަހުގީގު އަދި މުޅިން ފުރިހަމަކުރެވިފައި ނުވަނީ."\nގްރީން ޕާތުގެ ކެމިކަލް ގުދަނެއް މާފަންނުގައި ވެސް ހުއްޓެވެ. އެކަމަކު މިހާރު އެ ކުންފުނިން ކެމިކަލް ރައްކާކުރަނީ، އެމްއެންޑީއެފުން ބުނިގޮތުގައި، ކ. ތިލަފުށީގައި ސަރުކާރުން ހެދި ގުދަންތަކުގެ ތެރެއިން ތަނެއްގަ އެވެ. ތިން މަސް ތެރޭ މާލެ އިން ކެމިކަލް ގުދަން ބޭރުކުރަން ސިފައިން އެންގި "ހައި ރިސްކު" 20 ކުންފުނީގެ ތެރޭގައި ގްރީން ޕާތު ހިމެނޭ ކަމަށް ވެސް އެމްއެންޑީއެފުން ބުންޏެވެ.\nއާދިލް ނައީމް ސިފައިންގޭގައި ހޭދަކުރެއްވި 23 އަހަރުގެ ތެރެއިން 12 އަހަރު އުޅުއްވީ ފަޔާ ސާވިސްގަ އެވެ. ފުރަތަމަ ތިން އަހަރު އޮޕަރޭޝަނަލް ކޮމާންޑަރެއްގެ ގޮތުގައި އަދި ފަހުން ޕްރިވެންޝަން، ޕްރޮޓެކްޝަން އެންޑް ލިއޭޒަން އޮފިސަރަކަށެވެ. ރިޓަޔަކުރެއްވުމަށް ފަހު އަމިއްލަ ފަޔަ ސޭފްޓީ ކުންފުންޏެއް އުފައްދަވައި މިހާރު ކުރައްވަނީ އެ މަސައްކަތެވެ. މުސްތަފާ ސަމީރު 1981 އިން ފެށިގެން އެއާޕޯޓުގެ ފަޔަ ސާވިސްގައި އަދާކުރެއްވި ވަޒީފާ ދޫކޮށްލައްވައި ސިފައިންގެއާ ގުޅިވަޑައިގަތީ ނޮވެމްބަރު 3، 1988ގެ ޓެރަރިސްޓް ހަމަލާގައި ދިވެހިން "ނިކަތިވެގެންދިޔަ" ތަން ފެނިވަޑައިގެން ގައުމީ ދިފާއަށް ނުކުންނެވުމުގެ ޖޯޝުގަ އެވެ. ފަޔަފައިޓަރެއްގެ ގޮތުގައި އަށެއްކަ އަހަރު މަސައްކަތްކުރެއްވުމަށް ފަހު ސިފައިންގެއިން ވަކިވެވަޑައިގެން މުސްތަފާ ވެސް ޕްރައިވެޓް ފަޔަ ސޭފްޓީ ކުންފުންޏެއް އުފެއްދެވީ އެވެ. މިހާރު ވަނީ މަސައްކަތާ ދުރަށް ވަޑައިގެންފަ އެވެ.\nޒުވާން ބައެއް ފަޔަފައިޓަރުން "ލެޖެންޑުން"ގެ ގޮތުގައި ސިފަކުރާ މި ދެ ތަޖުރިބާކާރުން ވިދާޅުވަނީ އަލިފާނުގެ ހާދިސާއެއް ހިނގަން މެދުވެރިވާ ސަބަބު ކަނޑައެޅޭނީ ތަހުގީގަކުން އެކަނި ނަމަވެސް، ގަސްދުގައި ހުޅު ނުޖަހާ ނަމަ ކެމިކަލް ގުދަނެއްގައި ރޯވާން އޮންނާނެ ކަމަށް ބެލެވެނީ މައިގަނޑު ދެ ގޮތެއް ކަމަށެވެ. އެއީ ކަރަންޓު ޝޯޓަކުން ސްޕާކެއް ވުން ނުވަތަ ކެމިކަލް ބަހައްޓައިގެން ނުވާނެ ގޮތަކަށް ހުރެގެން ލީކުވުން ނުވަތަ އެކުވުމެވެ. އެކަމަކު ގުދަނަށް ވަދެ ނުކުމެ އުޅޭ މީހުންގެ ތެރޭގައި ސިނގިރޭޓް ބޯ މީހަކު ހުރެ، އެއްލާލެވޭ ފިލްޓަރަކުން ވެސް ރޯވުމުގެ ފުރުސަތު އޮވެދާނެކަން މުސްތަފާ ފާހަގަކުރެއްވި އެވެ.\nކެމިކަލް ގުދަނެއްގެ ގޮތުގައި ބޭނުންކުރަން ގްރީން ޕާތަށް 2016ގައި ހުއްދަ ދިން ތަނުގެ އިންސްޕެކްޝަނެއް މޭ 16، 2019ގައި ހެދި އިރު ކަންކަން ހުރީ، އެމްއެންޑީއެފުން ބުނެފައިވާ ގޮތުގައި، ފަޔާ ސާވިސްގެ މިންގަނޑުތަކާ އެއްގޮތަށެވެ. އެ ތަނުން ބުނެފައިވަނީ ހުއްދަ ދޫކޮށްފައިވާ ގޮތަށް، ގުދަނުގައި ހުރީ ވެސް ސާފުކުރަން ބޭނުންކުރާ ކެމިކަލް ކަމަށެވެ. މިފަދަ ގުދަންތައް ޗެކްކުރާ އިރު ރަނގަޅަށް ހުއްޓަސް ފަހުން ގަވާއިދާ ހިލާފުވުން އެކަށީގެންވާ ކަމަށް އޭރު ރަސްމީ ފަރާތްތަކުން ބުނެފައިވާ އިރު، ގުދަނުގައި ކެމިކަލް ގެންގުޅުނީ ނުރައްކާތެރި ގޮތްގޮތަށް ކަމަށް، ހާދިސާގެ ފަހުން ސޯޝަލް މީޑިއާގައި ބައެއް މީހުން ތުހުމަތުކޮށްފައިވެ އެވެ.\n"ހުއްދަ ކަރުދާހުގެ ބަޔާނުގައި ވާނެ އެ ރައްކާތެރިކަމާ އެކު ބަލަހައްޓައި ރައްކާކުރަން ޖެހޭނެ ވާހަކަ. ތި ގުދަން ހުރަސްކޮށް ދުވާލަކު އެތައް ފަހަރަކު ދަމު، އެތާނގެ ހާލަތު، އަދި އުޅޭ މީހުންގެ ފަރުވާ ކުޑަކަން ސާފު[ކޮށް] ފެންނަމުންދޭ،" އެއީ ތިމަންނަ ދިރިއުޅޭ ހިސާބުގަނޑު ކަމަށް ބުނި މީހަކު ޓްވީޓެއްގައި އޭރު ލިޔެފައިވެ އެވެ.\nއެކަމަކު ގްރީން ޕާތުން ބުނެފައި ވަނީ ކެމިކަލް ގުދަންކުރުމުގައި ޑިފެންސް މިނިސްޓްރީގެ މިންގަނޑުތަކާ ހިލާފުވެފައި ނޯންނާނެ ކަމަށެވެ.\n"ދުންތައް އިންހޭލްވެގެން އެންމެ ފަހު ވަގުތުކޮޅު ހުރީ ނޭވާލާން ވަރަށް ބޮޑަށް އުނދަގޫވެފައި. ދަރިއެއް ކައިރީގައި ހުރީމަ ކަންނޭނގެ އެ ހިފަހައްޓާލެވުނީ."\nގްރީން ޕާތުން އޭރު ދިން އިންޓަވިއުތަކުގައި ބުނިގޮތުގައި، ސަލާމަތީ ފިޔަވަޅެއްގެ ގޮތުން، ގުދަނުގައި ކަރަންޓެއް ނުހުންނާނެ އެވެ؛ ކަރަންޓު ބޭނުންވެއްޖެ ނަމަ ޖެހިގެން ހުރި ގުދަނުން ވާގަނޑެއް ގެންނަނީ އެވެ. މިއީ، ކަރަންޓު ޝޯޓަކުން އަލިފާން ރޯވުމުގެ ފުރުސަތެއް ނޯންނާނެ ސަބަބެއްގެ ގޮތުގައި އެ ކުންފުނިން ވާހަކަ ދައްކާފައިވެ އެވެ. އެކަމަކު މުސްތަފާ ވިދާޅުވިގޮތުގައި ގްރީން ޕާތުން އެހެން ބުންޏަސް، ކަރަންޓުގެ މައްސަލައަކުން ރޯ ނުވާނެ ކަމަކަށް ނުނިންމޭނެ އެވެ.\n"މިސާލަކަށް، ބޭނުންކޮށްފައި އެ ވާގަނޑު އޮޅާލައިގެން އަނބުރާ ގެންގޮސް ލާނީ ބާ؟ ނުވަތަ ވަގުތީ ވާގަނޑެއްގެ ގޮތުގައި އޭތި ބޭނުންކުރަން އެ ތަނުގައި ބާއްވާނީކީ ނޫން ބާ؟ މިއަދު ބޭނުންކޮށްފައި މާދަމާ ބޭނުންކޮށްލަން ބާއްވާ ވެސް ފާނެ،" އޭނާ ވިދާޅުވި އެވެ.\nމުސްތަފާ ވިދާޅުވީ ގުދަން އެއްކޮށް އަނދައިގެން ދިޔަޔަސް "ބައިވަރު" ހެކި ހުންނާނެ ކަމަށާއި ރޯވީ ކަރަންޓު ވާގަނޑެއްގެ ކަމަކުންތޯ ވެސް، ދެނެގަނެވޭނެ ކަމަށެވެ.\n"އަލިފާނުގައި އަނދާފައި އޮންނަ ނަރެއް ބަލާފައި ފަޔަފައިޓަރުންނަށް ނުވަތަ އެކަމުގެ ނޮލެޖު ހުރި މީހަކަށް އެނގޭނެ، މި ނަރު މި އޮތީ އަލިފާނުގައި އަނދާފައި ބާއޭ ނުވަތަ ނަރުން ރޯވީ ބާއޭ،" މުސްތަފާ ވިދާޅުވި އެވެ.\nއެކަމަކު ކެމިކަލް ގުދަނަކަށް ވުމުން އެންމެ ބޮޑަށް ބަލަން ޖެހޭ އެއް ކަމަކީ އަލިފާން ރޯވީ ކެމިކަލް ލީކުވެގެންތޯ އެވެ. އާދިލް ވިދާޅުވިގޮތުގައި ބައެއް ކެމިކަލްތަކަކީ ހޫނުމިން މައްޗަށް ގޮސްގެން އަމިއްލަ އަށް ރޯވާ ޒާތުގެ އެއްޗެހި ކަމަށް ވިޔަސް ސާފުކުރާ ކެމިކަލްތަކުގައި އެ ގޮތަކަށް ރޮލެއް ނުވާނެ އެވެ. އޭނާ އާއި މުސްތަފާ ދެއްވި މައުލޫމާތުން އެނގޭގޮތުގައި ކެމިކަލުން ރޯވި ނަމަ ރޯވާނީ ކެމިކަލް ލީކުވެގެން ގޮސް ވަކި ކަހަލަ ތަނަކަށް އެޅުމުގެ ސަބަބުން ނުވަތަ ދެ ކެމިކަލެއް އެކުވެގެންނެވެ.\nގްރީން ޕާތުން ބުނެފައިވާ ގޮތުގައި ގުދަނުގައި ހުރީ ސްވިމިން ޕޫލަށް އަޅާ ކެމިކަލާއި ލޯންޑްރީތަކުގައި ބޭނުންކުރާ ޑިޓަޖެންޓާއި ތަޅުން ސާފުކުރާ ކެމިކަލާއި ފެން ޕްލާންޓުތަކުގައި ބޭނުންކުރާ ކެމިކަލްގެ ބާވަތްތަކެވެ. މުސްތަފާ ވިދާޅުވީ ސާފުކުރާ ކެމިކަލަކީ ވެސް "ވަރަށް ބާރުގަދަ، ވަރަށް ގަދަޔަށް ރިއެކްޓްކުރާނެ" އެއްޗެހި ކަމަށެވެ. އޭގެ ތެރޭގައި، ދެ ކެމިކަލް އެއް ތަނެއްގައި ބަހައްޓައިގެން ނުވާނެ އެއްޗެހި ހުންނާނެ ކަމަށާއި އެ ކަމަށް ފަރުވާ ކުޑަވިޔަސް އަލިފާން ރޯވާން ދިމާވެދާނެ ކަމަށް އޭނާ ވިދާޅުވި އެވެ. ހާދިސާއެއް ހިނގަން މެދުވެރިވެދާނެ ގޮތުގެ އެހެން މިސާލެއް ދައްކަވަމުން މުސްތަފާ ވިދާޅުވީ އެއްޗަކުން ލީކުވާ އެއްޗެހި ލަކުޑި ފިލާތަކަކަށް އެޅިގެން އެ ފިލާތައް "ރިއެކްޓް ކުރަމުން ކުރަމުން ގޮސް ވެސް ރޯވެދާނެ" ކަމަށެވެ.\n"ކެމިކަލް ސްޓޯކުރުމަކީ ވަރަށް ތަރުތީބަކުން، ވަރަށް އެނގިގެން، ވަރަށް ގަވާއިދަކުން ކުރަން ޖެހޭ ކަމެއް،" މުސްތަފާ ވިދާޅުވި އެވެ.\n"ގަތް މީހާ ނާންނާނެ އެތާ އެ އެއްޗެހި ބަހައްޓާކަށް. އޭނާގެ މަސައްކަތު މީހުން އެ އެއްޗެހި ގެންގުޅެނީ ކިހިނެއްތޯ، ކިހާ ވަރަކަށްތޯ މަތިމައްޗަށް ޖަހާފައި ހުރީ، އޭގައި ލީކުވާ އެއްޗެއް ހުރިތޯ، މިއިން އެއްވެސް ކަމެއް ނުބަލާނެ. އެހެންވީމާ އެ އެއްޗެހި އެކަތި އަނެކައްޗާ އެކުވެގެން ރިއެކްޝަނެއް ހިނގައިގެން އެ ތަނުގައި ރޯވުމުގެ ފުރުސަތު ވެސް ހަމަ އެބައޮތް."\nގްރީން ޕާތު "ގެއްލުނީ"\nމި ހާދިސާގައި މީހަކު މަރުވެ އާއްމުންގެ ގެދޮރާއި މުދަލަށް ބޮޑެތި ގެއްލުންތައް ލިބުމުގެ ހިތާމަގައި ބައިވެރިވާ ކަމަށް ގްރީން ޕާތުގެ ނަޝީދު އޭރު އިންޓަވިއުތަކުގައި ވިދާޅުވެފައިވެ އެވެ. އެކަމަކު އެ ވާހަކަކޮޅު، ގެއްލުން ލިބުނު ބައެއް މީހުންނާ ހަމައަކަށް ނުފޯރަ އެވެ. ނުވަތަ އެ މީހުންނަށް އެ ވަރަކުން ނުފުދެ އެވެ.\nގެއްލުންތަކާ މެދު ހަމްދަރުދީ ފާޅުކޮށް ގްރީން ޕާތުން ބަޔާނެއް ނުނެރޭތީ އާއި ވާހަކަދައްކަން އޭނާގެ އާއިލާ އިން ގުޅަން މަސައްކަތްކުރުމުން ގްރީން ޕާތުން އިޖާބަ ނުދޭތީ މަރިޔަމް ބުނަނީ އެ ހާދިސާ އަށް ފަހު ގްރީން ޕާތު "ގެއްލުނީ" ކަމަށެވެ. އަސްމާ ވެސް އެންމެ ބޮޑަށް ދެއްކި އެއް ވާހަކައަކީ ކުންފުނީގެ ފަރާތުން ހަމްދަރުދީގެ ބަހެއް އޭނާ އަށް އަޑުނީވޭ ކަމެވެ. ދެ މީހުން ވެސް ބުނީ ބޭނުންވަނީ އެނދި ހުރިހާ ގެތަކެއް ގްރީން ޕާތުން ހަދައިދޭށޭ ނުވަތަ ހުރިހާ ގެއްލުމެއްގެ ބަދަލަށް އެ ކުންފުނިން ފައިސާ ދޭށޭ ބުނަން ނޫން ކަމަށާއި ކޮންމެވެސް މިންވަރަކަށް ޒިންމާ ނަގަން ޖެހޭނެކަން ފާހަގަކުރަން ކަމަށެވެ.\nމާލޭގައި ކުރިން ހިނގާފައި ހުރި އަލިފާނުގެ ބައެއް ހާދިސާތަކަށް ފަހު، ރޯވި ތަނުގެ ވެރިފަރާތުން ސަރުކާރާ ވާހަކަދައްކައި ހާލުގައި ޖެހުނު މީހުންނަށް އެހީ ދީފައި އެބަހުއްޓެވެ. އޭގެ ތެރޭގައި ލިލީ އާއި ކޯސްޓްލައިން ހިމެނެ އެވެ. އެ ދެ ކުންފުނިން އަމިއްލަ އިސްނެގުމަށް، ގެއްލުން ލިބުނު މީހުންގެ ހާލަތު ޑިޒާސްޓާ މެނޭޖްމެންޓް އޮތޯރިޓީ (އެންޑީއެމްއޭ) އިން އޮޅުންފިލުވައި އެހީ ދީފައިވާ އިރު ގްރީން ޕާތުން އެ އޮތޯރިޓީއާ އެއްވެސް ވަރަކަށް ވާހަކަދައްކާފައި ނެތް ކަން އެންޑީއެމްއޭ އިން ކަށަވަރުކޮށްދިނެވެ. އެ ތަނުގެ ޗީފް އެގްޒެކެޓިވް ހިސާން ހަސަން ވިދާޅުވިގޮތުގައި ކެމިކަލް ކުންފުނީގެ ޚަބަރެއް ނުވާ ކަމުގެ ޝަކުވާ ގެއްލުން ލިބުނު މީހުން ކޮށްފައި ވެސް ވެ އެވެ. އެކަމަކު އޭނާ ވިދާޅުވީ މިއީ އެފަދަ ކުންފުނިތަކުގެ އަމިއްލަ ކަމަކަށް ވާތީ އެންޑީއެމްއޭގެ ދައުރެއް މި ކަމުގައި ނެތް ކަމަށެވެ.\nކެމިކަލް ގުދަން ހުރީ އިންޝުއަކޮށްފައިކަން ފުލުހުން ކަށަވަރުކޮށްދިނެވެ. އިންޝުއަރެންސް ޚިދުމަތް ދޭ ކުންފުންޏެއްގެ އިސް ބޭފުޅަކު ވިދާޅުވިގޮތުގައި އިންޝުއަކޮށްފައި ހުރި ނަމަ ކުންފުންޏަށް ލިބޭ ގެއްލުން އިންޝުއަރެންސުން އެއްކޮށް ފޫބައްދައިދޭނެ އެވެ. ގްރީން ޕާތުގެ އިންޝުއަރެންސް ކަންކަން ދިޔަ ގޮތެއް ނޭނގެ އެވެ.\nފެން ނެގޭނެ ފަސޭހަ ގޮތެއް ނެތް\nހަތް ބުރީގެ ރަދުވާނިއާ ގޭގައި އަސްމާ އިނީ 15 އަހަރުގެ ފިރިހެން ދަރިފުޅު އަބްދުﷲ ޔައިޝްގެ އިންތިޒާރުގަ އެވެ. އެ ދުވަސްކޮޅު އޯލެވެލް އިމްތިހާނަށް ތައްޔާރުވަމުންދިޔަ ޔައިޝް އައިސް ގެ އަށް ވަނުމުން އަސްމާ ވަނީ ކޮޓަރިއަށެވެ. ރޭގަނޑު 7:20 އެހާ އިރެވެ.\nބާރު އަޑެއް އިވުނު ފުރަތަމަ ފަހަރު އަސްމާ ހީކުރީ އެ ގޭ ކުރިމަތީގައި ހުރި ތިލަފުށި ގޭގެ ކެމިކަލް ގުދަނުގައި އެއްޗެހި އަރުވާ ބާލަނީ ކަމަށެވެ. އެ ތަނުގައި މަސައްކަތްކުރާ އިރު އަޑުގަދަވުމަކީ އާއްމު ކަމެކެވެ. އެކަމަކު ދެވަނަ ފަހަރަށް ގޮވުމެއްގެ އަޑު އިވުމާ އެކު އަސްމާ އަށް ފުންމައިގެން ގޮސް ކޮޓަރީގެ ދޮރު ހުޅުވާލެވުނެވެ. ދެމައިން ބޭރު ބަލައިލި އިރު ފެނުނީ އެ މީހުން ތިބި ހަތަރުވަނަ ބުރިއާ ހިސާބަށް އަލިފާން ރޯވެފައި ހުރި ތަނެވެ. ތިރިއަށް ދާން ސިޑިއާ ދިމާއަށް ދުއްވައިގަތެވެ. އެކަމަކު ގަދަ ހޫނާއި ބޯ ދުމާ ހެދި އާއި ތިރީގައި އަލިފާން ރޯވެފައިހުރި ކަން އެނގޭތީ އެ ޚިޔާލު ދޫކޮށްލީ އެވެ. އަސްމާ އާއި ޔައިޝް ދުވެފައި ގޮސް ވަނީ ފާޚާނާ ތެރެއަށެވެ. ޔައިޝްގެ ފޯނުން ޕޮލިސް ހޮޓްލައިނަށް ގުޅި އެވެ.\nމިއީ އަލިފާނެއްގެ ނުރައްކާތެރިކަން ބޮޑުވެގެންދާ ގޮތަށް މާލޭގައި ހުރި ބޮޑެތި މައްސަލަތަކާ ހެދި އިންތިހާ ދަރަޖައިގެ އުނދަގޫތަކާ ކުރިމަތިލާން ޖެހުނު ހާދިސާއެކެވެ. އެތެރޭގައި ބަޔަކު ތާށިވެ، ބޭރުގައި އެ މީހުންގެ ގާތް މީހުންނާއި އާއްމުން ނޭވާ ހިފަހައްޓާލައިގެން ތިބި އިރު ފަޔަފައިޓަރުންގެ ކުރިމަތީގައި ހުރީ ސީރިއަސް ގޮންޖެހުންތަކެވެ. މާލޭގެ ތޮއްޖެހުމެވެ. ގޯތިތައް ފޮތިފޮތިކޮށްގެން ފިތިބާރުކޮށް ހަދާފައިހުރި އުސް އިމާރާތްތަކަކަށް ވަންނާނެ ގޮތް ހޯދުމެވެ. އަލިފާނަށް ސަލާމަތީ ފިޔަވަޅުތަކެއް ނެތް އެ އިމާރާތްތަކުން ނެރެން ޖެހޭ މީހުން ތިބި ތަންތަން ދެނެގަތުމެވެ. އަލިފާން ނިއްވަން ފަސޭހަ އިން ފެން ލިބެން ނެތުމުގެ ހުރަހެވެ.\nގޮވުންތަކަކާ އެކު ކުއްލިއަކަށް ފާޅުވި ހުޅުގަނޑު އެންމެ ފުރަތަމަ ވެސް މިސްރާބު ޖެހީ ގުދަނާ ވިއްސަކަށް ފޫޓު ދުރުގައި ހުރި ރަދުވާނިއާ އަށެވެ. އެއަށް ފަހު މާޓިންގައި ހުރި ފީނޯގެ ކޯލްޑް ސްޓޯރޭޖަށާއި އެ ގުދަނުގެ ބިތްދޮށުގައި ހުރި އެހެން ގުދަންތަކަށާއި ކައިރީގައި ހުރި އިތުރު ގެތަކަށް ދުމާއި އަލިފާން ރާސްލާފައި ފެތުރިގަތީ އެވެ.\nއަލިފާން ރޯވީ ތިލަފުށި ގޭގައި ހުރި ކެމިކަލް ގުދަނުގައި. ވަށައިގެން ހުރި އެތައް އިމާރާތެއް އަނދައި ބޮޑެތި ގެއްލުންތައް ލިބުނު.\nފުލުހުންނަށް އަލިފާނުގެ ޚަބަރު ލިބުނުތާ މިނިޓެއް ފަހުން 7:26ގައި ސިފައިންނަށް ރިޕޯޓްކުރި އެވެ. ފަޔާ ސާވިސްގެ ފުރަތަމަ ވެހިކަލް ހަ މިނިޓް ތެރޭ އެ ތަނަށް ދިޔަ އެވެ. އޭގެ ހަތަރު މިނިޓް ފަހުން ދެވަނަ ވެހިކަލް ދިޔަ އެވެ. އެކަމަކު ރޯވެފައި އޮތް ހަނި ގޯޅި އަށް ނުވަދެވިގެން ފަޔަފައިޓަރުން ފުރަތަމަ ކުރަން ޖެހުނު މަސައްކަތަކީ ދެ ފަރާތުގައި ޕާކުކޮށްފައި ހުރި ސައިކަލްތައް ނެގުމެވެ. އަލިފާން ނިއްވަން ފެށުނީ އޭގެ ފަހުންނެވެ. އަލިފާންގަނޑު ބާރަށް ފެތުރެމުންދިޔަ އިރު، ގޯޅީގައި ސައިކަލްތައް ހުރުމުން، އެކަށީގެންވާ ގޮތަކަށް މަސައްކަތް ނުފެށި "ވަރަށް ގިނަ ވަގުތު ހޭދަވި" ކަމަށް ފަޔަ ސާވިސްގެ ކޮމަޑާންޓު ކާނަލް އަބްދުﷲ އިބްރާހީމް އެ ރޭ ނޫސްވެރިންނަށް ވިދާޅުވި އެވެ.\nއާދިލް ވިދާޅުވިގޮތުގައި މައްސަލައަކީ މާލެހާ ތޮއްޖެހިފައި އޮތް ތަނެއްގައި އަލިފާން ނިއްވަން ފެން ނަގާނެ ހައިޑްރެންޓްތަކެއް ނެތުމެވެ. ގުދަނުގައި ރޯވެގެން ފުރަތަމަ ދިޔަ ވެހިކަލްތަކުން ފެން ޖަހައި އިތުރަށް ބޭނުންވި ފެން ނަގަން ޖެހުނީ މާ ދުރުންނެވެ. އެއީ ސޯސަންމަގު އަގޯރާ ކައިރީގައި ހުރި ޕޮއިންޓަކުންނާއި މަސްވެރިންގެ ޕާކާ ދިމާލު މޫދަށް ޕަމްޕު ގުޅައިގެންނެވެ.\n"މާލެ މިހާ ވަރަށް ތޮއްޖެހިފައި އޮތް ތަނެއްގައި ފަޔަ ވެހިކަލަކަށް ކޮންމެ ކޮންމެ ތަނަކަށް ނުވަދެވޭނެ. ކިހިނެއް، މާލޭ މެދުގައި ހުންނަ ތަނަކަށް ބޮޑެތި ލޮރީތައް ވައްދާނީ؟" އާދިލް ވިދާޅުވި އެވެ.\n"މާލެ އަށް ވާ ވަރަށް މިހާރު ވެހިކަލް އެބަހުރި. ވާ ގޮތަކީ ފަޔަ ޓެންޑަރުތަކުގައި ފެން ހުސްވީމަ ފެނަށް ޖެހެނީ ގިނަ ފަހަރު. ފެނަށް ޖެހުނީމަ އަލިފާން ބޮޑުވާނެ. އެހެންވެ އަޅުގަނޑު މި ދަންނަވަނީ މާލޭގައި ރަނގަޅު ހައިޑްރެންޓް ސިސްޓަމެއް އެޅުނީމަ މި ވެހިކަލްތައް މާ މުހިއްމެއް ނުވެސް ވާނެއޭ."\nކެމިކަލް ގުދަނުގެ ހާދިސާ ހިނގި ތަނަށް އެ ރޭ މެދުނުކެނޑި ފެން ފޯރުކޮށްދެމުން ދިޔަ ކަމަށާއި ބޮޑު ގޮންޖެހުމަކަށްވީ އެ ގޯޅީގެ ހަނިކަމާއި ތޮއްޖެހުން ކަމަށް އެމްއެންޑީއެފުން ބުނެފައިވެ އެވެ.\nއާދިލް ވިދާޅުވީ އަލިފާން ނިއްވާ ވެހިކަލްތަކަށް ބިމުއަޑީގެ ޓޭންކުތަކަކުން ފެން އެޅޭ ގޮތަށް މާލޭގެ ސައްބީހަކަށް ތަނުގައި ކުރިންސުރެ ހަދާފައި ހުރި ޕޮއިންޓްތަކަކީ ހަގީގަތުގައި ހައިޑްރެންޓްތަކެއް ނޫން ކަމަށެވެ. ސަރުކާރުން އެންމެ އިސްކަންދޭން ޖެހޭ ކަމަކީ، އޭނާ ވިދާޅުވިގޮތުގައި، އަލިފާން ނިއްވަން ބޭނުންވާހާ ބާރު ޕްރެޝަރުގައި ވަކި ހޮޅިއަކުން މާލޭގެ ހުރިހާ ހިސާބަކަށް ފެން ލިބޭ ނިޒާމެއް ގާއިމްކުރުމެވެ.\nޝަމާއު ވެސް ވިދާޅުވިގޮތުގައި ކެމިކަލް ގުދަނުގެ ހާދިސާ އިން އެންމެ ބޮޑަށް އެނގުނު އެއް ކަމަކީ ފަޔަ ހައިޑްރެންޓް ނިޒާމެއްގެ މުހިއްމުކަމެވެ.\nމިދިޔަ ސަރުކާރުން މަޖީދީމަގު ހެދި އިރު ފަޔަ ހައިޑްރެންޓް ނިޒާމެއް ގާއިމްކުރަން އޮތީ ހޮޅި އަޅައިފަ އެވެ. އެކަމަކު ކެމިކަލް ގުދަނުގައި ރޯވި އިރު ވެސް އަދި މިހާތަނަށް ވެސް އެ ނިޒާމެއް ނުނިމެ އެވެ. އެމްއެންޑީއެފުން މޯލްޑިވްސް ރޯޑް ޑިވެލޮޕްމެންޓް ކޯޕަރޭޝަން (އެމްއާރުޑީސީ) އާއި އެމްޑަބްލިޔުއެސްސީއާ ހަވާލުކުރި އެ މަސައްކަތް މިހާރު އޮތީ، ޝަމާއު ވިދާޅުވިގޮތުގައި، "ކަނެކްޝަން ގުޅާ ހިސާބަށް ގާތްގަނޑަކަށް ގޮސް" އެވެ.\nއެކަމަކު ހައިޑްރެންޓް ނިޒާމު ނިމޭނެ ތާރީޚެއް ސާފެއް ނުވި އެވެ. އެކަމާ ބެހޭގޮތުން ސުވާލުކުރުމުން އެމްއެންޑީއެފްގެ ސްޕޯކްސްޕާސަން އާޒިމް ހަމައެކަނި ވިދާޅުވީ އެމްއާރުޑީސީ އުވާލުމުން "އެ މަސައްކަތް މަޑުޖެހިފައިވީ ނަމަވެސް އަލުން ފަޔަ ހައިޑްރެންޓް ސިސްޓަމް އޮޕަރޭޝަނަލް ކުރުމުގެ މަސައްކަތްތައް ޕްލޭންކުރެވިގެން ދަނީ ފެށުމަށް ތައްޔާރުވަމުން" ކަމަށެވެ.\nކެމިކަލް އަލިފާނުގެ ހާދިސާގައި ރޯވި ތަނަކަށް ފަޔަފައިޓަރުން ފެން ޖަހަނީ. ފައިލް ފޮޓޯ: ހުސައިން ވަހީދު/މިހާރު\nސިފައިންގެ މަސައްކަތް، ޝައުނާ ސަލާމަތް ނުވުން\nރަދުވާނިއާގެ ހަތަރުވަނަ ބުރީގައި އަސްމާ އާއި ޔައިޝް ފާޚާނާ ތެރެއަށް ވަތް ގޮތަށް ޕޮލިހަށް ގުޅި ނަމަވެސް ފަޔަފައިޓަރުން އައުން ދިޔައީ ދިގުލައިގެންނެވެ. އަސްމާ ބުނިގޮތުގައި އެ މީހުން ތިބީ ސީދާ ކޮންތާކުކަން ދެނެގަންނަން ސިފައިންނަށް ވަރަށް އުނދަގޫވި އެވެ. ދެމައިން އެހީގެ އިންތިޒާރުގައި ތިބި އިރު ޔައިޝް ކުރި ކޯލް، ގަޑިއެއްހާ އިރު ފަހުން ފޯނުން ޗާޖު ދަންދެން ވެސް، ކަނޑައެއް ނުލަ އެވެ. ރައްކާތެރިވާނެ ގޮތްތައް އެކޮޅުން ދިޔައީ ކިޔައިދެމުންނެވެ. ފާޚާނާގެ ހުރިހާ އިސްކުރުތަކެއް ދޫކޮށްލުމަށާއި ދެމައިން ލައިގެން ތިބި އަންނައުނު ތެންމާފައި ބެހެއްޓުމަށެވެ. އަސްމާގެ ފޯނުން ގާތް މީހުންނަށް ގުޅައިގެން ވާހަކަދައްކަމުން ގެންދިޔަ އެވެ. ތިބި ތަން ހޯދަން އުނދަގޫވާނެކަން އަމިއްލަ އަށް ވެސް އިހުސާސްކުރެވި އަސްމާގެ ހާސްކަން ހައްތަހާ ދިޔައީ ބޮޑުވަމުންނެވެ.\n"ފަހުން ޕޮލިސްއާ އެ ސުވާލުކުރިން. ކީއްވެގެންތޯ ލޮކޭޓްކުރަން، ޓެކްނޮލޮޖީގެ މި ޒަމާނުގައި، އެހާ އުނދަގޫވީ. އެ މީހުން ބުނީ ތޮއްޖެހުމުގެ ވާހަކަ. އެހާ ކައިރިކައިރީގައި ބިލްޑިންތައް ހުރީމައާ އެކީގައޭ. އޭރު ވެސް އަޅުގަނޑުގެ ބޮލުގައި އިން އެހެން ވެދާނެކަން. މާލޭގައި މި ކަހަލަ ޑިޒާސްޓާތަކުގައި ކަން ހިނގާ ގޮތް އެނގޭ،" އޭނާ ބުންޏެވެ.\nރަދުވާނިއާގެ ފުރަތަމަ ފްލޯގައި ރައްޔިތުންގެ މަޖިލީހުގެ ކުރީގެ މެމްބަރު އަހުމަދު ރަޝީދު އިބްރާހީމް (ގާރީ) އާއި އޭނާގެ އަނބިކަނބަލުން އައިޝަތު ރަޝީދު ވެސް ގަޑިއެއްހާ އިރު ތާށިވެފައި ތިއްބެވި އެވެ. އެހެން ތަނެއްގައި ވެސް އަންހެނަކާއި ކުޑަކުއްޖަކު ނުނުކުމެވި ތިއްބެވެ. އެ ކުއްޖާގެ ބައްޕަ ބޭރުގައި ހުރެގެން އަސަރާ އެކު ދަރިފުޅާ ފޯނުން ވާހަކަދައްކަމުން، އެ މީހުން ސަލާމަތްކުރަން ދާން އެދި ސިފައިން ގާތު ޝަކުވާކުރަމުން ގެންދިޔަ އެވެ.\nމީހުން ސަލާމަތްކުރަން އިމާރާތެއްގެ ތެރެއަށް ވަންނަން ފަޔަފައިޓަރުން މަސައްކަތްކުރަނީ ފައިލް ފޮޓޯ: ހުސައިން ވަހީދު/މިހާރު\nގިނަ އިރުތަކެއް ފަހުން ނަމަވެސް ސިފައިން އެ އެންމެން ނެރެދިނެވެ. ސަލާމަތް ނުކުރެވުނީ އަސްމާގެ ފްލޯއާ ޖެހިގެން ތިރީގައި އުޅެމުންދިޔަ ޝައުނާ އެވެ. އަސްމާ ފާޚާނާ ތެރޭގައި ހުރި އިރު، އިމާރާތްތައް ވެއްޓޭހެން ހީވާ އަޑުއަޑާ އެކު އަންހެނަކު ދުއާކޮށް އާދޭސްކުރާ އަޑު ވެސް އިވެމުންދިޔަ އެވެ. އެއް އިމާރާތެއްގައި އުޅުނަސް އަސްމާ ޝައުނާއެއް ނުދަނެ އެވެ. އެކަމަކު އޭނާ ލަފާކުރަނީ އެ އިވުނީ ޝައުނާގެ އަޑު ކަމަށެވެ.\n"މިހާރު ވެސް ވަރަށް އުނދަގޫވޭ އޭނާ މަތިން ހަނދާންވީމަ. އެ ގޮތަށް އަޑު އިވެން ފެށީމަ ބޭނުންވީ އަހަރެމެން ވެސް މިތާ އެބަތިބީމޭ ބުނަން،" އަސްމާ ބުންޏެވެ.\nއަލިފާނުގެ ހާދިސާގައި މަރުވި ޝައުނާ\nޝައުނާ މަރުވުމާއި މި ހާދިސާގައި ސިފައިން މަސައްކަތްކުރި ގޮތާ މެދު މުސްތަފާ އާއި އާދިލްގެ ޚިޔާލު ތަފާތެވެ. މުސްތަފާ ދެކެވަޑައިގަންނަވަނީ އެމްއެންޑީއެފުން ބޮޑެތި ގޯސްތަކެއް ހެދި ކަމަށެވެ. އެކަމަކު އާދިލް ފާހަގަކުރެއްވީ ފަޔަފައިޓަރުންނަށް ބޮޑެތި ގޮންޖެހުންތަކެއް ހުރި ކަމެވެ.\n"މަޖިލީހުން ހިންގިޔަސް، ސަރުކާރުން ހިންގިޔަސް، ވަކިކޮޅަކަށް ނުޖެހޭ އިންކުއަރީއެއް އިޚުލާސްތެރިކަމާ އެކު ހިންގުން މުހިއްމީ."\nޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވެފައިވާ ގޮތުގައި ސިފައިން އެ ރޭ ކޮށްފައި ވަނީ ދުނިޔޭގެ ފެންވަރުގެ މަސައްކަތެކެވެ. ޗީފް އޮފް ޑިފެންސް ފޯސް މޭޖަ ޖެނެރަލް އަބްދުﷲ ޝަމާލް ވެސް ސިފައިންގެ މަސައްކަތަށް ތައުރީފްކުރައްވައި ޚާއްސަކޮށް މީހުން ސަލާމަތްކުރަން އުޅުނު ފަޔަފައިޓަރުންގެ ހިތްވަރު ފާހަގަކުރައްވާފައިވެ އެވެ. އެކަމަކު އޭނާ ވިދާޅުވެފައިވާ ގޮތުގައި މި ހާދިސާގައި އެމްއެންޑީއެފުން ހަރަކާތްތެރިވި ގޮތުގެ އޮޕަރޭޝަނަލް އެސެސްމެންޓެއް ހަދައި ރަނގަޅުކުރަން ޖެހޭ ކަންކަމާއި އިތުރަށް ބޭނުންވާ ވަސީލަތްތަކަކީ ކޮބައިތޯ ބަލާނެ އެވެ.\n"އަޅުގަނޑުމެން ވެސް މިފަދަ މާހައުލެއްގައި މަސައްކަތްކުރާ އިރު ހުންނާނެ ބައެއް ރަނގަޅުކޮށްލަން ޖެހޭ ކަންކަން. އެ ކަންކަން ރަނގަޅުކުރާނެ ކަމުގެ ޔަގީންކަން އަޅުގަނޑު ސިފައިންނަށް ވެސް، ހަމަ ރައްޔިތުންނަށް ވެސް މި ފުރުސަތުގައި އަރުވަން،" އެ ހާދިސާ އަށް ފަހު ސިފައިން ނެރުނު ވީޑިއޯއެއްގައި ޝަމާލް ވިދާޅުވެ އެވެ.\nއެމްއެންޑީއެފުން ބުނީ އެކަން ކުރިއަށްދާ ކަމަށެވެ.\nއެސެސްމެންޓްގެ "މަސައްކަތްތައް ބަރާބަރަށް ކުރިއަށް ދޭ. ގެންނަން ބޭނުންވާ އިސްލާހުތަކާ އެއްޗެހި ގެންނަމުން މި ދަނީ،" އާޒިމް ވިދާޅުވި އެވެ.\nމުސްތަފާ ވިދާޅުވަނީ އަލިފާން ނިއްވުމުގެ އޮޕަރޭޝަންތަކުގައި ސިފައިން އެންމެ ރަނގަޅު ސްޓްރެޓެޖީތަކާއި އުކުޅުތައް ބޭނުންކުރާ ތަން ނުފެންނަ ކަމަށެވެ. އެހެންވެ، އެފަދަ އޮޕަރޭޝަންތައް ހިންގުމުގެ ފެންވަރު ރަނގަޅު ތަމްރީންތައް ސިފައިންނަށް ބޭނުންވާ ކަމަށް އޭނާ ދެކެވަޑައިގަންނަވަ އެވެ.\nއަލިފާންގަނޑު ކުއްލިއަކަށް އެހާ ބޮޑަށް ފެތުރިގެން ދިޔުމުގެ އަސްލަކީ، އެމްއެންޑީއެފުން ބުނިގޮތުގައި، ރޯވީ ކެމިކަލްތަކެއްގައި ކަމަށް ވުމެވެ.\nމުސްތަފާ ވިދާޅުވީ އެހެން ވިޔަސް އަދި ހާދިސާގެ އެހެން ކަންކަމަށް ބެލިޔަސް، އަލިފާންގަނޑު އެ ވަރަށް ފެތުރުނަ ނުދީ ކޮންޓްރޯ ކުރެވުނީސް ކަމަށެވެ. އޭނާ ވިދާޅުވިގޮތުގައި ވިސްނުމަކަށް ވާން ޖެހޭނީ ރޯވި ތަނުގައި ހުންނަ އަލިފާން ނިއްވަން މަސައްކަތްކުރުމަށް ވުރެ ބޮޑަށް ވަށައިގެން ހުރި ތަންތަން ސަލާމަތްކުރަން އިސްކަންދިނުމެވެ. ސިފައިން އެ ރޭ މަސައްކަތްކުރީ އެ ގޮތަށް ކަމަކަށް އޭނާ ގަބޫލެއް ނުކުރައްވަ އެވެ. މުސްތަފާ ވިދާޅުވީ "އެތައް ބައިވަރު އިރެއް ވަންދެން އެތައް ބައިވަރު ފަޔަފައިޓިން އޭޖެންޓެއް އެ މީހުން ބޭކާރުކުރީ ކެމިކަލްތަކަށް ޖަހަން" ކަމަށާއި އެއީ ބޮޑު ގޯހެއް ކަމަށެވެ.\n"އެ ގުދަން އެ ދުވަހު އަނދަން ދޫކޮށްލާފައި ދެން ހުރި ތަންތަން ސަލާމަތްކުރަން އެ މީހުން ދުއްވައިގަތް ނަމަ މާ ރަނގަޅު ނަތީޖާ ނެރެވުނީސް. މިހާރު މިވީ ގޮތަކީ އެހެން ނެހެދުމުގެ ސަބަބުން އިތުރު އެތައް ބައިވަރު ބިލްޑިންއެއްގައި ރޯވެ، މާ ބޮޑުވީ ގެއްލުން،" އޭނާ ވިދާޅުވި އެވެ.\n"ހުރި އެއްޗެއްސާއި މީހުންގެ އަދަދަށް ބަލާފައި އަޅުގަނޑުގެ ހިތް ބުނަނީ އެއަށް ވުރެ ރަނގަޅު ނަތީޖާ ނެރެވުނީހޭ."\nއެމްއެންޑީއެފުން ބުނީ މި ހާދިސާގައި މީހުން ސަލާމަތްކޮށް އަލިފާން ނިއްވުމުގެ މަސައްކަތް ސިފައިން ކުރަމުން ގެންދިޔައީ ގާބިލްކަމާ އެކު ބަރާބަރަށް ކަމަށެވެ.\n"އަލިފާންގަނޑު ކޮންޓްރޯލްކުރުމަށްޓަކައި ކުރަން ޖެހޭ ހުރިހާ ކަމެއް ވެސް ހަމަ އަޅުގަނޑުމެންގެ އޮންނަ ޕްރޮސީޖާ ތެރެއިން، ޕްރޮޓޮކޯލް ތެރެއިން ކުރަމުން ދިޔައީ،" އާޒިމް ވިދާޅުވި އެވެ.\nއާދިލް ވިދާޅުވިގޮތުގައި ކެމިކަލްތައް ގޮވައިގެން ދާ ބުރައިގައި ކުޑަދޮރުތައް ތަޅައިގެން ގޮސް އަދި ހޫނުން ގުދަނުގެ ޓިނުތައް ވިރި ހޫނާއި އަލިފާނާއި ދުން ރާސްލާފައި ފެތުރިގަންނާނެ އެވެ. އަދި ކުޑަދޮރުތައް ހުޅުވާފައި ހުރި ނަމަ ގޭގޭގެ އެތެރެ އަށް ވަދެގެންދާނީ ވެސް ހަމަ އެހާ ބާރުމިނުގަ އެވެ. އަލިފާން އެހާ ބޮޑަށް ފެތުރި އެތައް އިމާރާތެއްގައި ރޯވި މައިގަނޑު ސަބަބަކީ އެއީ ކަމަށް އޭނާ ދެކެވަޑައިގަންނަވަ އެވެ.\nމީހުން ސަލާމަތްކުރަން އެހާ ގިނައިރު ނެގުމާއި ޝައުނާ ސަލާމަތް ނުކުރެވުމުން މުސްތަފާ ސުވާލު އުފައްދަވަ އެވެ.\n"އަޅުގަނޑު ވެސް ގަބޫލުކުރަން، އެ ވަރުގެ ހާދިސާއެއްގައި އަދި އެކަކަށް ވުރެ ގިނަ މީހުންގެ ފުރާނަ ވެސް ގެއްލިދާނެ. އެހެން ނަމަވެސް ފަހުން އަޅުގަނޑަށް އެނގުނު ގޮތުގައި އޭނާގެ އާއިލާގެ މީހުން ހާމަކޮށްފައި އެބަވޭ، މިވެނި އިރަކުން ފެށިގެން އޭނާ އަށް އެބަ ގުޅެއޭ، އޭނާ އެތާ ހުރި ވާހަކަ ތިމަންނަމެން ބުނަމުންނޭ ދިޔައީ. އެހެންވީމާ އަޅުގަނޑުގެ ވާހަކައަކީ އެ ހިސާބަށް ނުދަނީސް އޭނާ ސަލާމަތްކުރުމުގެ މަސައްކަތް ނުފެށުނީ ކީއްވެގެންބާވައޭ؟" އޭނާ ވިދާޅުވި އެވެ.\nފުލުހުން އަސްމާ ގާތު ބުނި ގޮތަށް، އާދިލް ވެސް ވިދާޅުވީ އޮޅުންބޮޅުން ބޮޑު ގޮތްގޮތަށް އިމާރާތްކޮށްފައި ހުންނަ މާލޭގެ ތަންތަނުން މީހުން ސަލާމަތްކުރުން ފަޔަފައިޓަރުންނަށް ވަރަށް އުނދަގޫވާނެ ކަމަށެވެ. އެއް ސަބަބަކީ، އޭނާ ވިދާޅުވީ، ފަޔާ ސޭފްޓީ ސިސްޓަމްތައް ނާޅާ ހުންނަ އާއްމު ގޭގޭގެ ކުރެހުން ފަޔާ ސާވިސްގައި ނުހުންނާތީ އެވެ.\nހާދިސާ އަށް ފަހު، އެ ސަރަހައްދު ސާފުކުރުމުގެ މަސައްކަތް ކުރަނީ. ފޮޓޯ: ހުސައިން ވަހީދު/މިހާރު\nއެހީ ލިބެންދެން ސަލާމަތުން ހުންނަން ކުރާނެ ކަންތައްތަކަށް އާއްމުން ހޭލުންތެރިވެފައި ނެތުމުން ވެސް މިފަދަ ހާދިސާއެއްގައި ފުރާނަ އަށް ނުރައްކާވުމުގެ ފުރުސަތު ބޮޑު ކަމަށް އާދިލް ވިދާޅުވި އެވެ. އަދި ފަޔަފައިޓަރުން އަމިއްލަ ރައްކާތެރިކަމަށް ވެސް ފަރުވާތެރިވާން ޖެހޭނެކަން އޭނާ ފާހަގަކުރެއްވި އެވެ.\n"ފަޔަ ސޫޓް އަދި ލިޔަސް، ޓޮމް އެންޑް ޖެރީ އިން ފެންނަހެން، ރާސްލާފައި ގޮސް އަލިފާންގަނޑު ތެރެއަކަށް ނުވަދެވޭނެ،" އޭނާ ވިދާޅުވި އެވެ.\nތ. ބުރުނީ ޝައުނާ ރަދުވާނިއާގައި ދިރިއުޅުނީ އޭނާގެ އެއްބަނޑު އެއްބަފާ ބޭބެ އަހުމަދު ސިރާޖުއާ އެކުގަ އެވެ. މައިންބަފައިން މަރުވެފައިވާ އިރު އާއިލާގައި ތިބީ އެ ދެބެއިން އެކަންޏެވެ. އަލިފާނުގެ ހާދިސާ ހިނގި އިރު ސިރާޖު ގެއަކު ނެތެވެ. އެކަމަކު ޚަބަރު ލިބުމުން އެ ތަނަށް ގޮސް، ކޮއްކޮ ސަލާމަތްކުރަން، ރޯވެފައި ހުރި އިމާރާތުގެ ތެރެއަށް ވަދެގެންދާން ވެސް އޭނާ އުޅުނެވެ. ޝައުނާގެ ބަސް ހުއްޓުނީ ބޭބެ އަށް ގުޅައިގެން ހުއްޓާ ކަމަށް ގާތް ބައެއް މީހުން މީޑިއާ އަށް ކިޔައިދީފައިވެ އެވެ. ދުމާ ހެދި ނޭވާ ހާސްވެގެން އެ ވަގުތު ޝައުނާ ހޭނެތުނީ ކަމަށް ބެލެވެ އެވެ. ފަހު ބަހެއްގެ ގޮތުން އޭނާ އެދުނީ ހެޔޮ ދުއާކޮށްދޭށެވެ.\nއެމްއެންޑީއެފުން ބުނިގޮތުގައި ޝައުނާ ހުރީ ސީދާ ކޮން ފްލޯއެއްގައިކަން ޔަގީން ނުވާ ކަމަށް އޭނާގެ އާއިލާ އިން ބުނެފައިވެ އެވެ. އަދި އެހެންވެ، ރޯވެފައި ހުރި ހުރިހާ ފްލޯތަކެއް ސިފައިން ފާސްކުރި ކަމަށާއި އެކަމަކު އިތުރު މީހަކު ރަދުވާނިއާގައި ހުރި ކަމެއް ފާހަގަ ނުކުރެވުނު ކަމަށް އާޒިމް ވިދާޅުވި އެވެ. އެކަމަކު ވެސް ރެސްކިއު ޓީމްތައް ޝައުނާ ހޯދަން ފަސް ފަހަރު ވަދެ މަސައްކަތްކުރި އެވެ. އަދި އާއިލާގެ ފަރާތުން ތަކުރާރުކޮށް އެދެމުން ދިޔުމުން ހަވަނަ ފަހަރަށް ވަތް ޓީމަށް، ތިންވަނަ ފްލޯގެ ސިޓިން ރޫމްގައި ހަދާފައި ހުރި ބަދިގެ ތެރެއިން ފެނުނީ ޝައުނާގެ ފިހިފައިވާ ހަށިގަނޑެވެ.\nޝައުނާގެ ހަށިގަނޑު ރަދުވާނިއާ އިން ނެރެގެން އެމްބިއުލާންސަށް އަރުވަނީ.\nޝައުނާގެ ފޯނު ކޯލުތަކާއި މެސެޖުތަކާއި ސެލް ލޮކޭޝަންތަކާއި ސިމްގެ ވެރިފަރާތުގެ މައުލޫމާތު ދޭން ކޮމިއުނިކޭޝަންސް އޮތޯރިޓީގެ މައްޗަށް އަމުރެއް ނެރެދޭން ފުލުހުން ކޯޓުގައި އެދިފައިވެ އެވެ. އެކަމަކު ކްރިމިނަލް ކޯޓާއި ހައި ކޯޓުން ވެސް ނިންމާފައި ވަނީ ޝައުނާއަކީ ކުށެއްގެ ތުހުމަތުކުރެވޭ މީހަކަށް ނުވާތީ އެފަދަ ޒާތީ މުއާމަލާތް ބެލުމުގެ އަމުރެއް ނުދެވޭނެ ކަމަށެވެ. އެ ނިންމުން ސުޕްރީމް ކޯޓުގައި އިސްތިއުނާފެއް ނުކުރެ އެވެ. ފުލުހުން ޝައުނާގެ ފޯނު ރެކޯޑުތައް ބަލަން ބޭނުންވަނީ އޭނާ މަރުވި މައްސަލައިގައި ހެއްކާއި ގަރީނާ ހޯދަންކަން، ޖުލައި 1ގައި ހައި ކޯޓުން ގަޒިއްޔާ ނިންމި ގޮތުގެ ޚުލާސާ އިން އެނގެ އެވެ. އެކަމަކު އެއީ ސީދާ ކޮން ކަމެއްގެ ހެކި ހޯދަން ފުލުހުން ބޭނުންވާ މައުލޫމާތެއް ކަމެއް އެނގޭކަށް ނެތެވެ.\nއެމްއެންޑީއެފުން ބުނެފައިވާ ގޮތުގައި މި އަލިފާނުގައި މީހުން ތާށިވި ތަންތަނުން މީހުން ސަލާމަތްކުރަން ސިފައިން އެ ތަންތަނަށް 18 ފަހަރު ވަދެފައިވެ އެވެ. އެ ހިތްވަރަށް، ފުރާނަ ސަލާމަތްކުރުމުގެ ރިހި މެޑަލް ސިފައިންގެ ނުވަ މީހަކަށް ނޮވެމްބަރު 3ގެ ރަސްމިއްޔާތުގައި ރައީސް އިބްރާހީމް މުހައްމަދު ސޯލިހު ދެއްވި އެވެ.\nއަސްމާ އާއި ޔައިޝް ސަލާމަތްކުރަން ފަސް ވަރަކަށް ފަޔަފައިޓަރުން ދިޔަ އެވެ. އޭރު އަސްމާގެ ހާލު ދިޔައީ ދެރަވަމުންނެވެ.\n"ދުންތައް އިންހޭލްވެގެން އެންމެ ފަހު ވަގުތުކޮޅު ހުރީ ނޭވާލާން ވަރަށް ބޮޑަށް އުނދަގޫވެފައި. ދަރިއެއް ކައިރީގައި ހުރީމަ ކަންނޭނގެ އެ ހިފަހައްޓާލެވުނީ،" އޭނާ ބުންޏެވެ.\nސަލާމަތްކޮށްދިނީ އެއާޕޯޓު ލޮރީތަ؟\nގިނަ ބަޔަކަށް ގަބޫލުކުރެވިފައި އޮންނަ ގޮތުން ނަމަ ބޮޑު ކޮންމެ ހާދިސާއެއްގައި ސިފައިންނަށް ނުވެގެން އަލިފާންގަނޑު ކޮންޓްރޯލްކޮށްދެނީ އެއާޕޯޓުގެ ފަޔަ ލޮރީންނެވެ. ކެމިކަލް ގުދަނުގެ އަލިފާނާއި މިދިޔަ މަހު ބޮޑުތަކުރުފާނުމަގުގައި ހިނގި ބޮޑު ހާދިސާއާ ވިއްދައިގެން ވެސް އެ ވާހަކަ ވަރަށް ބޮޑަށް ދެކެވުނެވެ.\nފަޔާ ސާވިސްގެ ކަންކަން ދެނެވަޑައިގަންނަވާ ބައެއް ބޭފުޅުން ވިދާޅުވަނީ އެމްއެންޑީއެފްގައި ފަޔަފައިޓިން ސާމާނު ވާވަރަށް އެބަހުރި ކަމަށެވެ. ކެމިކަލް އަލިފާނުގައި އެންމެ ބޮޑަށް ދިމާވީ ވެހިކަލް ވައްދަން އުނދަގޫވި އިރު ކައިރިން ފެން ލިބެން ނެތް މައްސަލަ އެވެ.\nއާދިލް ދެކެވަޑައިގަންނަވާ ގޮތުގައި މާލޭގައި އަލިފާން ނިއްވަން އެއާޕޯޓުގެ ފަޔަ ލޮރީ ގެންދަން ޖެހޭ ސަބަބެއް ނެތެވެ. އޭނާ ވިދާޅުވަނީ އެއީ "އަޅުގަނޑު ވެސް ވަރަށް ދެކޮޅު ހަދާ ކަމެއް" ކަމަށެވެ.\n"އެމްއެންޑީއެފްގައި މިހާރު ހަމަ ކެޕޭސިޓީ އެބަހުރި ހުރިހާ ކަމެއް ކުރެވޭ. ދެން މީހުން ކިޔަނީ އެމްއެންޑީއެފްގައި ފޯމްއެއް ނެތޭ. ހުރިހާ އެއްޗެއް ހުންނާނެ. ހުރިހާ އެއްޗެއް. ދެން މަތިން އެ ނިންމާ ނިންމުން އެ އަންނަނީ،" އާދިލް ވިދާޅުވި އެވެ.\nކެމިކަލް ގުދަނުގެ އަލިފާން ނިއްވާލަން ސިފައިންގެ ވެހިކަލަކުން ވެސް ފޯމު ޖެހި އެވެ. އާޒިމް ވިދާޅުވީ ވެސް "އެ ދުވަހު ފަޔަފައިޓަރުންނަށް އެންމެ ބޮޑަށް ލިބުނު ހިތްވަރަކީ އަޅުގަނޑުމެން ބޭނުންކުރި ސާމާނު" ކަމަށެވެ.\nސިފައިންގެ ފަޔަފައިޓިން ވަސީލަތްތައް ރަނގަޅުވީ މި ފަހުގެ އަހަރުތަކުގައި ޖަޕާނުން ވެދިން ބޮޑެތި އެހީތަކެއްގެ ސަބަބުންނެވެ.\nކެމިކަލް ގުދަނުގައި ރޯވި ހާދިސާގައި އެމްއޭސީއެލްގެ ފަޔަފައިޓިން ޓީމު ކުރި މަސައްކަތުގެ އަގު ވަޒަންކުރަން އެ ކުންފުނިން ބޭއްވި ރަސްމިއްޔާތު ޝަރަފްވެރިކޮށްދެއްވަމުން ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވެފައި ވަނީ އެ ދުވަހު އެއާޕޯޓުގެ ޓީމުން އެހީތެރި ނުވި ނަމަ އަލިފާންގަނޑު އިތުރަށް ފެތުރުމުގެ ބިރު އޮތް ކަމަށެވެ.\nބޮޑެތި ހާދިސާތަކަށް އެއާޕޯޓުގެ ފަޔަ ލޮރީ ނުގެންގޮސް ނުވަނީތޯ ސުވާލުކުރުމުން އެމްއެންޑީއެފުން ވަކި ޖަވާބެއް ނުދެ އެވެ.\nއަލިފާން ނިއްވުމުގެ މަސައްކަތް ކުރި އެއާޕޯޓުގެ ޓީމަށް މާރިޔާ ހަދާނީ ފިލާ ދެއްވަނީ. ފައިލް ފޮޓޯ: ހުސައިން ވަހީދު/މިހާރު\nހުއްދަ ދިން މިންގަނޑު\nމާލޭގައި ކެމިކަލް ގުދަންކުރުމުގެ ނުރައްކާތެރިކަން، އެފަދަ އެއްޗެހި ވިއްކާ މީހުން ވެސް ގަބޫލުކުރާ ކަމަށް މައުލޫމާތު ހުރި މީހުން ބުނެ އެވެ. ބައެއް ވިޔަފާރިވެރިން ކުރިންސުރެ ވެސް ގެންދިޔައީ މާލެ ނޫން ތަނެއްގައި ކެމިކަލް ރައްކާކުރެވޭނެ ގޮތެއް ހޯދަން ސަރުކާރާ ވާހަކަ ވެސް ދައްކަމުންނެވެ. އެކަމަކު މުދާ ބާލާ ގޮތަށް ސީދާ މާލޭގައި ގުދަންކޮށްލަން ފަސޭހަވެފައި ޚަރަދު ކުޑަކަމުން، ރައްކާތެރިކަމާ މެދު އަޅާނުލާ ތިބެން ކުންފުނިތަކަށް އޮތީ ހިތްވަރު ލިބިފަ އެވެ. އެކަމަކު ގްރީން ޕާތުން ބުނެފައިވާ ގޮތުގައި އެ ކުންފުނީގެ ގުދަން މާލެ އިން ބޭރުކުރަން ބޭނުންވެގެން ތިލަފުށިން ބިމެއް ހޯދަން މި ސަރުކާރާ ވެސް ކުރިން ވާހަކަދައްކާފައިވާނެ އެވެ.\nމީހުން ދިރިއުޅޭ ހިސާބުތަކުގައި ކެމިކަލް ގުދަންކުރުމަކީ ނުރައްކާތެރި ކަމެއްކަން އެންމެ ކުރިންސުރެ ވެސް ސާފެވެ. މާލެ ފަދަ ތޮއްޖެހިފައިވާ ތަނެއްގައި އެކަމަށް ހުއްދަ ދީފައި އޮތުމަކީ އާއްމުންގެ އަބަދުގެ ޝަކުވާ އެކެވެ. މި ހާދިސާ އިން ހިތި ގޮތަކަށް އެ ތަޖުރިބާކުރެވުނީ ސަރުކާރުތަކުން އެކަމާ އަޅާނުލާ އޮތުމުގެ ނަތީޖާ އެވެ.\nއެކަމަކު ކުރިން ވެސް ކެމިކަލް ގުދަންކުރަމުން އައީ ޑިފެންސް މިނިސްޓްރީން ދޫކުރި ހުއްދައަކަށް ކަމަށްވާ އިރު މީހުން ދިރިއުޅޭ ސަރަހައްދުތަކުން އެފަދަ ގުދަންތަކަށް ހުއްދަ ދެމުން ގެންދިޔަ އުސޫލުގެ ހަރުދަނާކަމާ މެދު ސުވާލު އުފެދެ އެވެ.\nހާދިސާ ހިނގި އިރު ތަންފީޒުކުރަމުން އައި މިންގަނޑު ޑިފެންސުން އާއްމުކޮށްފައެއް ނެތެވެ. އެ މިންގަނޑު އެމްއެންޑީއެފުން ލިބޭ ގޮތެއް ވެސް ނުވި އެވެ. އެކަމަކު އެ މިންގަނޑު ދެކެވަޑައިގެންނެވި ގާނޫނީ ވަކީލެއް ކަމަށްވާ ހަމްޒާ ލަތީފު ވިދާޅުވިގޮތުގައި އޭގައި ހުރީ ވަރަށް އާދައިގެ، މަދު ފިޔަވަޅުތަކެކެވެ.\n"އެއަކީ ހަގީގަތުގައި، އަސަރުކޮށްފާނެ އެންމެން ރައްކާތެރިވާ ވަރަކަށް ހަދާފައި އޮތް އެއްޗެއް ނޫން،" ހަމްޒާ ވިދާޅުވި އެވެ.\nކެމިކަލް ގެންގުޅެންވީ ގޮތާއި ގުދަން ހަދާފައި ހުންނަން ޖެހޭ ގޮތާއި ގުދަނުގައި ރައްކާތެރިކަމުގެ ފިޔަވަޅުތައް ހުންނަންވީ ގޮތް ތަފްސީލްކޮށް ކަނޑައަޅައި ގަވާއިދެއް ތައާރަފްކުރުމަށް ފަހު އިސްލާހު ވެސް ވަނީ ގެނެސްފަ އެވެ. އިސްލާހުން ގެނައި ބޮޑު އެއް ބަދަލަކީ ގުދަނުގެ ބޭރު ފާރުތައް ހުންނަން ޖެހޭނީ މަދުވެގެން ދޮޅު ގަޑި އިރުގެ ފަޔަ ރެޒިސްޓެންޓް މެޓީއަރަލަކުން ކަމަށް ކަނޑައެޅުމެވެ.\nކުރީގެ މިންގަނޑުން ހުއްދަ ދިން ގްރީން ޕާތުގެ ތިން ބުރީގެ ގުދަން ހަދާފައި ހުރީ ޓިނުންނެވެ. ޓިނަކީ އަލިފާނުގެ ހާދިސާއެއްގައި ނުލާހިކު އަވަހަށް ވިރިގެންދާނެ އެއްޗަކަށްވާތީ މި ހާދިސާގައި އަލިފާންގަނޑު އެހާ އަވަހަށް ފެތުރިގެންދިޔަ އެއް ސަބަބަކީ ތަން ޓިނުން ހަދާފައި ހުރުން ކަމަށް މި ރިޕޯޓަށް އިންޓަވިއު ދެއްވި ދެ ބޭފުޅަކު ވިދާޅުވި އެވެ.\nމިހާރު ތަންފީޒުކުރާ ގަވާއިދުގައި، ގުދަނުގެ ޕާޓިޝަންތަކާއި ދޮރުތައް ވެސް ދޮޅު ގަޑިއިރަށް ފަޔަ ރެޒިސްޓެންޓް ވުން ލާޒިމްކުރެ އެވެ. ސީލިންގު ވެސް ފަޔަ ރެޒިސްޓެންޓް ވާން ޖެހެ އެވެ.\nގްރީން ޕާތުގެ ހާދިސާ އަށް ފަހު، ކެމިކަލް ރައްކާކުރަން 34 ގުދަން ތިލަފުށީގައި ހެދި އެވެ. އަދި ވަގުތުން ބަދަލުކުރަން ޖެހޭ ކަމަށް އެމްއެންޑީއެފުން ނިންމި ގުދަންތަކާ އެކު ނޮވެމްބަރު މަހު ސަރުކާރުން ދިޔައީ އެއްބަސްވުންތައް ހަދަމުންނެވެ. އެމްއެންޑީއެފުން ބުނިގޮތުގައި ކެމިކަލް ރައްކާކުރަން ހުއްދަދީފައި ހުރި ގުދަނެއް މާލެއަކު މިހާރު ނުހުންނާނެ އެވެ.\nއެކަމަކު ރަސްމީ ފަރާތްތަކަށް ނޭނގި ވެސް މާލޭގައި ކެމިކަލް ރައްކާކޮށްފައި ހުރެދާނެކަން ޝަމާއު ގަބޫލުކުރައްވަ އެވެ.\nތިލަފުއްޓަށް ގުދަންތައް ބަދަލުކުރި "ފަހުން މިހާ ހިސާބަށް މި އައި މުއްދަތުގައި އަނެއްކާވެސް ހަމަ ނުހުންނާނެއެކޭ ނުބުނެވޭނެ. އެއީ އަބަދުވެސް އާ ކަންކަން އަންނާނެ. އެހެންވީމާ މިހާރު ވެސް ހަމަ ހުރުން އެކަށީގެންވޭ،" އޭނާ ވިދާޅުވި އެވެ.\nބެއިރޫތުގެ ގޮވުމާއި ކެފޭ ޓިއޯލޯގަ އާއި ސްޓޭޓް ބޭންކް އޮފް އިންޑިއާ (އެސްބީއައި) ހުންނަ އިމާރާތުގައި މިދިޔަ މަހު ރޯވި ބޮޑު އަލިފާނާ އެކު، ވޭތުވެދިޔަ ދޮޅުމަސް ތެރޭ މާލޭގެ މައްސަލަތަކަށް ކަމާބެހޭ ފަރާތްތަކުގެ ސަމާލުކަން ބޮޑުވެ، އަލިފާނުގެ ރައްކާތެރިކަމާ ބެހޭ ގިނަ މަޝްވަރާތަކެއް ކޮށްފައިވެ އެވެ. އޭގެ އެއް ނަތީޖާއަކީ މީހުން ދިރިއުޅޭ ސަރަހައްދުތަކުގައި ތެޔޮ ރައްކާކުރާ ނަމަ ފިޔަވަޅު އަޅާނެކަން ކައުންސިލުން އެންގުމެވެ. އެލްސިއޯން ބޭކަރީގައި ތެޔޮ ޓޭންކެއް ހުންނަ މައްސަލައިގައި އެ ހިސާބުގަނޑުގައި ދިރިއުޅޭ މީހުންނާއި އާއްމުން ފާޑުކިޔަމުންދަނިކޮށް ކައުންސިލްގެ އިންޒާރު ނެރުމުގެ ކުރިން ވާހަކަދައްކަވަމުން ޝަމާއު ވިދާޅުވިގޮތުގައި ކަރަންޓު ޖެނެރޭޓަރު ބޭނުންކޮށްގެން މަސައްކަތްތައް ކުރާ ތަންތަން މާލޭގައި ބައިވަރެވެ.\nކެމިކަލް ގުދަނުގެ ހާދިސާ އަށް ފަހު ސަރުކާރުން ބުނިގޮތުގައި މާލޭގައި އޭރު ހުރި 124 ގުދަނުގެ ތެރެއިން 82 ތަނެއް ހުރީ މީހުން ދިރިއުޅޭ އިމާރާތްތަކުގަ އެވެ. މާލޭގައި ހުރުން ނުރައްކާ ނުވަތަ އެކަށީގެން ނުވާ ކިތަންމެ ތަނެއް އަދިވެސް ހުރީ އެވެ. ޒަމާންތަކަކުން ވެސް ހައްލު ނުވި މައްސަލައެކެވެ.\n"ބޮޑަށް ހަމަ ވިސްނުން ހުރީ މި ހުރިހާ ލަކުޑި ގުދަންތަކާއި ލައިޓް އިންޑަސްޓްރީސް ކޮންމެވެސް ދިމާލަކަށް ބަދަލުކުރަން. އެކަން ކުރަން ދެހާހުގެ އަހަރުތަކުން ފެށިގެން ވެސް މަސައްކަތްކޮށްފައި އެބަހުރި އޭރެއްގައި ތިބޭ ބަޔަކު. އެކަމަކު ނުވެ މި ހިސާބަށް ވެސް މި އައީ،" ޝަމާއު ވިދާޅުވި އެވެ.\n"ދެން މިހާރު އޮތީ ރީޑިވެލޮޕްކުރާ އިރު މާލެ ޑީކޮންޖެސްޓްކުރުމުގެ ޕްލޭން. އެއީ އެހެން ދިމަދިމާލަށް، ޕްލޭންޑް އޭރިއާސް އަށް މީހުން މޫވްކުރުން."\nމާލޭގެ ދިރިއުޅުން، ތޮއްޖެހިފައިވާ އުސް އިމާރާތްތަކެއްގައި އޮތް އިރު، އާއްމުންގެ ގޭގޭގައި އަލިފާނުގެ ރައްކާތެރިކަމުގެ ފިޔަވަޅުތަކެއް ސަރުކާރުން ތަންފީޒެއް ނުކުރެ އެވެ. ދިހަ ބުރި އަށް ވުރެ އުސް އިމާރާތްތައް ހަދަން ފަށާ އިރު ކުރެހުމުގައި ކޮންމެވެސް ކަންތައްތަކެއް ހުންނަން ޖެހެ އެވެ. އެކަމަކު ފަހުން އެ ފިޔަވަޅުތައް ހުންނަ ގޮތެއް ބެލުމުގެ ނިޒާމެއް ނެތެވެ. މާލޭގެ މަދު އިމާރާތެއްގައި މެނުވީ އެއްވެސް ރައްކާތެރިކަމެއް ނެތެވެ.\nމިދިޔަ އަހަރު ގެޒެޓްކުރި ބިލްޑިން ކޯޑުގެ ދަށުން ޕްލޭނިން މިނިސްޓްރީން ފަޔާ ސޭފްޓީގެ ހަތަރު މިންގަނޑެއް ތައާރަފްކުރަން ޖެހެ އެވެ. އެކަން އޮތީ ނުކޮށެވެ. ކަނޑައަޅާފައި އޮތް މުއްދަތުގައި އެކަން ނިންމި ނަމަ ކެމިކަލް ގުދަނުގައި ރޯވި ހާދިސާ އަށް 10 ދުވަސްވީ އިރު އެ މިންގަނޑުތައް ހުންނާނީ ނެރެފަ އެވެ. އަދި މި އަހަރު ފެށުނު އިރު އެ ފިޔަވަޅުތަކަށް އަމަލުކުރާނެ އެވެ.\nޕްލޭނިން މިނިސްޓްރީން ބުނީ ބިލްޑިން ކޯޑުގެ ދަށުން ނެރެން ޖެހޭ ކޮމްޕްލަޔަންސް ޑޮކިއުމެންޓްތައް ހެދުން ލަސްވީ އެކަން ކޮށްދޭނެ ބަޔަކު ހޯދަން ތަކުރާރުކޮށް އިއުލާންކޮށްގެން ވެސް އެކަށީގެންވާ އަދަދަކަށް މީހުން ކުރިމަތިލާފައި ނެތުމުން ކަމަށެވެ. ރާއްޖޭގައި މިކަމުގެ މާހިރުން ނެތް ކަމަށާއި އެހެންވެ، ވޯލްޑް ބޭންކުގެ އެހީ ހޯދައިގެން ބޭރު ބަޔަކާ މަސައްކަތް ހަވާލުކުރަން އިއުލާންކޮށް، ހޯދަން މަސައްކަތްކުރަމުން އަންނަ ކަމަށް މިނިސްޓްރީން ބުންޏެވެ.\nކޮމްޕްލަޔަންސް ޑޮކިއުމެންޓްތައް މުއްދަތަށް ނިންމާފައި ނުވާތީ އާކިޓެކްޓްސް އެސޯސިއޭޝަން މޯލްޑިވްސްގެ ރައީސް އަދި ކުރީގެ ކޮންސްޓްރަކްޝަން މިނިސްޓަރު މުހައްމަދު މައުރޫފް ޖަމީލް (މާއީ) ފާޑުވިދާޅުވި އެވެ. އޭނާ ވިދާޅުވީ އެކަން ކުރުމުގެ އަޒުމު ނެތީ ކަމަށެވެ. ރާއްޖޭގައި އެ މަސައްކަތް ކުރުމުގެ ގާބިލްކަމެއް ނެތް އިރު ބޭރުން އެހީތެރިކަން ހޯދައިގެން އެކަން ކުރެވެންދެން ބައިނަލްއަގުވާމީ ކޯޑުތަކަށް ބަލައިގެން ވަގުތީ މިންގަނޑުތަކެއް ތައާރަފްކުރެވުނީސް ކަމަށް އޭނާ ދެކެވަޑައިގަންނަވަ އެވެ.\n"ފަޔާ ރެގިއުލޭޝަންސް ކަހަލަ އެއްޗެއްސަކީ އަޅުގަނޑުމެން އެހާ ބޮޑަކަށް އިންވެންޓްކުރަން ޖެހޭ އެއްޗެއް ވެސް ނޫން. ދުނިޔޭގެ ހުރިހާ ތާކު ވެސް ވަރަށް އެއްގޮތްވާނެ. އެހެންވީމާ އިންޓަނެޝަނަލް ކޯޑްސް އަށް ރިފަރެންސް ދީފައި، ތިމަންނަމެންނަށް އެއްޗެއް ހެދެންދެން މި އެއްޗެހި އެޑަޕްޓްކުރާނީއޭ ބުނީމަ ނިމުނީ،" މާއީ ވިދާޅުވި އެވެ.\nހ. އޯކިޑްގޭގައި 2011 ވަނަ އަހަރު އަލިފާނުގެ ހާދިސާއެއް ހިނގައި ދެމައިން މަރުވުމާ ގުޅިގެން، އޭރުގެ ރައީސް މުހައްމަދު ނަޝީދު އުފެއްދެވި ކޮމިޓީއަކުން މިނިވަން ތަހުގީގެއް ހިންގި އެވެ. ރައީސް އޮފީހުގެ ތިން ބޭފުޅަކާއި ނެޝަނަލް ސެކިއުރިޓީ އެޑްވައިޒަރުގެ އޮފީހުގެ ބޭފުޅަކު ތިއްބެވި އެ ކޮމިޓީގައި ފަންނީ ބޭފުޅަކަށް ހިމެނިވަޑައިގަތީ ހުޅުލޭ އެއާޕޯޓުގެ ހެޑް އޮފް އިމަޖެންސީ ޕްލޭނިން އެންޑް ސޭފްޓީ އަހުމަދު ފަޔާޒެވެ. ކޮމެޓީ އުފެއްދިތާ މަހަކާއި 10 ދުވަސް ތެރޭ އެ ތަހުގީގުގެ ޑްރާފްޓް ރިޕޯޓެއް އެކުލަވާލި އެވެ. އެ ކޮމިޓީގެ މެމްބަރުކަން ކުރެއްވި ރައީސް އޮފީހުގެ އޭރުގެ ޑެޕިއުޓީ އަންޑަސެކްރެޓަރީ (ފުރަހަނި) ޝުއައިބު އަލީ ވިދާޅުވިގޮތުގައި ނަޝީދުގެ ވެރިކަން ބަދަލުވީ ކޮމިޓީން ރިޕޯޓް ފާސްކުރުމުގެ ކުރިން ކަމަށް ވާތީ ރަސްމީކޮށް ރިޕޯޓް ފައިނަލްކޮށްފައެއް ނުވެ އެވެ. "މިހާރު"އަށް ލިބިފައިވާ ޑްރާފްޓް ރިޕޯޓުގައި، އޯކިޑްގޭގެ ހާދިސާ ހިނގި ގޮތާއި އެ ހާދިސާގައި ސިފައިން ހަރަކާތްތެރިވި ގޮތާއި އަލިފާނުގެ ހާދިސާތަކުގައި މީހުންނާއި މުދާ ރައްކާތެރި ކުރަން ސަރުކާރުން ފިޔަވަޅުތައް އަޅާފައި ހުރި މިންވަރު ބަލައި ގިނަ މައްސަލަތަކެއް ފާހަގަކޮށް ރަނގަޅުކުރަންވީ ކަންކަން ހުށަހަޅާފައިވެ އެވެ.\nގްރީން ޕާތު ގުދަނުގެ ހާދިސާގެ އިންކުއަރީއެއް ނެތެވެ. އާއްމު ރައްކާތެރިކަމާ ގުޅުންހުރި މިހާ ބޮޑު މައްސަލައެއްގައި، ހާދިސާ ހިނގައިދިޔަ ގޮތް ރައްޔިތުންގެ މަޖިލީހަކުން ވެސް ނުބަލަ އެވެ.\n"މަޖިލީހުން ހިންގިޔަސް، ސަރުކާރުން ހިންގިޔަސް، ވަކިކޮޅަކަށް ނުޖެހޭ އިންކުއަރީއެއް އިޚުލާސްތެރިކަމާ އެކު ހިންގުން މުހިއްމީ،" ކުރިން އެޓާނީ ޖެނެރަލްގެ އޮފީހުގައި މަސައްކަތްކުރައްވާފައިވާ ގާނޫނީ ވަކީލު މޫސާ އާލިމް ވިދާޅުވި އެވެ.\n"އޭގެ ބޭނުމަކީ، ކޮބައިތޯ ސިސްޓަމްގައި ހުރި އުނިކަމަކީ ބެލުން. ކިހިނެއް ވެގެން ހެއްޔޭ މިކަން މިވީ؟ ކާކުގެ އިހުމާލެއް ހެއްޔޭ އޮތީ؟ އެހެންވީމާ މި ކަހަލަ ކަންކަން ތަކުރާރުވިޔަ ނުދިނުމަށްޓަކައި ދެން ކުރެވޭނީ ކޮން ކަމެއް ހެއްޔޭ؟ ކޮން ގާނޫނެއް ހެއްޔޭ ބަދަލުކުރަންވީ، ކޮން ނިޒާމެއް ހެއްޔޭ އިސްލާހުކުރަންވީ؟"\nކެމިކަލް އަލިފާނާ ޚިލާފަށް، މިދިޔަ މަހު 28ގައި ބޮޑުތަކުރުފާނުމަގުގައި ހިނގި ހާދިސާ، ގައުމީ ސަލާމަތާއި ޚާރިޖީ ގުޅުންތަކުގެ ކޮމިޓީން އަމިއްލަ އަށް އިސްނަގައިގެން ބަލަން ވަނީ ފަށައިފަ އެވެ. އެކަން ބަލަން ނިންމިކަން، އެ ހާދިސާ ހިނގިތާ ކުޑައިރުކޮޅެއް ތެރޭ ކޮމިޓީގެ މުގައްރިރު، މަރަދޫ ދާއިރާގެ މެމްބަރު އިބްރާހީމް ޝަރީފް އިއުލާން ވެސް ކުރެއްވި އެވެ.\nމިދިޔަ މަހުގެ ހާދިސާއާ ގުޅޭ ގޮތުން ރައްޔިތުންގެ މަޖިލީހުގެ ގައުމީ ސަލާމަތާއި ޚާރިޖީ ގުޅުންތަކުގެ ކޮމިޓީން ފުލުހުންނާއި ސިފައިންނާ ބައްދަލުކުރަނީ.\nގްރީން ޕާތުގެ ހާދިސާ ވެސް، މަޖިލީހުގެ ކޮމިޓީއަކުން ބަލާ ނަމަ އެ ޒިންމާ ދާނީ، މަޖިލީހުގެ ބައެއް މެމްބަރުން ވިދާޅުވިގޮތުގައި، އެ ކޮމިޓީއަށެވެ. އެ ކޮމިޓީން އެހާ ބޮޑު ހާދިސާއެއް ނުބެލީ ކީއްވެގެންތޯ ސުވާލުކުރުމުން، ނުބަލާ ކަމަކަށް ޝަރީފް އެއްބަސްވެވަޑައެއް ނުގެންނެވި އެވެ. އެކަމަކު މަޖިލީހުގެ އެއްވެސް ކޮމިޓީއަކުން މި ހާދިސާ ބަލަން ފެށިކަން ހާމަކޮށްފައި ނެތް އިރު، ނުބަލާކަން ދެ މެމްބަރަކު ކަށަވަރުކޮށްދެއްވުމުގެ އިތުރުން އެފަދަ މަސައްކަތެއް ކުރި ކަން މަޖިލީހުގެ ސެކްރެޓޭރިއެޓްގެ ރެކޯޑްތަކުގައި ނެތް ކަން "މިހާރު"ން ބެލިބެލުމުން ވަނީ އެނގިފަ އެވެ.\nޝަރީފް ވިދާޅުވަނީ ސިއްރު ބައްދަލުވުމެއްގައި މައްސަލަ ބަލަން ފެށި ކަމަށެވެ.\n"އޭގައި އަހަރެމެން ބެލީ ޓެރަރިޒަމްގެ އަމަލެއް ހިނގާފައި އޮތްތޯ. އެ މައްސަލައިގައި މީޓިން އޮތީ ސިއްރު މީޓިންއެއްގެ ގޮތުގައި. އެ އެއްޗެހީގެ ރެކޯޑްތަކެއް ނުއެއް ހުންނާނެ. ދެން އަހަރެމެން ގާތު ސަރުކާރުންނާއި އެންޓި ޓެރަރިޒަމުން ބުނީ އެ މައްސަލައިގެ ހުރިހާ އެންގަލްތަކުން ބަލަމުންނޭ މި ގެންދަނީ. އެ ކޭސް އޯޕަންކޮށް އޮތީ. އޭތި ކޮންކްލޫޑެއް ނުކުރޭ. އެ ރިޕޯޓް އަންނާނެ އަހަރެމެންނަށް. އައީމަ ދެން، އޭގެ ފައިނަލް ޑިސިޝަނެއް، ކޮމިޓީ ބާއްވާފައި ނަގާނީ،" ޝަރީފް ވިދާޅުވި އެވެ.\nއެކަމަކު ގައުމީ ސަލާމަތާ ބެހޭ ކޮމިޓީގައި ހިމެނިވަޑައިގަންނަވާ ވިލިމާލެ ދާއިރާގެ މެމްބަރު އަހުމަދު އުޝާމް ވިދާޅުވިގޮތުން ވެސް މި ހާދިސާ ކޮމިޓީން ބަލައިފައެއް ނެތެވެ. ކާށިދޫ ދާއިރާގެ މެމްބަރު އަބްދުﷲ ޖާބިރު މަޖިލީހަށް ހުށަހެޅުއްވި ކުއްލި މައްސަލައަކަށް ތަޅުމުގައި މެމްބަރުން ބަހުސްކުރި އެވެ. އުޝާމް ވިދާޅުވީ ކުއްލި މައްސަލަގައި ވަކި ކަމެއް ކުރަން ހުށަހަޅާފައި ނެތުމުން އެ މައްސަލަ ކޮމިޓީ އަކަށް ފޮނުވާފައި ނެތުމާއި މުގައްރިރު އިސްނަގައިގެން މައްސަލަ އެޖެންޑާކޮށްފައި ނެތުމާއި އެހެން މެމްބަރަކު ވެސް ކޮމިޓީ އަށް މައްސަލަ ހުށަހަޅާފައި ނެތުމުން ނުބެލި އޮތީ ކަމަށް ގަބޫލުކުރައްވާ ކަމަށެވެ.\n"އަޅުގަނޑަށް އެނގިގެންނެއް ކޮމިޓީއަކުން އެ މައްސަލައެއް ނުބަލާ އޭރަކު ވެސް. ހަމައެކަނި މަޖިލީހުގެ ފްލޯގައި ކުއްލި މައްސަލައާ ގުޅޭގޮތުން ބަހުސްކުރީ. އޭގެ އިތުރަކަށް ސްޕެސިފިކަލީ އެ ހާދިސާގެ މައްސަލައެއް ނުބަލާ. އެހެން ނަމަވެސް އަލިފާނުގެ ހާދިސާތަކުގެ އެކި ކަންކަމާ ގުޅޭގޮތުން އަޅުގަނޑުމެން ޑިޒާސްޓާ މެނޭޖްމެންޓާއި އަދި އެމްއެންޑީއެފްގެ ފަޔަ އެންޑް ރެސްކިއުއާ ވާހަކަދެކެވޭ ކޮންމެ ފަހަރަކު ކަހަލަ ގޮތަކަށް އެ ވާހަކަ ވެސް އާދޭ، އެ ކަންކަން ވެފައި އޮތް ގޮތުގެ ވާހަކަތައް،" އުޝާމް ވިދާޅުވި އެވެ.\nޝަރީފް ވިދާޅުވީ ކޮމިޓީން އިތުރަށް އަޅަން ޖެހޭ ފިޔަވަޅެއް އޭރު ނެތް ކަމަށާއި އެކަމަކު މިހާރު، ސަރުކާރުން ދިން އެހީ ކުޑަކަމުން ގެދޮރު އެޅޭނެ ގޮތެއް ނެތިގެން ބައެއް މީހުން ޝަކުވާކޮށްފައި ވާތީ އެ ޝަކުވާތައް ކޮމިޓީން ބަލަމުން އަންނަ ކަމަށެވެ.\nސަރުކާރުން ވަގުތުން ކެމިކަލް ގުދަންތަކުގެ މައްސަލައިގައި ފިޔަވަޅު އަޅައި ހާލުގައި ޖެހުނު މީހުންނަށް އެހީތެރިވެދީފައިވާތީ، އިންކުއަރީއެއް ނުހެދުމަކީ މައްސަލައެއް ކަމަކަށް އުޝާމް ގަބޫލެއް ނުކުރައްވަ އެވެ.\n"އިންކުއަރީއެއް އަޅުގަނޑުމެންނަށް ހެދުނު ނަމަ ރަނގަޅުވީސް،" އޭނާ ވިދާޅުވި އެވެ.\n"އެހެން ނަމަވެސް މަޖިލީހުގެ މެންޑޭޓަކަށް މި ވަނީ ސަރުކާރުން ކުރާ ކަންތައްތަކަށް ސަރުކާރު ޖަވާބުދާރީކުރުވުން. އެކަމާ ގުޅިގެން އޭރުގައި ސަރުކާރުން ހަރުދަނާ ފިޔަވަޅުތަކެއް އަޅަމުން ދިޔައީ، އަޅުގަނޑު ގަބޫލުކުރާ ގޮތުގައި. އެހެންވީމާ އެ ދަނޑިވަޅުގައި އަޅުގަނޑުމެން އިންކުއަރީއެއް ވަކި ނުހެދުމަކުން ވީ ގެއްލުމެއް އޮތް ކަމަކަށް އަޅުގަނޑަކަށް އެހާ ބޮޑަކަށް ގަބޫލެއް ނުކުރެވޭ."\n"ދުވަހަކު ވެސް އެހެން އެއްވެސް މީހަކަށް މި ވަރުގެ ކަމެއް ދިމާވާކަށް ނޭދެން."\nއިހުމާލުގެ މަރު: ޖިނާއީ ކުށެއް\nމާލޭގައި ހަދަމުންދިޔަ އިމާރާތަކުން ވެއްޓުނު ސިމެންތި ބަސްތާއަކުން ޖެހި ޑިސެމްބަރު 2018ގައި ހަތް އަހަރުގެ ރައުޝަން ޖިއާން މަރުވި މައްސަލައިގައި، އެ އިމާރާތުގެ މަސައްކަތްކުރި ޑަބްލިއު ކޮންސްޓްރަކްޝަންގެ ހަ މީހެއްގެ މައްޗަށް ޖިނާއީ ދައުވާކުރި އެވެ. ކެމިކަލް ގުދަނުގެ ހާދިސާއަކީ ދާދި އެއްކަހަލަ މައްސަލައެކެވެ.\nއަލިފާން ރޯވީ ގްރީން ޕާތުގެ އިހުމާލުން ކަމަށް ފުލުހުން ބަލާ ނަމަ، ޝައުނާގެ މަރުގެ މައްސަލައިގައި ޖިނާއީ ދައުވާކުރަން ހުށަހަޅާނެ ކަމަށް ބެލެވެ އެވެ. ޖިއާންގެ މަރުގެ މައްސަލައިގައި ކުންފުނީގެ މައްޗަށް ދައުވާ ނުކޮށް ވަކިވަކި މީހުންގެ މައްޗަށް ދައުވާކުރި ނަމަވެސް، ވަކީލަކު ވިދާޅުވިގޮތުގައި، އެއް މައްސަލައެއްގައި އެއްފަހަރާ ދެ ގޮތަށް ވެސް ދައުވާކުރެވޭނެ އެވެ. ކުށް ސާބިތުވެއްޖެ ނަމަ މީހުންނަށް ޖަލު ހުކުމާއި ޖޫރިމަނާ އަދި ކުންފުންޏަށް ޖޫރިމަނާގެ އަދަބު ދޭނެ އެވެ.\nކެމިކަލް އަލިފާނުގެ ހާދިސާގައި ގެއްލުން ލިބުނު މީހުންނަށް ވެސް، އިންސާފު ހޯދަން ކޯޓަށް ދެވިދާނެ ކަމަށް "މިހާރު"އާ ވާހަކަދެއްކެވި ތިން ވަކީލަކު އިއްތިފާގުވެ އެވެ.\n"ކޮންމެވެސް އިހުމާލެއް އޮވެގެން އެކަހަލަ ހާދިސާއެއް ހިނގަން މެދުވެރިވާނީ،" ޕަބްލިކް އިންޓްރެސްޓް ލޯ ސެންޓަރު (ޕީއައިއެލްސީ)ގެ ރައީސް މަރިޔަމް ޝުނާނާ ވިދާޅުވި އެވެ.\nއަމިއްލަ އަށް އިންސާފު ހޯދުމުގެ މަގު\nވަކީލުން ވިދާޅުވިގޮތުގައި ގްރީން ޕާތާއި ސަރުކާރު ވެސް ޒިންމާދާރުކުރުވުމަށާއި ބަދަލު ހޯދަން، މި ހާދިސާގައި ގެއްލުން ލިބުނު މީހުންނަށް، ދައުވާކުރެވެން އެބަ އޮތެވެ.\nއެކަން ފެށެނީ ކެމިކަލް ގުދަނަށް ހުއްދަދިން ހިސާބުންނެވެ. އެމްއެންޑީއެފްގެ މިންގަނޑެއް އޮވެފައި އެ މިންގަނޑާ ޚިލާފެއް ނުވަމޭ ގްރީން ޕާތުން ބުންޏަސް، އެ ބުނާ މިންގަނޑު ޝާއިއުކޮށްފައި ނެތުމުން، ވަކީލު ހަމްޒާ އާއި އާލިމް ވިދާޅުވިގޮތުގައި، އާއްމުންނަށް އެއީ ނެތް އެއްޗެކޭ އެއްފަދަ އެވެ. މިންގަނޑު ޝާއިއު ނުކުރުމަކީ އާއްމުންގެ ރައްކާތެރިކަމަށް ސަރުކާރުން އަދާކުރަން ޖެހޭ ވާޖިބެއް އަދާކޮށްފައި ނެތުން ކަމަށް އެ ވަކީލުން ދެކެވަޑައިގަންނަވަ އެވެ.\n"އެ މިންގަނޑު އަވައްޓެރިންނަށް ވެސް އެނގިގެން، އެ ގުދަން ގޯސްކޮށް ހުރިކަން އެ މީހުންނަށް އެނގި، ރިޕޯޓެއް ކުރަން އެނގޭނީ ވެސް،" އާލިމް ވިދާޅުވި އެވެ.\nދެން އަންނަނީ މިންގަނޑުގައި ހުރި ޝަރުތުތައް އެކަށީގެންވޭތޯ އުފެދޭ ސުވާލެވެ. އާލިމް ވިދާޅުވީ ސަރުކާރުން އަބަދުވެސް ގަވާއިދުތަކުގައި ކަނޑައަޅާނީ އެންމެ ކުޑަ މިންވަރު ކަމަށް ވިޔަސް، އެ ކުޑަ މިންވަރަކީ މިސާލަކަށް މާލެ ކަހަލަ ތޮއްޖެހިފައިވާ ތަނެއްގައި ކެމިކަލް ގުދަނަކަށް އެކަށީގެންވާ ޝަރުތުތަކެއްކަން ކަށަވަރުކުރަން ޖެހޭނެ ކަމަށެވެ.\nހަމްޒާ ވިދާޅުވިގޮތުގައި ކެމިކަލް ގުދަން އެމްއެންޑީއެފްގެ މިންގަނޑާ އެއްގޮތަށް ހުއްޓަސް، އާއްމުން ކުރާ ދައުވާއެއްގައި، ގްރީން ޕާތަށް އެ ގޮތަށް ބުނެ ނިންމައެއް ނުލެވޭނެ އެވެ. ދައުވާކުރާ ފަރާތަށް، ފުލުހުންގެ ތަހުގީގުން ފެނުނު އިހުމާލެއްގެ މައުލޫމާތު ނުވަތަ ބައިނަލްއަގުވާމީ މިނިމަމް މިންގަނޑުތަކާ ޚިލާފު ކަމުގެ ހެކި ހުށަހެޅޭނެ އެވެ. އޭރުން، އާދައިގެ މީހަކަށް ގަބޫލުކުރެވޭ މިންވަރުން އޮންނަން ޖެހޭ ރައްކާތެރިކަމުގެ މިންގަނޑަކީ ކޮބައިކަން، ކޯޓުން ކަނޑައަޅާނެ ކަމަށް އޭނާ ގަބޫލުކުރައްވަ އެވެ.\nމި ގޮތަށް އިހުމާލުގެ ބަދަލު ހޯދަން ދައުވާކުރެވޭނީ، ވަކީލުން ވިދާޅުވިގޮތުގައި، ޓޯޓް ލޯގެ ދަށުންނެވެ. ޓޯޓް ލޯ ބުނާގޮތުން މީހަކު ކުރި ކަމަކުން ނުވަތަ ކުރަން ޖެހޭ ކަމެއް ނުކުރުމުގެ ސަބަބުން އެހެން މީހަކަށް ލިބޭ ގެއްލުމަކަށް ޒިންމާވާން ޖެހޭނެ އެވެ.\n"އެއްވެސް ގާނޫނެއް ނުވަތަ ގަވާއިދެއްގައި ފެންނަން ނެތް ކަންކަމަށް، ޓޯޓް ލޯ ބުނާގޮތުން ކޯޓުތަކަށް ކަނޑައެޅޭނެ، މަދަނީ ގޮތުން ގޯސް ކަމެއް ކުރާ މީހުންގެ އަމަލުތަކުން ލިބޭ ގެއްލުމަށް ބަދަލުދެވިދާނެކަން. ރާއްޖޭގެ ކޯޓުތަކުން ޓޯޓް ލޯ ބަލައިގެންފައި އޮތީ،" ހަމްޒާ ވިދާޅުވި އެވެ.\nއެކަމަކު ފުލުހުންގެ އެއްބާރުލުން ނުލިބި މިފަދަ ދައުވާތަކުގައި ހެކި ހޯދަން އުނދަގޫވާނެ ކަމަށް ޝުނާނާ ވިދާޅުވި އެވެ. ޕީއައިއެލްސީގެ ބައެއް ކޭސްތަކުގެ ތަޖުރިބާ އިން ޝުނާނާ ވިދާޅުވީ އިހުމާލުގެ ސަބަބުން މީހުން މަރުވާ މައްސަލަތަކުގައި ޖިނާއީ ކުށް ހިމެނޭތީ، މަދަނީ ދައުވާކުރާ މީހުންނާ ލިޔެކިޔުން ހިއްސާކުރަން ފުލުހުން ދެކޮޅު ހަދާ ކަމަށެވެ. އޭނާ ވިދާޅުވިގޮތުގައި ފުލުހުން މައުލޫމާތު ނުދޭތީ ދައުވާ ނުކުރެވި ހުރި މައްސަލަތައް އެބަހުއްޓެވެ.\n"ވިކްޓިމް އަށް އެ މައުލޫމާތު ދޭން ނުޖެހޭ އެއްވެސް ސަބަބެއް ގާނޫނީގޮތުން ނެތް. މި ކޭސްގައި ވެސް ފުލުހުން އަސްލު އެ މައުލޫމާތުތައް ދޭން ވާނެ. އެކަމަކު ނުދޭނެ. ބުނާނީ ތިމަންނަމެންގެ އުސޫލެއް ނޯވެއޭ ދޭކަށް،" އަލިފާނުގެ ހާދިސާ އަށް އިޝާރާތްކުރައްވައި ޝުނާނާ ވިދާޅުވި އެވެ.\nފުލުހުންގެ ތަހުގީގު ނުނިމޭ ހާލަތްތަކުގައި ވެސް، ގެއްލުން ލިބުނު މީހުން ކޯޓަށް ހުށަހަޅާ މައްސަލައަކަށް މައުލޫމާތު ދޭންވާނެ ކަމަށް އާލިމް ދެކެވަޑައިގަންނަވަ އެވެ. އަދި ވިކްޓިމް އަށް ޕޮލިހުން މައުލޫމާތު ނުދީފި ނަމަ ކޯޓު އަމުރަކަށް އެދެވިދާނެ ކަމަށް ވެސް އޭނާ ވިދާޅުވި އެވެ.\n"އިންސާފަކީ ހަމައެކަނި ކޯޓަށް މައްސަލައެއް ވައްދައިގެން ގާޒީ ހުކުމެއް ކުރުމެއް ނޫން. ތަހުގީގާއި އަދި ޖިނާއީ މައްސަލައެއް އޮތް ކަމަށްވާ ނަމަ ޕީޖީގެ ދައުރާއި މި ހުރިހާ ކަމެއް ވެސް މީގެ ތެރެއަށް އެބަ ވަދޭ، އަސްލު މީހަކަށް އިންސާފު ލިބުމަށްޓަކައި،" އާލިމް ވިދާޅުވި އެވެ.\nއަލިފާނުގެ ހާދިސާގައި ގެއްލުން ލިބުނު އިމާރާތެއް މިހާރު ހުރި ގޮތް. ފޮޓޯ: ނިޝާން އަލީ/ މިހާރު\nއަސްމާ ބުނިގޮތުގައި އޭނާ އަށް އެންމެ ގިނައިން ދެއްކޭ އެއް ވާހަކައަކީ އަހަރު ވެގެންދިޔަ އިރު މި ހާދިސާ އަށް ޒިންމާއެއް ނުނެގި ކަމެވެ. ދެމައިން ވަކިން އުޅުނު ދިރިއުޅުން އަނދައިގެން ދިޔުމުން އޭނާ އާއި ޔައިޝް ތިބީ އާއިލާ މީހުންގެ ހިޔާވަހިކަމުގަ އެވެ. ދުވަސްތައް ދާ ގޮތެއް ނޭނގި "އޮޓޯ ޕައިލެޓް"ގައި ފުރަތަމަ މަސްތައް ހޭދަކުރުމަށް ފަހު އަސްމާ އަށް އަދިވެސް އެ ހާދިސާގެ އަސަރުތަކުން އަރައެއް ނުގަނެވެ އެވެ. ތަނެއްގައި ރޯވާ ކޮންމެ ފަހަރަކު އޭނާ އަށް އެ ރޭގެ ތަޖުރިބާ ތަކުރާރުވާ ކަހަލަ އެވެ. ދުމެއްގެ ވަސް ޖެހޭ އިރަށް އެ ހަނދާންތައް އެނބުރި އާދެ އެވެ.\n"ދުވަހަކު ވެސް އެހެން އެއްވެސް މީހަކަށް މި ވަރުގެ ކަމެއް ދިމާވާކަށް ނޭދެން،" އަސްމާ ބުންޏެވެ.\nއަލިފާނުގެ ހާދިސާގައި ގެއްލުން ލިބުނު އިމާރާތެއްގެ އެތެރެ މިހާރު ހުރި ގޮތް. ފޮޓޯ: ނިޝާން އަލީ/ މިހާރު\nބައެއް މީހުން މަޑުމަޑުން ދިރިއުޅުން އާރާސްތުކުރަން ފަށައިފި އެވެ. އެހެން މީހުން އަދިވެސް އެ ވެއްޓުނު ވަޅުގަނޑުގަ އެވެ. އަލިފާނުގެ ހާދިސާގެ ނިޝާންތައް އަބަދަށްފެހިމަގުގައި އަދިވެސް ހުރީ އެވެ. ފަޅުވެފައި ހުރި ގެދޮރެވެ. އެތެރެ އަނދައި ހުލިވެ ދެލިން ކަޅުވެފައި ހުރި އިމާރާތްތަކެވެ. ރޯވެގެން ވެއްޓުނު ނުވަތަ ތަޅާލަން ޖެހުނު ތަންތަން ހުރި ހުސް ބިމެވެ.\nއަސްމާ މަގުމަތީގައި އުޅެނީ އެ ގޯޅި ނާޅަ އެވެ.\nއިތުރު ލިޔުންތައް އަލިފާނުގެ ހާދިސާ މާލެ އެމްއެންޑީއެފް ކެމިކަލް


Keiytherikamaa eku emmen ves madukohlamaa! | Mihaaru\nކޮރޯނާ ވައިރަހަށް ޝައްކުވި މީހެއްގެ ސާމްޕަލް ނެގުމަށް ފަހު މެޑިކަލް ސްޓާފަކު ދައްކާލަނީ. --ފޮޓޯ:އޭއެފްޕީ\n29 މާޗް 2020 - 15:35 15 comments\nޒަރޫރީ ބައެއް ކަންކަން ހައްލުނުވެ ދިގުލައިގެންދާތީ ބައެއް މީހުންގެ ކަންބޮޑުވުންތަކެއް އެބަ ހުއްޓެވެ. އެ ޝަކުވާތައް، ކަމާ ބެހޭ އިދާރާތަކަށް އަންގަައިދިނުމަށް މީޑިއާތަކުގައި ވެސް އެދެ އެވެ.\nއެކަމަކު އެންމެންނެއް ނޫނެވެ؛ މި ވައިރަހުގެ ނުރައްކާ ވިސްނި އެ ގައުމެއްގެ ސަރުކާރެއްގެ އެންގުމަށް ބޯލަނބައިގެން ތިބި ދިވެހިން ވެސް އެހާމެ ގިނަ އެވެ.\nކޮރޯނާވައިރަސް ފެތުރުނަ ނުދޭން ގައުމުތަކުން އަޅާފައިވާ ފިޔަވަޅުތަކުގެ ސަބަބުން، ޒަރޫރީ ބޭނުންތަކަށް ބޮޑެތި ހުރަސްތައް އެޅެ އެވެ. އެއީ އެ ގައުމެއްގައި އުޅޭ ދިވެހިން ވެސް އިސްތިސްނާވާނެ ކަމެއް ނޫނެވެ.\nގާތްގަނޑަކަށް 15،000 ދިވެހިން ދިރިއުޅޭ ސްރީ ލަންކާގައި ވަނީ މުއްދަތެއް ނެތް ގޮތަށް ކާފިއު އިއުލާންކޮށްފަ އެވެ. އިންޑިއާ އާއި މެލޭޝިއާ ވެސް އޮތީ ލޮކްޑައުންކޮށްފަ އެވެ.\nމި ހާލަތުގައި، ބައެއް ދިވެހިންގެ ކަންބޮޑުވުމަކީ އެނބުރި ރާއްޖެ ނާދެވުމެވެ. ކަމާ ބެހޭ އެކި އިދާރާތަކަށް ގުޅައި، ރާއްޖެ ގެންދެވޭނެ ގޮތެއް ހޯދައިދޭން އަންނަނީ އެދެމުންނެވެ.\nއެކަމަކު ތަޖުރިބާކާރުން ބުނާ ގޮތުގައި މި ވަގުތަށް އެއީ ކުރުން އެހާ ބުއްދިވެރި ކަމެއް ވެސް ނޫނެވެ. ޑޮކްޓަރުންނާއި ސިއްހީ ދާއިރާގެ އިސް ބޭފުޅުން ވިދާޅުވަމުން ގެންދަވަނީ، އެ ބަޔަކު ތިބި ތަނެއްގައި މަޑުކޮށްލަދިނުމަށެވެ. ވައިރަސް ފެތުރުން ހުއްޓުވަން އެޅޭނެ އެންމެ ރަނގަޅު ފިޔަވަޅަކީ އެއީ ކަމަށް ވެފައި، އެންމެންގެ ސަލާމަތާއި ރައްކާތެރިކަމަށްޓަކަ އެވެ.\nCOVID-19: Beyrugai thibi dhivehinge haalu gaathun eba balan: Ministry\nދުނިޔޭގެ އެހެން ގައުމުތަކާ އަޅާބަލާއިރު، ރައްޔިތުންގެ ސަލާމަތަށް ހަރުދަނާ، ވަރުގަދަ ފިޔަވަޅުތަކެއް އެންމެ ކުރިންސުރެ އަޅަން ފެށި ރާއްޖޭގައި ވެސް މިހާރު އަމަލުކުރަމުން އަންނަ އުސޫލަކީ ބޭރުން އަންނަ ކޮންމެ މީހަކު 14 ދުވަހަށް ކަރަންޓީނު ކުރުމެވެ. ރާއްޖޭގައި މިހާރު ވެސް 700 އަށް ވުރެ ގިނަ މީހުން ކަރަންޓީނުކޮށް 19 އަށް ވުރެ ގިނަ މީހުން ވަނީ އައިސޮލޭޓްކޮށްފަ އެވެ.\nކަރަންޓީނުކުރާ ކޮންމެ މީހަކަށް ގާތްގަނޑަކަށް 5،000ރ. ޚަރަދުވެ އެވެ. އެކަމަކު ރައްކާތެރިވުމަށް އެ ފިޔަވަޅު އެޅުމަކީ ސަރުކާރުން ގަބޫލުކުރާ ގޮތުގައި ކޮންމެހެން ކުރަން ޖެހޭ ކަމެކެވެ. ނަމަވެސް އެކި ގައުމުތަކުގައި ތިބި ހުރިހާ ދިވެހިން މާލެ ގެނެސް މިގޮތަށް ކަރަންޓީނު ކުރުމަކީ ކުރެވޭނެ ކަމެއް ވެސް ނޫނެވެ.\nކޮރޯނާވައިރަސް ނުވަތަ ކޮވިޑް-19 އިން ރައްކާތެރިވުމުގެ ގޮތުން އެމްއެންޑީއެފްއިން ބޭއްވި ޑްރިލްގައި ޚާއްސަ ހެދުމުގައި ތައްޔާރީ ހާލަތުގައި ތިބި ބަޔަކު އެމްބިއުލާސް އިން ފައިބަނީ ---ފޮޓޯ: އަހުމަދު އަވްޝަން/މިހާރު\nމާލޭ ސަރަހައްދުގައި މިހާރު އަޅާފައިވާ ބައެއް ފިޔަވަޅުތަކުގެ ސަބަބުން ވެސް އާންމު ދިރިއުޅުމަށް އުނދަގޫތައް ކުރިމަތިވެ އެވެ. ޓޭކްއަވޭ ފިޔަވައި ހޮޓާ/ކެފޭ/ރެސްޓޯރެންޓްގެ ޚިދުމަތްތައް ވަނީ ހުއްޓުވައިފަ އެވެ. އެޗްޕީއޭގެ އިރުޝާދަކީ ގޭގައި ތިބުމެވެ.\nސަރުކާރުން ބުނެފައި ވަނީ ބޭރުގައި ތިބި ދިވެހިންގެ ހާލަތު ބަލައި، ފުރަތަމަ މަސައްކަތް ކުރާނީ އެ ގައުމެއްގައި ބައިތިއްބަައިގެން ސަލާމަތްކަން ހޯދައިދިނުމަށް ކަމަށާއި ރާއްޖެ ގެންނާނީ އެފަދަ މަގެއް ނެތް ނަމަ ކަމަށެވެ.\n"އެއާޕޯޓަކަށް ބައިބޯވެ ދަތުރެއް ކުރުމަކީ ނުރައްކާތެރި ކަމެއް. އެބަޔަކު ތިބި ގައުމެއްގައި ހާލަތު މާ ގޯސް ނޫން ނަމަ އެތަނެއްގައި މަޑުކުރަން އަޅުގަނޑުމެން އެދެނީ،" ކޮވިޑް-19 އަށް ޚާއްސަ ތަރުޖަމާން މަބްރޫކް އަބްދުލްއަޒީޒް ވިދާޅުވެފައިވެ އެވެ.\nބޭރު ގައުމުތަކުގައި ތިބި ދިވެހިން އެ ގައުމެއްގައި ހުންނަ ދިވެހި އެމްބަސީތަކުގައި ރަޖިސްޓްރީ ވާން އޮތީ އެދިފަ އެވެ.\nފޮރިން މިނިސްޓްރީގެ ކޮމިއުނިކޭޝަންސް ޑިރެކްޓަރު މުހައްމަދު މިއުވާން ވިދާޅުވީ ގައުމުތަކުގައި ތިބި ދިވެހިންނަށް ކުރިމަތިވާ އުނދަގޫތަކުގައި، އެމްބަސީތަކުން އަންނަނީ ހައްލުތަކެއް ވެސް ހޯދައިދެމުން ކަމަށެވެ. ދަތުރުކުރާ ގިނަ ރޫޓްތަކެއް ބަންދުކޮށްފައި ވުމާ އެކު ދަތުރުފަތުރު ހުއްޓިފައިވާ ކަން އޭނާ ފާހަގަކުރެއްވި އެވެ.\n"ބޭރުގައި ތިބި ދިވެހިންގެ ކަންކަން ބަލަން ޚާއްސަ ޓާސްކް ފޯހެއް އުފައްދައި ކޮންމެ ދުވަހަކު ބައްދަލުވުންތައް އެބަ ބާއްވާ. މީގައި، ވަކިވަކި ކޭސްތައް ވެސް ބަލައި ހައްލު ހޯދައިދިނުމުގެ މަސައްކަތް ކުރޭ،" އޭނާ ވިދާޅުވި އެވެ.\nމުޅި ދުނިޔެ މި އޮތީ ބަންދުވެފަ އެވެ. މިއީ އިންސާނީ ތާރީޚުގައި ވެސް ކުރިމަތިވި އެންމެ ބޮޑު ހުއްޓުމެވެ. އެހެންކަމުން އޭގެ އުނދަގޫ ކުރިމަތިނުވާ ގައުމެއް ނެތެވެ. ގައުމުތަކުގެ ވެރިންނާއި ތަޖުރިބާކާރުން ގޮވާލަމުން އެ ގެންދަނީ ކެތްތެރިވުމަށެވެ. އުނދަގޫތަކާއި ޝަކުވާތަކެއް ހުއްޓަސް ކޮރޯނާވައިރަހާ ދެކޮޅަށް މިވަގުތަށް ކުރެވޭނެ އެންމެ ބޮޑު ކަމަކީ އެ ބަޔަކު ތިބި ތަނެއްގައި މަޑުން ތިބުމަށެވެ.\nއިތުރު ލިޔުންތައް ސަރުކާރު ފޮރިން މިނިސްޓްރީ ރާއްޖެ-އިންޑިއާ ހެލްތު މިނިސްޓްރީ


ސޯޝަލް މީޑިއާ އަކީ ކޮންމެ ފަދަ ކަމެއް ވެސް ވެދާނެ އެއްޗެއް ކަން ސާބިތުކޮށްދެނީ މިހެންވެގެން ނެވެ. އާދައިގެ ކަމެއް ނުވަތަ މީހެއްވެސް މަގުބޫލް ކުޑަ ސިކުންތު...\nއިންޑިއާ ދުށް އެންމެ މޮޅު އެއް ދުވުންތެރިޔާ، މިލްކާ ސިންގް މަރުވުމާ ގުޅިގެން ބޮލީވުޑްގެ ގިނަ ތަރިންތަކެއް ތަޢުޒިޔާ ކިޔައިފިއެވެ. 1950 ގެ އަހަރުތަކުން ފެށިގެން 1960...\nމިހާރު ދުނިޔެ ވަށައިގެން ބުރުޖަހަމުން އަންނަ، ޗައިނާގެ ޖައްވީ ސްޓޭޝަންގެ ފަޅުވެރިންގެ ފުރަތަމަ ޓީމުގެ ތިން އެސްޓްރޮނޯޓުންނާ އެކު މިއަދު އެގައުމުން ޖައްވީ އުޅަނދެއް ލޯންޗުކޮށްފި އެވެ....\nއދގެ އާއްމު މަޖިލީހުގެ ރިޔާސަތަށް އިންތިޚާބުވެވަޑައިގެންފައިވާ ރާއްޖޭގެ ޚާރިޖީ ވަޒީރު އަބްދުﷲ ޝާހިދު، އާއްމު މަޖިލީހުގެ މަސައްކަތްތައް ކުރިއަށްގެންދާނެ ގޮތަކާއި ބެހޭގޮތުން މަޝްވަރާތައް ބާއްވަވައިފިއެވެ. އދގެ އާއްމު...\nރަޝިޔާގެ ސަރުކާރުގެ ކޮމްޕިއުޓަރ ވިއުގަތަކަށް މިދިޔަ އަހަރު ސައިބަރ ހަމަލާއެއް ދިނީ ޗައިނާގެ ހެކަރުންކަމަށް އެމެރިކާގެ އައިޓީ ކުންފުންޏަކުން ބުނެފިއެވެ. ސެންޓިނެލް ވަން ކިޔާ ކުންފުނީގެ ތަޖުރިބާކާރުންނާ...\nއެމެރިކާގެ ރައީސް ޖޯ ބައިޑެންއާއި ރަޝިޔާގެ ރައީސް ލަޑީމިއަރ ޕޫޓިން ބައްދަލުކުރައްވައިފިއެވެ. ޖެނީވާގައި މިއަދު އޮތް މި ބައްދަލުވުމުގައި، ދެ ބޭފުޅުންގެ މެދުގައި، ދެ ގައުމުގެ ދެމެދުގައި...\nޔޫރޯގެ ގުރޫޕް ބީގައި މިރޭ ޑެންމާކާއި ފިންލެންޑް ކުޅެމުންދިޔަ މެޗުގެ ފުރަތަމަ ހާފުގެ ފަހުކޮޅު، ޑެންމާކްގެ މިޑްފީލްޑަރު ކްރިސްޓިއަން އެރިކްސަން ދަނޑު މައްޗަށް ވެއްޓި، ހޭނެތުމާ ގުޅިގެން...


One stop window service aai 24 gadi iruge online service CSC gai...\nވަންސްޓޮޕް ވިންޑޯ ސަރވިސް އާއި 24 ގަޑިއިރުގެ އޮންލައިން ސަރވިސް ސީއެސްސީގައި ތަޢާރަފްކުރަނީ\n1 އަހަރު, 1 މަސް, 1 ހަފްތާ,3ގަޑި, 45 މިނެޓް, 33 ސިކުންތު ކުރިން 3800އައިމިނަތު ރަމްލާ\nސިވިލް ސަރވިސް ކޮމިޝަންގެ އަހަރީ ރިޕޯޓް ނެރުމަށް ބޭއްވި ރަސްމިއްޔާތުގައި ޝަމީން ވާހަކަ ދައްކަވަނީ: ފޮޓޯ ޗެނަލް13\nވަންސްޓޮޕް ވިންޑޯ ސަރވިސް އާއި 24 ގަޑިއިރުގެ އޮންލައިން ސަރވިސް މި އަހަރުތެރޭގައި ތަޢާރަފް ކުރެވުމުން ދިވެހި ސިވިލް ސަރވިސް ވެގެންދާނީ މި ސަރަޙައްދުގައި އެންމެ ކުރިއަރާފައިވާ ޤައުމަށް ކަމަށް ސިވިލް ސަރވިސް ކޮމިޝަންގެ ރައީސް ޑރ. ޢަލީ ޝަމީމް ވިދާޅުވެއްޖެއެވެ.\nސިވިލް ސަރވިސް ކޮމިޝަންގެ އަހަރީ ރިޕޯޓް ނެރުމަށް އެ ކޮމިޝަނުގައި ބޭއްވި ރަސްމިއްޔާތުގައި ކޮމިޝަންގެ ކުރިމަގަށް ރޭވިފައިވާ ތަރައްޤީގެ ވާހަކަ ދައްކަވަމުން ސިވިލް ސަރވިސް ކޮމިޝަނުގެ ރައީސް ޑރ. ޢަލީ ޝަމީމް ވިދާޅުވީ 2018 ވަނަ އަހަރަކީ ސިވިލް ސަރވިސް މިނިވަން މުސްތަޤިއްލު ޚިދުމަތެއްގެ ގޮތުގައި އުފެދި ހިނގަމުން އަންނަތާ 10 އަހަރު ފުރޭ ތާރީޚީ އަހަރު ކަމުން އެ މުއައްސަސާއިންވަނީ މިކަން ކުލަގަދަކޮށް ފާހަގަ ކުރުމަށްޓަކައި ސިވިލް ސަރވިސްގެ އިދާރާތަކުގެ މެދުގައި ގިނަ ކަންތައްތަކެއް ކުރުމަށް ރާވާފައިވާ ކަމަށެވެ.\nއަދި ދިވެހި ސިވިލް ސަރވިސް އަކީ މައިގަނޑު ގޮތެއްގައި މަސައްކަތް ޑިޖިޓަލައިޒްކޮށްގެން ސާރކްގެ ޤައުމުތަކުގައި ހިންގޭ ހަމައެކަނި ޤައުމު ކަމަށް ޝަމީމް ވިދާޅުވިއެވެ. އަދި ވަރަށް އަވަހަށް ވަންސްޓޮޕް ވިންޑޯ ސަރވިސް އާއި 24 ގަޑިއިރުގެ އޮންލައިން ސަރވިސް މި އަހަރުގެ ތެރޭގައި ތަޢާރަފް ކުރެވުމުން ދިވެހި ސިވިލް ސަރވިސް ވެގެންދާނީ މި ސަރަހައްދުގައި އެންމެ ކުރިއަރާފައިވާ ޤައުމަށް ކަމަށް ޝަމީމް ވިދާޅުވިއެވެ. ޝަމީމް ވިދާޅުވީ ދިވެހި ސިވިލް ސަރވިސް ކުރިއަރުވައި ތަރައްޤީ ކުރުމުގެ ގޮތުން އިންފޮމޭޝަން ކޮމިއުނިކޭޝަން ޓެކްނޮލޮޖީގެ ބޭނުން ބޮޑަށް ހިފައި، މުވައްޒަފުން ހުނަރުވެރި ޤާބިލް ބަޔަކަށް ހެދުމަށް ތަފާތު ގިނަ މަސައްކަތްތަކެއް ކުރެވިގެންދާނެ ކަމަށެވެ.\nޝަމީމް ވިދާޅުވީ މިއަހަރު ބޭއްވޭ ސިވިލް ސާރވިސްގެ3ވަނަ ކޮންފަރެންސްގެ ޝިއާރަކަށް ސިވިލް ސަރވިސް ރިފޯމިންގ އެންޑް މޮޑަނައިޒިންގ، ކަނޑައަޅައި ސިވިލް ސަރވިސް އިސްލާހްކޮށް ޒަމާނީ ކުރުމަށް ދިރާސާތަކެއް ކުރެވި މި ކޮންފަރެންސްގައި މަޝްވަރާ ކުރުމަށް ރޭވިފައި ވާކަމަށެވެ. މީގެއިތުރުން ކުރިމަގަށް ރޭވިފައިވާ އިތުރު މުހިއްމު ކަމަކަށް އަލިއައްޅުވާލައްވަމުން ޝަމީމް ވިދާޅުވީ ސިވިލް ސަރވިސް ޓްރެއިނިންގ އިންސްޓިޓިއުޓްގައި ދިރާސާ ކުރުމާ ފަންނީ ލަފާދިނުމުގެ ޤާބިލްކަން އިތުރު ކުރުމަށް ލައިބްރަރީއެއް މިއަހަރުގެ ފުރަތަމަ6މަސް ދުވަހުގެ ތެރޭގައި ޤާއިމް ކުރެވޭނެ ކަމަށެވެ. އަދި ކޮމިޝަންގެ ބަޖެޓަށް އިތުރު ޢާމްދަނީ ހޯދުމުގެ ގޮތުން ކޮމިޝަންގައި ޤާއިމް ވެފައިވާ ޓްރަސްޓް ފަންޑަށް ފައިސާ ހޯދުމަށްވެސް އިތުރު ހަރަކާތްތަކެއް މިއަހަރު ހިންގުމަށް ރޭވިފައިވާކަމަށް ވިދާޅުވިއެވެ.\nދިވެހި ސިވިލް ސަރވިސްއަކީ ސާރކް ގައި ހިމެނޭ 8 ޤައުމުގެ ތެރެއިން ނިސްބަތުން އެންމެ މުސާރަޔާ އިނާޔަތްތައްވެސް ބޮޑު ކޮށްދެވޭ ޤައުމު. ސިވިލް ސަރވިސް ކޮމިޝަންގެ އަހަރީ ރިޕޯޓްގައި އެ މުއައްސަސާގެ މަސައްކަތްތައް ކާމިޔާބުކަމާއެކު ކުރިއަށް ގެންދިއުމުގައި ސަރުކާރުން ދެއްވާ ފުރިހަމަ އެއްބާރުލުން ފާހަގަކޮށްފައިވެއެވެ.


Male Ge Vote MDP Ah Gellumakee Raees Nasheedh Ge Siyaasee Hayaathuge Nimumuge Feshun: Musthafa - Vaguthu\nވެރިކަން ހިންގާ މައި ޕާޓީ އެމްޑީޕީއަށް މާލެއިން ވޯޓުތަކެއް ގެއްލިގެން ދިޔުމަކީ އެމްޑީޕީގެ ރައީސް އަދި ކުރީގެ ރައީސް މުޙައްމަދު ނަޝީދުގެ ސިޔާސީ ޙަޔާތުގެ ނިމުމުގެ ފެށުން ކަމަށް ތިމަރަފުށީ ދާއިރާގެ ކުރީގެ މެމްބަރު މުޙައްމަދު މުސްތަފާ ވިދާޅުވެއްޖެއެވެ.\nމިއަދު މުސްތަފާ ކުރެއްވި ޓްވީޓެއްގައި ވިދާޅުވީ ރައީސް ނަޝީދު އަށް ލަނޑުދީފއި ވަނީ ޙަސަން ލަތީފު ކަހަލަ "ދިއުޅިއެއް ނުވާ މައްކާރުން" ކަމަށެވެ. އެހެންނަމަވެސް ހަސަން ތަލީފަށް ނިސްބަތްކޮށް އެހެން ވިދާޅުވި ސަބަބެއް އޭނާ ހާމައެއް ނުކުރައްވައެވެ. އޭނާ ވަނީ މަޖިލީހުގެ މެޖޯރިޓީ ލީޑަރ އަލީ އާޒިމް އަށް ވެސް ފާޑުު ވިދާޅުވެފައެވެ.\n"މިއަދު އަލީ އާޒިމް އަށްވެސް ސާފުވާނެ މާލޭގައި ރާއްޖެތެރޭ މީހުން ވެސް ވަޒަންވެރިވެ އުޅޭކަން." މުސްތަފާ ވިދާޅުވިއެވެ.\nMalé ge vote MDP ah gelli dhiyumakee @mohamednasheed ge Siyaasee Hayaathuge nimumuge Feshun. RN ah mi Landu dhinee @HassanLatheef Kahala Dhiulhieh nuvaa Makkaarun. Miadhu @aliazim ah ves saafu vaane Malé ga Raajjetherey meehun ves vazanverive ulhey kan.\n— Mohamed Musthafa (@Thimarafushi) April 11, 2021\nމުސްތަފާ ވަނީ ރައްޔިތުންނަށް ގެދޮރު ދޭނަމޭ ބުނެ ސަރުކާރުން ހަދާފައި ވަނީ ހީލަތްތެރި ދޮގު ކަމަށް ވިދާޅުވެފައެވެ. އަދި ދީނަށް ފުރައްސާރަކުރުމުގެ އިތުރުން ޤައުމު އިންޑިއާއަށް އަޅުވެތި ކުރުވާފައިވާ ކަމަށް މުސްތަފާ ވަނީ ވިދާޅުވެފައެވެ.\nހަމައެހެންމެ ކޮވިޑް-19ގެ ބަލިމަޑުކަމުގެ ހާލަތުގައި ވެސް ކުރީ ވައްކަން ކަމަށާއި ސަރުކާރުން 2.5 އަހަރު ހިންގި ސިޔާސަތުތަަކަކީ އެއީ ކަމަށް އޭނާ ވިދާޅުވިއެވެ.\nމުސްތަފާ އިތުރަށް ވިދާޅުވީ ވެރިކަމުގެ ހުރިހާ "ޓޫލްސް" އަތްމަތީ ޖަމާވެފައި އޮއްވާ އެމްޑީޕީއަށް ލިބިފައި މިވަނީ "ހުތުރު ބައްޔެއް" ކަމަށެވެ. އޭނާ އެހެން ވިދާޅުވީ ވެރިކަން ހިންގާ ބާރުތައް ސަރުކާރަށް ލިބިފައި ވީ ނަމަވެސް އޭގެ ބޭނުން ނުހިފޭކަން ހާމަކޮށްދެއްވުމުގެ ގޮތުންނެވެ.\nލޯކަލް ކައުންސިލް އިންތިހާބުގެ ގިނަ ގޮނޑިތައް ލިބުނީ އެމްޑީޕީ އަށެވެ. އެހެންނަމަވެސް ބޮޑެތި ބައެއް ތަންތަނާއި އާއްމުކޮށް އެމްޑީޕީ އަށް މެޖޯރިޓީ ލިބޭ މުހިންމު ގޮނޑިތަކެއް އެ ޕާޓީއަށް ވަނީ ގެއްލިފައެވެ. އެގޮތުން ވެރިކަން ކުރާ މާލޭ ސިޓީގެ މޭޔަރުކަން އެމްޑީޕީ އަށް ގެއްލި ކުރީގެ ހައުސިން މިނިސްޓަރ ޑރ،މުއިޒް ވަނީ މޭޔަރުކަމަށް ހޮވިވަޑައިގަންނަވާފައެވެ. އަދި ފުރަތަމަ ފަހަރަށް ކައުންސިލް އިންތިޚާބުގައި އައްޑޫގެ ސުޕަރ މެޖޯރިޓީ އެމްޑީޕީ އަށް ވަނީ ގެއްލިފައެވެ. އަދި މީގެ އިތުރުން ކުރިން އެމްޑީޕީން އަބަދުވެސް ހޯދަމުން އަންނަ ކައުންސިލްގެ ގިނަ ގޮޑިތަކެެއް އެ ޕާޓީއަށް ގެއްލިފައިވާކަން ފާހަގަކޮށްލަން ޖެހެއެވެ.\nއޭޕްރީލް 11, 2021 17:51\nއޭ ބަލަ މޮޔަޔާ އިއްޔެ ވޯޓުލާން މާލެ އިން ނިކުތީ PPM މިހުން އެކަނި! އެމީހުން އެޅި އެއްޗަކުން MDP މީހަކު ވެސް ހޮވުނީ ކަލޭ ހުރީ ކޮން ތާކު ތަ؟\nއޭޕްރީލް 11, 2021 18:28\nއަހަރެނަގެދުވާއަކީތީ ، ދިވެހިރާއްޖެ އައް އޮތްމުސީބާތެއްނަޝީދަކީ\nއޭޕްރީލް 11, 2021 20:53\nކޮންމެ އެއްޗެއްވެސް ކުނިވާން ފަށާނީ ބޯކޮޅުން. މާލެ އަކީ އެމްޑީޕީ ބޯ . ދެން މަޑުމަޑުން އެމްޑީޕީ ދާނީ ކުނިވަމުން ސަބަބަކީ އެމްޑީޕީ ވަޢުދުވި އެއްކަމެއްވެސް އެ މީހުންނަކަށް ނެތް ކުރެވޭކަށް. އެކަން ނުކޮށް ދައްކާ ކޮންމެ ވާހަކައެއް ރައްޔިތުން ދެކޭނީ މޮޔަހެއްދުން ކަމުގައި . މީ ވަރަށް ސާފު ޙަޤީޤަތެއް\nއޭޕްރީލް 14, 2021 16:02\nސިކުނޑީގެ އުނިކަމެއް އުޅޭތީ ނަޝީދު ޕާޓީ ރައީސް ގެ ގޮޑިން ނާއި މަޖުލިސް ރައީސްގެ ގޮޑިން އަވަހަށް ދުރަށް ނުލައި ފިނަމަ ގައުމުގެ ދުވަހާއި ޕާޓީގެ ދުވަސް ދިއުން ދާދި ކައިރި.


Thajuddin School | Mihaaru\nހުރިހާ ސްކޫލެއްގައި ހެނދުނުގެ ނާސްތާ ދޭން ފަށައިފި\nރާއްޖޭގެ ހުރިހާ ސްކޫލްތަކެއްގައި ހެނދުނުގެ ނާސްތާ ޕްރޮގްރާމް ދޭން މިއަދު ފަށައިފި އެވެ.\nފަސްޓް ލޭޑީ ފަޒްނާ، ތާޖުއްދީންގެ ރަސްމިއްޔާތުގައި\nތާޖުއްދީން ސްކޫލަށް 30 އަހަރު ފުރުން ފާހަގަކުރަން މިއަދު ބޭއްވި ހަރަކާތްތަކުގައި ރައީސް އިބްރާހިމް މުހައްމަދު ސޯލިހްގެ އަނބިކަނބަލުން، ފަޒްނާ އަހުމަދު ބައިވެރިވެވަޑައިގެންފި އެވެ.\nތާޖުއްދީން ސްކޫލު: ތަފާތު ދައްކަމުން ބަދަލަކަށް\nތާޖުއްދީން ސްކޫލަށް މުހިއްމީ ދަރިވަރުންގެ ނަތީޖާ އެކަންޏެއް ނޫނެވެ. ކިޔެވުމާ އެއްގޮތަށް ދަރިވަރުންގެ ކިބައިގައި ހުރި ހުނަރާއި ގާބިލްކަން އިތުރުކޮށް ތަރައްގީކުރުމަކީ ވެސް، މީގެ 30 އަހަރު ކުރިން ހުޅުވި ސްކޫލުން ސަމާލުކަން ދޭ ކަމެކެވެ. އިންޓަ ސްކޫލުގެ މުބާރާތްތަކުގައި ދަރިވަރުން ހޯދާ ކާމިޔާބީ އަކީ އެކަމުގެ ހެއްކެކެވެ.\nއެކްޓިވިޓީ ޔުނީފޯމު ނުލިބޭތީ ބެލެނިވެރިންގެ ޝަކުވާ!\nއާ އަހަރުގެ ކިޔެވުން ފެށެން ކައިރިވަމުން އަންނަ އިރު ބައެއް ސްކޫލްތަކުގެ އެކްޓިވިޓީ ޔުނީފޯމު ލިބުމުގައި ދަތިތަކާ ކުރިމަތިވެ، ބެލެނިވެރިންގެ ޝަކުވާ ބޮޑުވެއްޖެ އެވެ.\nތާޖުއްދީން ސްކޫލް (ޓީއެސް) ގައި އިއްޔެ މާރާމާރީ ހިންގީ ދެ ކުއްޖެއްގެ ދެމެދުގައި ޖެހުނު މައްސަލައަކުން ކަމަށާއި އެކަމަކު ޒަހަމްވީ އެކަމާ އެއްވެސް ގުޅުން ނެތް ކުއްޖެއްކަން "މިހާރު"...\nMay 11, 2017 61\nތާޖުއްދީންގައި މާރާމާރީ ހިންގައި ކުއްޖަކު ޒަހަމްވެއްޖެ\nތާޖުއްދީން ސްކޫލުގެ ދަރިވަރުންތަކެއް އިއްޔެ އެ ސްކޫލުގައި މާރާމާރީ ހިންގައި ކުއްޖަކު ޒަހަަމްކޮށްލި މައްސަލަ ފުލުހުން ބަލަން ފަށައިފި އެވެ.\nހުމާއި ރޯގާއާ އެކު އެޗް1އެން1 ފެތުރެމުން ދާތީ ޑޮކްޓަރަށް ދައްކާ މީހުން އިތުރުވުމުން ތާޖުއްދީން ސްކޫލްގައި އައިޖީއެމްއެޗުން ގާއިމުކުރި ފްލޫ ކްލިނިކް އައިޖީއެމްއެޗަށް ބަދަލުކުރުމުގެ މަސައްކަތް މިއަދު ފަށައިފި އެވެ.\nއައިޖީއެމްއެޗް ފުރި، ބަލި މީހުން ތާޖުއްދީނަށް\nވައިރަލް ރޯގާ އާއި އެޗް1އެން1 ގެ ކޭސްތައް ވަރަށް ބޮޑަށް އިތުރުވެ، އައިޖީއެމްއެޗަށް ދައްކާ މީހުން އިތުރުވެ ޖާގަ ފުރުމާ ގުޅިގެން ހުމުގެ ކްލިނިކެއް ތާޖުއްދީން ސްކޫލުގައި ވެސް...\nފްލޫ ކްލިނިކް ތާޖުއްދީނަށް ބަދަލުކުރަން މަޝްވަރާ ކުރަނީ\nއައިޖީއެމްއެޗްގައި ހަދާފައިވާ ފްލޫ ކްލިނިކް، ތާޖުއްދީން ސްކޫލަށް ބަދަލުކުރުމަށް މަޝްވަރާ ކުރަމުން އަންނަ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން މިއަދު ބުނެފި އެވެ.


ގދ. އަތޮޅުގެ ޗެމްޕިއަންކަން ވާދޫ ބަށި ރޫޙު ހޯދައިފި | Vaadhoo Beevaa\nއިޒަފް |5މާޗް 2017 | 1 އަހަރު ކުރިން |0ޚިޔާލު\nވާދޫ ބަށި ރޫޙު\nފަސްޓްލޭޑީ ބަށި ބޯޅަ މުބާރާތް 2017 ގެ ގދ. އަތޮޅުގެ ޗެމްޕިއަންކަން ވާދޫ ބަށި ރޫޙު ހޯދައިފިއެވެ. ވާދޫ ބަށި ރޫޙުން ޗެމްޕިއަންކަން ހޯދީ ވާދޫގައި އިއްޔެ ކުޅެވުނު ދެވަނަ މެޗު 22 ލަނޑު9ފޯލިން ކާމިޔާބުކޮށްގެންނެވެ. މިމެޗުގައި މަޑަވެލީ ޓީމަށް ހެދުނީ 19 ލަނޑު6ފޯއްޔެވެ. މިނަތީޖާއާއެކު ދެމެޗުން ވާދޫ ޓީމު ވަނީ 43 ލަނޑު ހަދާފައެވެ. މަޑަވެލީ ޓީމަށް ހެދުނީ 41 ލަނޑެވެ.\nމަޑަވެލީގައި ކުޅެވުނު ފުރަތަމަ މެޗު ކުޑަ ތަފާތަކުން މަޑަވެލި ޓީމު ކާމިޔާބުކޮށްފައިވާތީ ދެވަނަ މެޗުގެ ފޯރި ވަރަށްބޮޑަށް ގަދަވާނެކަމަށް ކުރިންވެސް ބެލެވިފައިވާ މިމެޗުގައި ވާދޫގެ ކުދިބޮޑު އެންމެން ވަނީ ވާދޫ ޓީމަށް ހުއްޓުމެއްނެތި މެޗު ނިމެންދެން ވަރަށްފުރިހަމައަށް ސަޕޯޓްދީފައެވެ.\nމެޗާބެހޭ ގޮތުން ބީވާއާ ވާހަކަދައްކަމުން ޓީމުގެ ޒުވާން ކޯޗު އިކުރާމް ބުނީ ޓީމުގެ ކުޅުންތެރިން އިއްޔެ ދެއްކި ކުޅުމާމެދު ވަރަށްބޮޑަށް ހިތްހަމަޖެހޭ ކަމަށެވެ. “ކުދިކުދި މިސްޓޭކްތަކެއް ހުއްޓަސް ޖުމްލަގޮތެއްގައި ކުޅުންތެރިން ދެއްކި ކުޅުމާމެދު ވަރަށްބޮޑަށް ހިތްހަމަޖެހޭ. އަދި ސަޕޯޓަރުން ޓީމަށްދިން ސަޕޯޓްވެސް ވަރަށް ފާހަގަކޮށްލެވޭ” ކޯޗު އިތުރަށް ފާހަގަކުރިގޮތުގައި ހުރިހާ ކުޅުންތެރިންވެސް ތިބީ ޒޯން ކާމިޔާބުކުރުމުގެ ޢަޒުމްގައި ކަމަށެވެ.\nވާދޫ ބަށި ރޫޙުގެ މެނޭޖަރު ޢައިޝަތު ފަޒުނާވެސް ހުރީ ޓީމުގެ ކުޅުންތެރިން ދެއްކި ކުޅުމާމެދު ވަރަށްބޮޑަށް ހިތްހަމަޖެހިފައެވެ. ނަމަވެސް ޢައިޝާ ބުނީ މިޓީމަކީ އެއަށްވުރެވެސް ގިނަ ލަނޑު ހެދޭނެ ފެންވަރު ހުރި ޓީމެއް ކަމަށެވެ. ” އަސްލު މިފަދަ މުބާރާތްތަކުގައި ވާދަކުރާއިރު ކުޅުންތެރިން ނަފްސާނީ ގޮތުންވެސް އެބަޖެހޭ ތައްޔާރުވާން. އަޅުގަނޑު ޤަބޫލުކުރާގޮތުގައި އަދި އުންމީދުވެސް ކުރީ 30 ވަރަކަށް ލަނޑު ހަދާނެކަމަށް. އެއީ މިޓީމުގައި މިތިބަ ކުޅުންތެރިންގެ އަސްލު ފެންވަރުގައި ކުޅެވިއްޖެނަމަ އެވަރަށް ލަނޑު ނުހެދެންވީ ސަބަބެއްނެތް. ވާދޫ ޓީމަކީ ހުރިހާ ގޮތަކުން ބަލާއިރުވެސް މަޑަވެލީ ޓީމަށްވުރެ މޮޅު ޓީމެއް. އެހެންވީމަ އެކަންކަން އެބަޖެހޭ ރަގަޅުކުރަން. އިރާދަކުރެއްވިއްޔާ ޒޯނަށް ދާއިރު އަތޮޅު މުބާރާތުގައި މިކުޅެވުނު ދެމެޗުން ލިބުނު ތަޖުރިބާގެ ބޭނުން ކުޅުންތެރިން ހިފައިގެން މިއަށްވުރެ ރަގަޅު ނަތީޖާއެއް ނެރޭނެ”\nޢައިޝާ އިތުރަށްބުނީ މިމުބާރާތުގައި ކުޅުންތެރިންގެ މެދުގައި އޮތް އެކުވެރިކަމާއި ގުޅުން ވަރަށް ރަގަޅު ކަމަށާއި އެކަމާމެދު ވަރަށްބޮޑަށް އުފާވާކަމަށެވެ. “ކުރިން ވަރަށްގިނައިން މީހުން ބުނާނެ މިރަށު އަންހެނުން ކުޅިވަރު ކުޅޭއިރު އެހާބޮޑު އެކުވެރިކަމެއް ނޯވެޔޭ. ނަމަވެސް މި މުބާރާތުގައި އަޅުގަނޑަށް ފެންނަނީ ހުރިހާކުޅުންތެރިންވެސް ވަރަށްގުޅިގެން ވަރަށް އެކުވެރި ރޫޙެއްގައި މަސައްކަތްކުރަމުންދާތަން. އެއީ ކާމިޔާބު ހޯދުމަށްޓަކައި ވަރަށްމުހިންމު ކަމެއް.”\nގދ. އަތޮޅުގެ ޗެމްޕިއަން ވާދޫ ބަށި ރޫޙު ދެން ވާދަކުރަންޖެހެނީ ޒޯން މުބާރާތުގައެވެ. އެހެން ކުޅިވަރު ތަކުގައި މީގެ ކުރިން ޒޯން ކަނޑައަޅާއިރު ކަނޑައަޅަނީ ދެކުނުގެ ހަތަރު އަތޮޅުކަމަށްވިޔަސް މަޢުލޫމާތު ލިބިފައިވާގޮތުގައި މިމުބާރާތުގައި ޒޯން ހަމަޖައްސާފައިވަނީ ލ. އަތޮޅާއެކު ދެކުނުގެ5އަތޮޅެވެ. އެހެންކަމުން ޒޯން މުބާރާތް ބާއްވާނެ ތަނެއް އެސޯސިއޭޝަނުން އަދި މުޅިން ފައިނަލެއް ނުކުރެއެވެ. މަޢުލޫމާތު ލިބިފައިވާގޮތުގައި އެސޯސިއޭޝަންގެ ވިސްނުންހުރީ ފުވައްމުލަކުގައި ނުވަތަ މާލޭގައި ޒޯން މުބާރާތް ބޭއްވުމަށެވެ.


Ehvumeh Baahvaa Nama, Ehvumuge Gaanoonaai Ehgothah Baahvaa - Fuluhun - Vaguthu\nއެއްވުމެއް ބާއްވާނަމަ، އެއްވުމުގެ ޤާނޫނާއި އެއްގޮތަށް ބާއްވާ - ފުލުހުން\nއެއްވުމެއް ބާއްވާނަމަ، ސުލްޙަވެރިކަމާއެކު އެއްވެ އުޅުމުގެ މިނިވަންކަމާއި ބެހޭ ޤާނޫނާއި އެއްގޮތަށް އެކަން ކުރިޔަށް ގެންދިއުމަށް ފުލުހުން އިލްތިމާސްކޮށްފިއެވެ.\nފުލުހުން މިގޮތަށް ވިދާޅުވެފައި ވަނީ، ރާއްޖޭގެ މަޝްހޫރު އިލްމުވެރިންގެ ބޮޑު ބައްދަލުވުމެއް މިރޭ ބާއްވަން ތައްޔާރުވަމުންދާ ކަމުގެ ޚަބަރު ފެތުރިފައިވާ ދަނޑިވަޅެއްގައެވެ.\nފުލުހުން ވިދާޅުވީ، މާލޭގައި މިއަދު އެއްވުމެއް ބާއްވަން އުޅޭ ކަމެއް އެ މުވައްސަސާއަށް އެނގިފައި ނުވާ ކަމަށެވެ. އަދި އެފަދަ އެއްވުމެއް އިންތިޒާމްކުރާ ފަރާތަކުން އެކަން ފުލުހުންނަށް އަންގާފައިވެސް ނުވާ ކަމަށް ފުލުހުން ވިދާޅުވިއެވެ.\n"މިއަދު މާލޭ ސިޓީގައި އެއްވުމެއް ބާއްވަން އުޅޭ ކަމަށް، އެފަދަ އެއްވުމެއް ބާއްވަން އުޅޭ ފަރާތަކުން މޯލްޑިވްސް ޕޮލިސް ސާވިސް އަށް އަންގާފައެއް ނުވޭ. އެއްވެސް ފަރާތަކުން އެއްވުމެއް ބާއްވާނަމަ، "ސުލްޙަވެރިކަމާއެކު އެއްވެ އުޅުމުގެ މިނިވަންކަމާއި ބެހޭ ޤާނޫން" އާއި އެއްގޮތަށް ކުރަން ޖެހޭ ކަންކަން ކުރަން މި ސާވިސް އިން އިލްތިމާސްކުރަން،" ފުލުހުން ވިދާޅުވިއެވެ.\n"ވަގުތު" އަށް އެނގިފައިވާ ގޮތުގައި މިރޭ އިލްމުވެރިން ބާއްވާ ބައްދަލުވުން އިންތިޒާމް ކުރުމުގައި އިސްކޮށް ހަރަކާތްތެރިވެ ވަޑައިގަންނަވަނީ މަޝްހޫރު އިލްމުވެރިޔާ ޑރ. މުހައްމަދު އިޔާޒް އެވެ. މައުލޫމާތު އެނގޭ މީހަކު ބުނީ މިރޭގެ ބައްދަލުވުން ބާއްވާ ތަނެއް ވަރަށް އަވަހަށް އިއުލާން ކުރާނޭ ކަމަށެވެ.\nމި ބައްދަލުވުން ބާއްވަނީ އިސްލާމް ދީނުގެ ނަމުގައި ހައްދުފަހަނަ އަޅައި ދިއުން ހުއްޓުވުމަށާއި އަދި ލާދީނީ މީހުންގެ ވާހަކަތައް ހުއްޓުވޭނޭ ގޮތަކާއި މެދު މަޝްވަރާ ކުރުމަށެވެ. ނަމަވެސް މި ބައްދަލުވުން ބާއްވާ ތަކަނާއި، މި ބައްދަލުވުމާއި ގުޅޭ އިތުރު މައުލޫމާތެއް ލިބިފައެއް ނުވެއެވެ.\nދީނީ އިލްމުވެރިންގެ ބޮޑު ބައްދަލުވުމެއް ބާއްވަން ތައްޔާރުވަމުން ގެންދާއިރު، ޑިމޮކްރެސީ ހިމާޔަތްކުރުމުގެ ނަމުގައި އުފައްދައިގެން އުޅޭ ޖަމިއްޔާއެއް ކަމަށްވާ މޯލްޑިވްސް ޑިމޮކްރެޓިކް ނެޓްވޯކް (އެމްޑީއެން) އިން އިސްލާމްދީނަަށް ފުރައްސާރަކޮށް ނެރުނު ރިޕޯޓަކަށް ދީނީ އިލްމުވެރިންނާއި އެނޫންވެސް ގިނަ ބައެއްގެ ފާޑުކިއުން ދަނީ އަމާޒުވަމުންނެވެ. އެ މައްސާލަގައި އެ ޖަމިއްޔާގެ އިސްވެރިން ހައްޔަރު ކުރުމަށާއި، ޖަމިއްޔާ ބަންދު ކުރުމަށް ގޮވާލަމުން ދިޔަ ނަމަވެސް، ކަމާއި ގުޅުން ހުރި އިދާރާތަކުން މިކަމާއި ގުޅިގެން އަދި ވަކި އެއްޗެއް ބުނެފައެއް ނުވެއެވެ.\nއެއްވުމެއްގެ ވާހަކަ ދައްކާއިރަށް އަވަހެއްނު ތެޅިގަތްލެއް. ބަލަ ކަލޭމެންގެ ހުވާގެ އަސާސްއަކީ ކޮބައިކަން ނޭނގުންތަ. ދީނަށް ފުރައްސާރަކުރަމުން ދުވާއިރު؟ ޔަހޫދީ އިމްރާންގެ އަސްލު ސޫރަ ދިވެހިންނަށް އެނގިއްޖެ މިނިސްޓަރުކަމަށް އާހިރަތް ވިއްކާލި ކަލޭގެ އިސްތިއުފާއަށް ގޮވާލަން.\nއޮކްޓޯބަރ 4, 2019 16:15\nމިހާރު ހޭލެވިޖެ މީއަމިއްލަހިޔާލު ?\nއޮކްޓޯބަރ 4, 2019 16:19\nއިހަކަށްދުވަހު ކުޑަކުދިންތަކެއް ނެރެގެން ތިމާވެށްޓޭ ކިޔާފައި މުޒާހަރާކޮށްފައި ހަޅޭއްލެވީ ގާނޫނާ އެއްގޮތަށްތަ؟ ގައިމު މުޒާހަރާތަކުގައި ކުޑަކުދިން ބައިވެރިކުރުމަކީ ކުށެއް ކަމަށް އޮވޭ. އަނެއްކާ އެކުށް ކޮށްފައި ބައެއް މީހުން އެވާހަކަތައް ސަޅިކަމަކަށް ހަދައިގެން ނޫސްތަކުގައިވެސް ފަލައަކުރުން ރިޕޯޓް ހަދައިގެން ލިޔެފައި ހުރި. އެމައްސަލަ ނުބަލައި ތިބެފައި މިގޮވަނީ ކޮން ފަތިވަރެއްބާ؟\nމިސަރުކާރު ހިމާޔަތްކުރުން ފާފަ ވެރިވާ ހިސާބަށް ކަންކަން ގޮއްސި. ސަރުކާރުގެ މައިފުށަށް ހީވެސްނުވޭ ގައުމު ފަނާވެދާއިރު.\nއޮކްޓޯބަރ 4, 2019 16:24\nމިގައުމުގައި ހިގާކަމައް ފެންނަ ގާނޫނުތައް ތިފެންނަނީ އެއްވެ އޫޅުމުގެ ގާނޫން މީރާގާނޫނު ސައިކަލްގަ އިސްޓިކާ ހިއްޕާ ގާނޫނު ބޭރުމީހުން ވިސާނެތި އުޅޭގާނޫނުކޮބާތޯ ކޮބާތޯ ހަމަހަމަކަމާ އިންސާފުގެ ގާނޫނުތައް ކޮބާތޯ ރައްޔަތުން ހިމާޔައް ކުރުމުގެ ގާނޫނު ކޮބާތޯ ވައްކަމާ ހިޔާނާތުގެ ގާނޫނު ކޮބާތޯ މަސްތުވާ އެއަޗިއްސާ ބެހޭ ގާނޫނު ކޮބާތޯ ދީނައް ފުރައްސާރަ ކުރުމާ ބެހޭ ގާނޫނު ލަދުންބޯހަލާތު މިޔޮއް ގައުމެއްތާދޯ މާތްﷲ މިއަނިޔާވެރިންގެ ކިބައިން މިގައުމު ސަލާމައް ކޮއްދެއްވާފާން ދޭވެ އާމީން\nސަހިންދާމެން އިސްލާމްދީނަށް ފުރައްސާރަކޮށް ލިޔުނުއިރު ހަމަ ތިހެން ނަސޭހަތްދިނިންތަ؟ ދަގަނޑު ކެނޑޭނީ ދަގަނޑުން! ޑިމޮކްރެޓިކް ނެޓްވާކަށް އަރާގަންނާކަށް ޤާނޫނެއް ބޭނުމެއްނުވާނެ! އެ މީހުންނަކީވެސް ޤާނޫނަކަށް ބަލާ ބައެއް ނޫން!\nއިލްމް ވެރީންނަށް ބައްދަލު ވުންތައް ގޭގޭގަ އަދި ޓެރަސް މަތީގަ ވެސް. ބޭއްވޭނެ އެ ވެ އޮޕްޝަން ބައި ވަރެވެ .\nގަވާދާ ހިލާފަށް ގައުމުގެ ވެރިން އަމަލުކުރާއިރު ގަވާދާށް އަޅުވަން ނުކުންނަ ރައްޔިތުންނަ ގަވާއިދާ އެއްގޮތަށޭބުނެ ބިރުނުދައްކާ... ވެރިން ގަވާއިދުގަ ތިބެއްޖެނަމަ ރައްޔިތުން ތިބޭނީ ގަވާއިދުގަ.. މިއަދު ބިރުފަހަނައަޅާ ތިޔަބުނާ ގަވާއިދު ހަދާންކޮއްދޭން ރައްޔިތުން ނުކުންނަން ވާޖިބު.. ބިރުގަންނަންވީﷲދެކެ... މިދުނިޔެމީ ހިދުކޮޅެއް..\nޢެއްވުން ގަވާއިދާ އެއްކުރަންޏާ އެމްޑީއެން ފުރަތަމަ ޤަވާއިދަށް ގެނޭ. ޤާނޫނުގަވެސް އިންނަނީ އިސްލާމްދީނުގެ ހަމަތަކުންނޭ ކިޔަންފައްޓާފަ... ދެން...\nއޮކްޓޯބަރ 4, 2019 17:46\nއެމްސީ ހަމީދު އިސްތިއުފާ. ޓެރޮރިސްޓް ޝަހިންދާ އިސްތިއުފާ. ސަންތި މާރިޔާ އިސްތިއުފާ. ސޭކު އިމްރާން އިސްތިއުފާ. ކިބޫ އިސްތިއުފާ ދުވަހަކުވެސް ނުފެންނާނެ ލާދީނީ ބައިގަނޑު މީހުންނަށް ފުރައްސާރަކޮށް މަލާމާތް ކުރާތަނެއް. ލާދީނިއްޔަތު ހުއްޓެވުމަށް ރައްޔިތުން ތެދުވުމުން ރައްޔިތުން އެގޯސްވީ. މިފަދަ ލާދީނީކަންކަން ގިނަވާ ގައުމަކަށް މާތްﷲ ކޯފާއެއް ފޮނުއްވައިފި ނަމަ އެންމެނަށްވެސް ގެއްލުންވާނެ. 2004ގައި ރާއްޖެއަށް އައިފަދަ ކޯފާއެއް އަތުވެދާނެ. މީގެ ކުރިން އެވަރުގެ ސުނާމީ ކާރިސާއެއް ރާއްޖެ ތަޖުރިބާކޮށްފައެއް ނުވޭ. ބޭނުމެއް ނުވޭ މިސުންފާ ބައިގަނޑާހެދި ރާއްޖެއަށް ކޯފާއެއް އަންނަން.\nއޮކްޓޯބަރ 4, 2019 18:05\nޕޮލިހަށް އަންގައިގެންތޯ ދީނަށް ފުރައްސާރަކުރަނީ؟\nދެން ތިބުނަނީ ފުލުހުންނަކީ މަތިންފައިބާ ތިބި ބައެކޭތަ؟ ވެހިކަލްތަކުގައި އިސްޓިކާ ޖަހާހެން އެމްޑީއެންގެ މައްސަލަ ބެލިނަމަ މިއަދު މިގަނޑެއް ގަންނާކަށް ނުޖެހުނީސް.\nއުސްލާމްދީނަށް ހަޖޫޖަހަނީ އެއީ ގާނޫނާއެއްގޮތަށް ދޮއްތޯ؟\nއޮކްޓޯބަރ 4, 2019 19:26\nލާދީނީ ޖަމްއިއްޔާގެ އިސްވެރިން ތެޅިގަނެފި. ހީވޭ ކަމެއްހެން. ދީނާ ބެހިގަނެގެން މުސްލިމުންގެ ލޭ ކައްކުވާއިރު ނުވެސްދެނަތިބި. ސަޅިއެއްނު.\nއޮކްޓޯބަރ 4, 2019 19:37\nފުލުހުންނަކައް ދެން ނޭގޭނެ\nއޮކްޓޯބަރ 4, 2019 19:39\nކުރީދުވަހަކު މީހަކު ހައްޔަރުކުރި ދީނައްފުރައްސާރަ ކޮއްގެން މިހާރުވެއްޖެޔޯ އޭނަގެެ ނަފްސާނީ ޓެސްޓުހަދަން... މީއަޅެ އަޖައިބެއްނުންތަ؟ ދީނުގެހިމާޔަތުގަ އެއްޗެކޭބުނާމީހަކު މިވަނީ ޓެރަރިސްޓަކަށް... ފުރައްސާރަކުރާމީހަކު މިވަނީ ބަލިމީހަކަށް... މީހާރުއިނގިއްޖެ ހަމަސީދާ ހުޅަނގުގެ ކާފަރުންކަން މިގައުމު ކޮންޓްރޯލްކުރަނީ ...ވެރިކަމުގަ ތިބިމީހުން އެމީހުންގެ ދަށުވެފަ\nއޮކްޓޯބަރ 4, 2019 20:40\nއޮކްޓޯބަރ 4, 2019 21:04\nބަހަނާއެއް ދައްކައިގެން ތިކަން ހުއްޓުވޭތޯ ބަލަންވާނެއެއްނު. ދެން ބަހަނާއަކަށް ބުނޭ ޤާނޫނާ ޚިލާފަަށޭ.\nއޮކްޓޯބަރ 4, 2019 23:12\nތަނެއްގަ ބައްދަލުވު މަކާއި އާން މުތަކަށް އެއްވުމމ މަކީ ތަފާތު ދެކަ މެއް.


DhiraaguTV ah apply kohgen haassa inaamuthakeh\nދިރާގުން އެ ކުންފުނީގެ ފިކްސްޑް ބްރޯޑްބޭންޑް ކަސްޓަމަރުންނަށް ހާއްސަ ޕްރޮމޯޝަނެއް ފަށައިފި އެވެ.\nދިރާގުން ބުނީ މި ޕްރޮމޯޝަނަކީ އަންނަ ނޮވެމްބަރު މަހުގެ 30 ވަނަ ދުވަހުގެ ކުރިން ދިރާގު ޓީވީ ކަނެކްޝަނަކަށް އެޕްލައި ކުރާ ކަސްޓަމަރުންނަށް ހިލޭ ގުޅައިދިނުމުގެ އިތުރުން ހިލޭ ޖޯއިބޮކްސް ލިބޭ ޕްރޮމޯޝަނެއް ކަމަށެވެ.\nމި ޕްރޮމޯޝަންގެ ދަށުން ދިރާގު ޓީވީގެ ގޯލްޑް ޕެކޭޖް ނަގާ ކަސްޓަމަރުންގެ ތެރެއިން ނަސީބުވެރި އެއް ފަރާތަކަށް ސެމްސަންގްގެ އެންމެ ފަހުގެ ސްމާޓްފޯން، ޒީ ފޯލްޑް ތިނެއް ވެސް ލިބިގެންދާނެ ކަމަށް ދިރާގުން ބުންޏެވެ.\nމީގެ އިތުރުން، ހޮވާލެވޭ ނަސީބުވެރި އިތުރު 10 މީހުންނަށް، އެ ކަސްޓަމަރަކު ބޭނުންވާ ޕެކޭޖެއްގެ ހަ މަސް ދުވަހުގެ މަހުފީ ހިލޭ ލިބިގެންދާނެ ކަމަށް ދިރާގުން ބުނެ އެވެ. ދިރާގު ޓީވީއަށް ސަބްސްކްރައިބް ކުރާ ހުރިހާ ކަސްޓަމަރުންނަށް ވެސް ލަކީޑްރޯގައި ބައިވެރިވެވޭނެ އެވެ.\nދިރާގު ޓީވީއަށް ސަބްސްކްރައިބް ކޮށްލުމަށް މިއީ ރަނުގެ ފުރުސަތެއް ކަމަށް ވެސް ދިރާގުން ވަނީ ފާހަގަކޮށްފަ އެވެ.


ކޭސްތައް އިތުރުވާނަމަ އިތުރު ގްރޭޑްތަކަށް ކިޔަވައިދިނުން ނުފެށިދާނެ- މިނިސްޓަރ އަމީން | Sandhaanu\nކޭސްތައް އިތުރުވާނަމަ އިތުރު ގްރޭޑްތަކަށް ކިޔަވައިދިނުން ނުފެށިދާނެ- މިނިސްޓަރ އަމީން\nމާލޭގައި ކޮވިޑު19 ގެ ކޭސްތައް އިތުރުވާނަމަ އިތުރު ގްރޭޑްތަކުގެ ކިޔެވުން ނުފެށިދާނެ ކަމަށް ހެލްތް މިނިސްޓަރ އަމީން ވިދާޅުވެއްޖެއެވެ. މިނިސްޓަރ މިހެން ވިދާޅުވެފައިވަނީ ޕީ.އެސް.އެމް އިން ރޭ ގެނެސްދިން “ރާއްޖެ މިއަދު” ޕްރޮގްރާމުގައި ވާހަކަ ދައްކަވަމުންނެވެ. މިނިސްޓަރ އަމީން ވިދާޅުވީ މިފެށުނު އޯގަސްޓް މަހުގެ 15 ގައި އިތުރު ގްރޭޑްތަކަށް ކިޔަވަދިނުމާ ބެހޭގޮތުން އިތުރަށް ސީދާ އެއްޗެއް ދަންނަވަން މިހާރުގެ ޙާލަތު ދައްކާގޮތުން ދަތި ކަމަށެވެ.\n“ސްކޫލްތަށް ހުޅުވޭކަހަލަ ޙާލަތެއް ނެތް ކަމަށްވަންޏާ ސްކޫލަތައް ހުޅުވަން ނުމެއް ވިސްނަން ސަރުކާރުން. އެހެން ނަމަވެސް މިއަދު އަޅުގަނޑަށް ބުނަން އުނދަގޫ ހުޅުވޭނެޔޭ ނުވަތަ ނުހުޅުވޭނެޔޭ. މިހާރު ޕްރޮޖެކްޝަންތަކަށް ބަލާއިރު އަޅުގަނޑުމެން މިހާރު އަޅާ ފިޔަވަޅުތަކަށް މީހުން ތަބާނުވާނަމަ އެހިސާބަށް ދާއިރު ސޮކޫލްތައް ހުޅުވޭނެ ކަމަކަށް ޤަބޫލެއް ނުކުރެވޭ.” އަމީން ވިދާޅުވިއެވެ. އަމީން އިތުރަށް ވިދާޅުވީ ސްކޫލްތައް ހުޅުވުމާ ބެހޭގޮތުން ގޮތެއް ނިންމާނީ އެޑިއުކޭޝަން މިނިސްޓްރީގެ މަޝްވަރާގެ މަތިން ކަމުގައެވެ.\nކޮވިޑު19 ރާއްޖެއަށް ފެތުރުމާ ގުޅިގެން މިއަހަރުގެ މާރޗް މަހު ކިޔެވުން ހުއްޓާލުމަށް ފަހު ކިޔެވުން ބައެއް ގްރޭޑް ތަކަށް އަލުން ފަށައިފައިވަނީ ނިމިދިޔަ ޖުލައި މަހުގެ ކުރީ ކޮޅުއެވެ. ރާއްޖެތެރޭގެ ރަށްރަށުގައި ރައްކާތެރިކަމުގެ ފިޔަވަޅުތަކާއި އެކު ހުރިހާ ގްރޭޑަތަކަށް ކިޔަވަދިން ކަމުގައި ވިޔަސް، މާލޭ ސްކޫލްތަކުގައި ކިޔަވައިދޭން ފަށައިފައިވަނީ ގްރޭޑް9އަކުން މައްޗައް ކަން ފާހަގަ ކޮށްލެވެއެވެ. އަދި ހަމައެއާއެކު މިއަހަރުގެ ސާނަވީ ތަޢުލީމް ނިންމާ އިމްތިޙާންތައް ހަދަން ތައްޔާރުވަމުން ދިޔަ ދަރިވަރުންގެ އިމްތިހާނުވެސް ވަނީ ކޮވިޑާ ގުޅިގެން އަންނަ އަހަރަށް ފަސްކޮށްފައެވެ. ސްކޫލްތަކުގެ ދަރިވަރުންނަށް ފުރަބަންދު ތެރޭގައިވެސް ވަރޗުއަލް ކުލާސްތަކާއި، ޓެލެކުލާސްތައް ކުރިޔަށް ގެންދިޔަ ކަމުގައި ވިޔަސް، ދަރިވަރުންގެ ކިޔެވުމަށް މިއައި ބަދަލާއިއެކު ވަނީ ވަރަށް ގިނަ ނޭދެވޭ އަސަރުތަކެއް ކޮށްފައެވެ.\nސްކޫލްތަކުގެ ދަރިވަރުން ކޮވިޑުން ރައްކާތެރިކުރުމަށްޓަކާ އެޑިޔުކޭޝަން މިނިސްޓްރީން ވަނީ ސްކޫލްތަކުގައި ވަރަށް ގިނަ ފިޔަވަޅުތަކެއް އަޅާފައެވެ. ބޮޑު ބަންދަކަށްފަހު ސްކޫލް ހުޅުވީ މިނިސްޓްރީން މިކަމަށް ވަރަށް ބޮޑަށް ތައްޔާރުވެގެން ކަމަށްބެވެއެވެ.\nމަންސޫރު އަހުމަދު އޯގަސްޓް 2, 2020 At 12:44 ޕމ\nމިނިސްޓަރު އަމީނަށް ދަންނަވާލާނެމެވެ. ތިބާމެން ކޮވިޑްއަށް ރާއްޖެ ބަންދުކުރުމުގެ މާކުރިންވެސް އަޑަށް ބާރު ލައްވާފައި ވިދާޅުވަމުން ގެންދެވި މިތިބީ ކޮވިޑް19 ރާއްޖޭގައި ފެތުރިނުދިއުމަށް އަޅަންޖެހޭ ހުރިހާ ފިޔަވަޅުތެކެއް އަޅައިގެނޭ! ދެންހިނގާ މަނިކުފާނާއި ސަރުކާރުގެ ބޮޑުން އެ ވީ ތައްޔާރީތައް ބަލާލަން.\nޓުއަރިޒަމް މިނިސްޓްރީ – އަޑު ހަރުކޮށް މިނިސްޓަރު ގޭމްޖައްސާފައި ރެޑްހޭންޑް ކޯޓުވެ އެވަނީ ނަގާ އެއްލާލައިފާ. އޭނާ އަކީ ތިބޭފުޅާގެ ކޮވިޑް އިމާޖެންސީގެ އެއް ތަނބު. އޭނައާއި އޭނަގެ ބައިވެރީން ބޮޑު ޢީދެއް އައިސްގެން އުޅޭހެން ސީދާ މަޖާކުރުމާއި ނާޗަރަންގީގައި. އެވެސް ރައިސް ނަޝީދު ބޭނުންފުޅުވާހެނެ، ބިރެއްނެތި މަޖާކުރުން ރޭގަޑުގެ ގިނަބައެއްގައި. އިސްލާމިކް މިނިސްޓްރީއަށް އެންގެވި ހުރިހާ ޢިލްމުވެރިން އެއްގަލަކަށް އަރުވާ ތި ޓީމުން ވިދާޅުވާ ހުރިހާކަމަށް ދީނީ ނަޒަރިއްޔާތުން ޗިޕްޖެހުމަށް. ދެން\n– އިސްލާމިކް މިނިސްޓުރީ އިން ކުރޯނާ ޚުތުބާނެރެ މިސްކިތްތަކުގައި ނަމާދަށްފަހު ޚުތުބާ ކިޔައި ދުޢާ ދަންނަވަން އަމުރު ނެރުނީ ދެން މިސްކިތްތަށް ބަަންދުކުރީ އެއިރުވެސް ތިބޭފުޅުން ގެ ބޮޑުން އެ އުޅުއްވީ ބިރެއްނެތި މަޖާކުރުމުގައި. ނުވިތާކަށް ވޭގަނޑެއްގައި އަންހެކުދިން އެބުނާ ހޮޓަލަށް ގެނެސް ސީދާ ޓުއަރިޒަމް މިނިސްޓަރުގެ ހިތާވުމާއި އެއްގޮތަށް މަޖަލުގައި. މަޖާވާނެ ވަރު މިނިސްޓަރު ވިސްނަވާލައްވާ. އެބުނީ ސިސީޓީވީ ތަކުންފެންނަނީ އެ ޖަރިޔާތަށް އެތެރެއިން އެއްވެސް އެއްޗެއް ނުބަނދެ ނިދާ ގަވަން ލައިގެން މިނިސްޓަރުގެ ފިރިހެން ޓީމު ވެސް ތަކެތި ބަދެ ހިއްލާލުމެއްނެތި ސޯޓުބުރިލައިގެން ޖާރިއާތަށް ފަހާ ހަޅޭލަވާ ދުވެ ….. ( ދެން ލިޔަންވެސް ލަދުވެތި ….) ދެން ޖޯޑުޖޯޑަށް ކޮޓަރިއަށް. ދެނޯ ؟ ދެންވާނެގޮތް ސިއަޙަތާ ބެހޭ ތި މިނިސްޓަރއަށް އެގިވަޑައިގަންނަވާނެ ކަން ކަށަވަރެވެ.\nދެން މަނިކުފާނުގެ މިނިސްޓްރީ – ބޮޑު ބިޒިނަސް އޮޕޯޗުނިޓިއެއް މަނިކުފާނުގެ ލައިފަށް އައީއެވެ. ކޮވިޑް އަށް ބޭނުންވާ އެންމެހާ ޕީޕީއީ އައިޓަމްތަށް އިމްޕޯޓްކޮށް ސަރުކާރުގެ ބާރު ހިނގާ ހުރިހާތަނަކަށް ސައިޕްލައިކުރެއްވުމާއި ޙަވާލުވެ ވަޑައިގަތީ ނޫންތޯއެވެ. އެސްޓިއޯ އާއި އޭޑީކެފަދަ ތަންތަނުން ހެޔޮއަގުގައި ގެނެވެން ހުއްޓާއި ސީދާ މަނިކުފާނުގެ ބާރު ހިނގާ ކުންފުނިތަކަށް ބޮޑުއަގުގައި އެތަކެތި ގެނެސް ސަޕްލައިކުރަން މަފުފަހި ކޮށްދެއްވީނޫންތޯއެވ. ދެން ޑުބޭގެ ނަމެއްގައި އޮތްކުންފުންޏަކާއިވެސް އަގުބޮޑުކޮށް ފަހުގެ މަރުޙަލާ ނިންމާލަ ވެންޓިލޭޓަރު ގެންނަން ކުރިއަށް ފައިސާދީ ޙަވާލުކުރެއްވި ނޫންތޯއެވެ އަދިވެސް ވެންޓިލާޓަރުތަށް ވީތަނެއް މަނިކުފަނަކަށް ނޭގޭނޫންތޯއެވެ. ދެން އެ ހެޗްޕީއޭ ގެ ވާހަކައެވެ. ކުރުކޮށްލާނަމެވެ.\nތިބޭފުޅުންނަކީ މި ދައުލަތް އޮޔާލި ބައެކެވެ. ނަސީބު ރަނގަޅުކަމުން ދައުލަތުގައި ދެ އަތްގަނޑު ލާފަނެތުމުން ދައުލަތް އެބައޮތެވެ. ދެ އަތްގަނޑު ލާފައި ހުރިނަމަ ނަމެއްގައިވެސް މި ދިވެހި ދައުލަތެއް ނޯންނާނެއެވެ. ޔާމީނުގެ ވައްކަމުގެ ވާހަކައިން ދިވެހިން މޮޔަކޮށްފަ ތިކުރެއްވީ ލައްކަ ވައްކަމޭ ގިނަބަޔަކު މިއަދު އެގޮވަނީ ދޮގެއްތޯއެވެ. ޖަވާބުދާރި ވާންޖެހޭ ދުވަހު ތިބޭފުޅުން ސަޢުދީ ޚަރަދުގައި ޙައްޖެއްވެލާ ނުވަތަ ކޮންމެވެސް ގޮތަކުން ޙައްޖު ޢުމްރާއެއް ވުމަކުން މިފަދަ ޖަރީމާތަކުގެ ފާފައެއް ނުފުއްސަވާނެކަން ހަނދުމަކުރަށްވާށެވެ.\nމޫސާ މުހައްމަދު އޯގަސްޓް 3, 2020 At 1:19 ޕމ\nވަރަށްވެސް ދެރަކޮށް މިދަނީދޯ. އަބަދުވެސް އެމްޑީޕީ އާއި ގުޅިގެން ސަރުކާރެއް އުފަންވެއްޖެނަމަ ރައްޔަތުންނަށް ދަތިދުވަސްވަރެއް އާދެއެވެ. ގުދުރަތުގައިވެސް މިވެރިންގެ ލާދީނީ ކަންތައްގަޑު ބޮޑުކަމުން ވާގޮތޭވެސް މަ ހިތައް އަރައެވެ. ހެޔޮދުޢާ ކޮއްލައިގެން ތިބެމޭހިނގާށެވެ.ހަމަ އެހެންމެ އެންމެންވެސް ފާފަތަކާއި ދުރުހެލިވެ ގިނަގިނައިން މި މުސިބާތުން ދުރުކޮށް ރައްކާތެރިކަންމަތީ ލެހެއްޓެވުން އެދި ދުޢާކުރުމުގައި ދެމިތިބެމާ ހިނގާށެވެ. އިރާދަ ކުރެއްވިއްޔާ މި ނުރައްކަލުން މާލަސްތަކެއްނުވެ ސަލާމަތް ކުރައްވާށިއެވެ. އާމީން


ހޯރަފުށީ އެއަރޕޯޓްގައި ގަސްއިންދުން- ދާއިރާގެ އެއްބައިވަންތަކަމުގެ ނަމޫނާއެއް! | Sandhaanu\nހޯރަފުށީ އެއަރޕޯޓްގައި ގަސްއިންދުން- ދާއިރާގެ އެއްބައިވަންތަކަމުގެ ނަމޫނާއެއް!\nހޯރަފުށީ ދާއިރާގެ ސިއްޙީ މަރުކަޒުތައް އަދި ފެނަކަ ބްރާންޗްތަށް ގުޅިގެން، ހޯރަފުށީ އެއަރޕޯޓުގައި ގަސް އިންދުމުގެ ހަރަކާތްތަކެއް ކުރިޔަށް ގެންގޮއްސިއެވެ. މިހަރަކާތުގައި ހޯރަފުށީ ސިއްޙީ މަރުކަޒުގެ އިތުރުން، އުލިގަމު އަދި ތުރާކުނުގެ މުވައްޒަފުން ވަނީ ބައިވެރިވެފައެވެ. އަދި ތުރާކުނު ފެނަކަ ބްރާންޗުންވެސް ވަނީ ބައިވެރިވއެފައެވެ.\nމިހަރާކަތުގައި އެރަށްރަށުގެ ފަރާތުން ލިބޭ އެއްބާރުލުމަށް ހޯރަފުށީ ކައުންސިލުންވަނީ ފަށްފަށުން ޝުކުރު އަދާކޮށްފައެވެ. އަދި މިއީ ދާއިރާގެ ރަށްތަކުން ދައްކުވައިދޭ ނަމުނާއެއް ކަމަށް ކައުންސިލުންވަނީ ސިފަ ކޮށްފައެވެ.\nއޯގަސްޓް21،20 ވަނަ ދުވަހު ހިންގުނު މި ހަރަކާތުގައި ގިނަ އަދަދެއްގެ ގަސް ވަނީ އިންދައިފައެވެ. ހޯރަފުށީގައި ތަރައްޤީ ކުރަމުންދާ އެއަރޕޯޓްގައި 100،000 ގަސް އިންދުމުގެ ހަރަކާތުގައި މީގެ ކުރިންވެސް ވަނީ އެމްއެންޑީއެފް، އެމްޓީސީސީ އަދި ދާއިރާގެ ރަށްތަކުގެ އެކި އެކި ފަރާތްތަކުން ބައިވެރިވެފައެވެ. ހަމަ އެއާއިއެކު ރަށުގެ ޒުވާނުންނާއި ހުރިހާ މުއައްސަސާތައްވެސް ވަނީ މިހަރަކާތުގައި ބައިވެރިވެފައެވެ. ހަމަ އެހެންމެ އަތޮޅު މަދަރުސާގެ ދަރިވަރުން ވެސް ވަނީ މީގެ ކުރިން މިހަރަކާތުގައި ބައިވެރިވެފައެވެ.\nމިހަރަކާތުގައި ވަނީ ރަށުގެ ޒުވާނުންގެ މެދުގައި އުފެދިފައިވާ އެކި އެކި ކްލަބް ޖަމިއްޔާތަކުން ވެސް ބައިވެރިވެފައެވެ. މިގޮތުން އެފްސީ ފްރިގޭޓަރސް، ދަންމަރު ޔުނައިޓެޑް، އެފްސީ 22، ޖީއެސް ޔުނައިޓެޑް އަދި ރަށުގެ ވަރަށް ޅަކުދިންގެ ގްރޫޕެއް ކަމުގައިވާ ހަހެތީގެ ނަން ފާހަގަ ކޮށްލެވެއެވެ.\nހޯރަފުށީގައި ކުރިޔަށްގެންދާ މިހަރަކާތަކީ ރަށާއި އަތޮޅުގެ ރައްޔިތުންގެ އެއްބައިވަންތަކަން ހާމަކޮށްދޭ ދިރިހުރި މިސާލެއް ކަމަށް ގިނަބަޔަކު ސިފަ ކުރެއެވެ.


ވެސްޓް އިންޑީޒް ބަލިކޮށް އިންޑިއާ ސެމީއާ ގާތަށް | Jazeera\tވެސްޓް އިންޑީޒް ބަލިކޮށް އިންޑިއާ ސެމީއާ ގާތަށް - Jazeera\nވެސްޓް އިންޑީޒް ބަލިކޮށް އިންޑިއާ ސެމީއާ ގާތަށް\nމުޙައްމަދު ޤާސިމް June 28, 2019 92 views0\nމިހާރު އިންގްލެންޑް އަދި ވޭލްސްގައި ކުރިއަށްދާ ކްރިކެޓް ވޯލްޑްކަޕްގައި އިއްޔެ ކުޅުނު މެޗުގައި 125 ލަނޑުގެ ބޮޑު ތަފާތަކުން ވެސްޓް އިންޑީޒް ބަލިކޮށް އިންޑިއާ އިން ސެމީ ފައިނަލާއި ފިޔަވަޅަކާ ގާތަށް ޖެހިލައިފިއެވެ.\nމި މޮޅާއެކު އިންޑިއާ ވަނީ މިހާތަނަށް ކުޅުނު ހަ މެޗުގެ ތެރެއިން ފަސް މެޗު ކާމިޔާބުކޮށް، 11 ޕޮއިންޓާއެކު ތާވަލްގެ ދެވަނަ އަށް ޖެހިލާފައެވެ. ހަމަ މި އަދަދަށް ނިއު ޒީލެންޑަށް ޕޮއިންޓް ލިބިފައިވާއިރު، އިންޑިއާ އަށް ކުރިލިބެނީ ނެޓް ރަން ރޭޓުންނެވެ. އެންމެކުރީގައި އުޅޭ އޮސްޓްރޭލިއާ އަށް 12 ޕޮއިންޓް ލިބިފައިވާއިރު، ހަތަރުވަނައިގައި އޮތީ 8 ޕޮއިންޓާއެކު އިންގްލެންޑެވެ. ވެސްޓް އިންޑީޒަށް ތިން ޕޮއިންޓް ލިބިފައިވާއިރު އެ ޓީމު އޮތީ ފުލުން ތިންވަނައިގައެވެ.\nމެންޗެސްޓާގެ އޯލްޑް ޓްރެފޯޑްގައި ކުޅުނު މެޗުގެ ޓޮސް ދިމާވުމުން އިންޑިއާ އިން ކުޅެން އަރައި 50 އޯވަރުގެ ތެރޭގައި ހަތް ކުޅުންތެރިން ނުބައިވެގެން ހެދުނީ 268 ލަނޑެވެ. އެންމެ ރަނގަޅަށް ކުޅުނީ 72 ލަނޑުހެދި ކެޕްޓަން ވިރާތު ކޯލީ އާއި ނުބައިނުވެ 56 ލަނޑުހެދި ކުރީގެ ކެޕްޓަން މަހެންދްރަ ސިންގް ދޯނީ އެވެ. ވެސްޓް އިންޑީޒުން އެންމެ ރަނގަޅަށް އުކި ކެމާރް ރޯޗް ތިން ވިކެޓްނެގިއެވެ.\nޖަވާބުގައި ކުޅެން އެރި ވެސްޓް އިންޑީޒަށް 34.2 އޯވަރުގެ ތެރޭގައި ހުރިހާ ކުޅުންތެރިން ނުބައިވެގެން ހެދުނީ 143 ލަނޑެވެ. ވެސްޓް އިންޑީޒް އިން ރަނގަޅަށް ކުޅުނު ސުނީލް އެމްބްރިސް 31 ލަނޑުހެދިއިރު، ނިކޮލަސް ޕޫރާން 28 ލަނޑުހެދިއެވެ. މި އިނިންގްސްގައި އިންޑިއާ އިން އެންމެ ރަނގަޅަށް އުކީ 6.2 އޯވަރުގެ ތެރޭގައި 16 ލަނޑަށް ހަތަރު ވިކެޓްނެގި މުހައްމަދު ޝާމީ އެވެ.\nމި މުބާރާތުގައި މިއަދު ކުޅުމަށް ހަމަޖެހިފައިވާ މެޗުގައި، ސްރީ ލަންކާ ނިކުންނާނީ ދެކުނު އެފްރިކާއާ ދެކޮޅަށެވެ.\nވެސްޓް އިންޑީޒް ކްރިކެޓް


Juventus ah enme rangalhu vanee aharen vakivun\nޔުވެންޓަސްއަށް އެންމެ ރަނގަޅުވާނީ އަހަރެން ވަކިވުން\nޔުވެންޓަސްއަށް އެންމެ ރަނގަޅު ވާނީ، މިހާރު އޭނާ މަގާމުން ދުރުވުން ކަމަށް، އެ ޓީމުގެ ކޯޗެއްގެ ގޮތުގައި އިތުރަށް ކުރިއަށް ނުދާން ނިންމި މެސިމިލިއާނޯ އެލެގްރީ ބުނެފި އެވެ.\nމިދިޔަ ހުކުރު ދުވަހު ޔުވެންޓަސްއިން ވަނީ، މި ސީޒަނަށް ފަހު އެ ޓީމުގެ ކޯޗުގެ ގޮތުގައި އެލެގްރީ ނުހުންނާނެ ކަަމަށް އިއުލާން ކޮށްފަ އެވެ. ޔުވެންޓަސް އާއެކު އަންނަ އަހަރު ޖޫން މަހުގެ ނިޔަލަށް ހުރުމަށް އެލެގްރީ ކޮންޓްރެކްޓް އާ ކުރީ މިދިޔަ ހޫނު މޫސުމުގަ އެވެ.\nއެލެގްރީ ބުނީ، ޔުވެންޓަސްގެ ކޯޗްގެ ގޮތުގައި ކުރިއަށް ނުދާން ނިންމި ނިންމުމަކީ ދެ ފަރާތުން އެއްބަސްވެގެން ނިންމި ނިންމުމެއް ކަމަށެވެ. އަދި އޭނާ އެގޮތަށް ނިންމީ ކުލަބަށް ވެސް ރަނގަޅަކަށް ކަމަށް، ޔުވެންޓަސް އާއެކު ޖެހިޖެހިގެން ފަސް ފަހަރު ލީގް ޗެމްޕިއަން ކަން ހޯދި ކޯޗް ބުންޏެވެ.\nއެލެގްރީ ބުނީ، ޔުވެންޓަސްގެ ރައީސް އަންޑްރޭ އަންނިއެލީ އާ އޭނާ މެދު އެއްވެސް މައްސަލައެއް ނުޖެހޭ ކަމަށެވެ. ބުރާސްފަތި ދުވަހު ބައްދަލުވުން ނިންމާފައި ދިޔައިރު ޔުވެންޓަސްގެ ކޯޗްގެ ގޮތުގައި އޭނާ އިތުރަށް ނުހުންނެކަން އޭނާއަށް އެނގުނު ކަމަށެވެ.\n"އަހަރެމެންގެ [ކުލަބާއި އަހަންނާއި] ދެމެދުގައި އެއްވެސް ކަހަލަ ހިޔާލު ތަފާތުވުންތަކެއް ނެތް،" އެލެގްރީ ވާހަކަ ދެއްކި އެވެ. "އެހެން ނަމަވެސް އަހަންނަށް އިހްސާސް ކުރެވިއްޖެ ޔުވެންޓަސްއަށް ރަނގަޅަކަށްޓަކައި އެންމެ ރަނގަޅު ގޮތަކީ އަހަރެން ބަދަލުވުން ކަމަށް. އެހެން ނޫންނަމަ އަންނަ ސީޒަންގެ ސެޕްޓެމްބަރު ނުވަތަ އޮކްޓޯބަރު މަހާ ހަމައަށް ދާއިރު އަހަރެމެންނަށް މައްސަލަ ދިމާވާނެ، އެހެންވީމަ އެންމެ ރަނގަޅު ގޮތަކީ ކާމިޔާބާއެކު ވަކިވުން."\nޔުވެންޓަސްގެ ވަޒީފާ ނިމުމަށް ފަހުވެސް އަވަސް ފުރުސަތެއްގައި އެހެން ކުލަބަކުން ވެސް ފެނިދާނެ ކަމުގެ އިޝާރާތެއް އެލެގްރީ ދިނެވެ.\n"އެއް އަހަރު ދުވަހުގެ ޗުއްޓިއެއް އަހަރެން ނުނަގާނަން، ޗުއްޓިއެއް ނަގަން ޖެހުނަސް ނަގާނީ ކުޑަ ދުވަސް ކޮޅަކަށް،" އެލެގްރީ ބުންޏެވެ. "އެކަމަކު އަނެއް ހިޔާލަކީ އަހަންނަށް ގަބޫލު ކުރެވޭ ވަރުގެ ހުށަހެޅުމަކާއެކު ރަނގަޅު ޕްރޮޖެކްޓެއް ލިބޭނަމަ އަހަރެން އެހެން ކުލަބަކާ ހަވާލު ވާނަން."\nއެލެގްރީ އަށް ފަހު ޔުވެންޓަސްގެ ކޯޗް ކަމަށް، އެ ޓީމަށް ކުރިން ކޯޗް ކޮށްދިން އެންޓޯނިއޯ ކޮންޓޭ އަންނަން އުޅޭ ކަމުގެ ވާހަކަތައް ވަނީ ފެތުރިފަ އެވެ. އޭނާގެ އިތުރުން ލާޒިއޯއަށް އިޓާލިން ކަޕު ހޯދައިދިން ސިމޯނޭ އިންޒާގީގެ ނަން ވެސް ޔުވެންޓަސް އާ ގުޅުވައި މީޑިއާއިން ފަތުރަ އެވެ.\nކޯޗެއްގެ ގޮތު ޕިރްލޯ އެނބުރި ޔުވެންޓަސްއަށް\nޔުވެންޓަސް ބަލިކޮށް ނަޕޯލީ ތަށި އުފުލާލައިފި


މިނިސްޓާރ ފައްޔާޒުގެ އިތުބާރު ނެތްކަމުގެ މައްސަލަ މަޖިލީހަށް – DhiDaily\nމިނިސްޓާރ ފައްޔާޒުގެ އިތުބާރު ނެތްކަމުގެ މައްސަލަ މަޖިލީހަށް\nއިކޮނޮމިކް މިނިސްޓަރު ފައްޔާޒު އިސްމާޢީލް\nރާއްޖޭގެ އިކޮނޮމިކް މިނިސްޓަރު ފައްޔާޒް އިސްމާއިލްގެ އިތުބާރު ނެތް ކަމުގެ މައްސަލަ ރައްޔިތުންގެ މަޖިލީހަށް އުށައެޅުމަށް ތައްޔާރުވަމުން ދާކަމަށް މައުލޫމާތި ލިބިއްޖެއެވެ.\nރާޖޭގެ އޮންލައިން ނޫހަކަށް، ނަން ހާމަނުކުރުމަށް ޝަރުތުކޮށް އެމްޑީޕީގެ މެމްބަރަކު މައުލޫމާތު ދިން ގޮތުގައި، އެމައްސައްކަތް މީގެ2މަހެއް ހާ ދުވަސް ކުރިން ފެށިގެން ކުރިޔަށް ދާކަމަށެވެ. އެކަމުގައި އިސްކޮށް އުޅުނީ ޔޫތު މިނިސްޓަރު އަހުމަދު މަހްލޫފުގެ އިތުބާރު ނެތްކަމުގެ މައްސަލަ ވެސް މަޖިލީހަށް ވައްދަން މަސައްކަތް ކުރެއްވި އެމްޑީޕީގެ ޕާލިމަންޓްރީ ގްރޫޕުގެ ލީޑަރު އަލީ އާޒިމް ކަމަށާއި އެކަމުގައި އޭނާ އަށް މަޖިލީހުގެ ރައީސް، ރައީސް މުހައްމަދު ނަޝީދު ވެސް އެހީތެރިވެދެއްވާ ކަމަށް އޭނާ ތުހުމަތު ކުރެއްވިއެވެ.\nވަޒީރެއްގެ އިތުބާރު ނެތްކަމުގެ މައްސަލަ މަޖިލީހަށް ހުށައެޅުމަށް ބޭނުންވަނީ 10 މެމްބަރުންގެ ސޮއެވެ. ނަން ހާމަނުކުރުމަށް އެދުނު އެމްޑީޕީގެ މެމްބަރު ބުނެފައިވަނީ މިހާތަނަށް 20 މެމްބަރަކު، ފައްޔާޒްގެ އިތުބާރު ނެތްކަމުގެ މައްސަލަ ހުށައެޅުމަށް ސޮއި ކޮށްފައިވާ ކަމަށެވެ. އިތުބާރު ނެތްކަމުގެ މައްސަލަ މިނިސްޓަރަކަށް ސާބިތު ވުމަށް ޓަކައި މަޖިލީހުގެ ޖުމްލަ މެމްބަރުންގެ އަގުލަބިއްޔަތެވެ.


Hashigandu Reethi Kuran Ulhenikoh Libunee Landeh - Vaguthu\nކޮވިޑް-19: އަދިވެސް އޮތީ ދަތިދުވަސްތަކެއް! - 13 ގަޑިއިރު ކުރިން\nހަށިގަނޑު ރީތިކުރަން އުޅެނިކޮށް ލިބުނީ ލަނޑެއް\nބޮޑީބިލްޑް ކުރުމަކީ ދުނިޔޭގެ ހުރިހާ ހިސާބެއްގައި ވެސް ކޮށް އުޅޭ ކަމެކެވެ. ބައެއް މީހުންނަކީ ބޮޑީބިލްޑް ކުރުމަށް މަރުދޭ މީހުންނެވެ. އަދި ހަށިގަނޑުގެ މަސްތަށް ވަރުގަދަކޮށް ބޮޑު ކުރުމަށް އެކި ކަންކަން ކޮށް އުޅޭ މީހުން ދުނިޔޭގައި އެބައުޅެއެވެ.\nއެގޮތުން ބްރެޒިލްއަށް އުފަން ޓޯނީ އަދި އަލްވާރޯ އެމީހުންގެ އަތުގެ މަސްގަނޑު ވަރުގަދަ ކުރުމަށް މިވަނީ ވިހަގަދަ ކެމިކަލްއެއް އަތަށް ޖަހައިފައެވެ. އެ ކެމިކަލްގެ ސަބަބުން އަތުގެ މަސްގަނޑު މިވަނީ އެތަށް ގުނައެއް ބޮޑުވެފައެވެ.\nބްރެޒިލްގެ މި ދެބެއިން ބުނި ގޮތުގައި އެމީހުންގެ އަތަށް އެ ކެމިކަލް ޖެހީ އަތުގެ މަސްގަނޑު 28 އިންޗިއަށް ބޮޑު ކުރުމަށެވެ. އަދި އެއީ އެމީހުންގެ ފުރާވަރުގައި ކުރި ކަމެއް ކަމަށާއި އަދިވެސް އެ ކެމިކަލްގެ އަސަރު ކުރަމުންދާ ކަމުގައި އެ ދެބެއިން ބުނެފައި ވެއެވެ.\nމި ކެމިކަލް ހަށިގަނޑަށް ޖެހުމުގެ ސަބަބުން އެދެބެއިންގެ އުޅެން ޖެހެނީ ކެއިން ބުއިމަށް ވަރަށް ބަލައިގެންނެވެ. އެގޮތުން ކޮންމެ ދުވަހަކުވެސް ވަކި ހާއްސަ ތަކެތި މި ދެބެއިންގެ ކެއުމުގައި ބޭނުން ކުރެއެވެ.\nމި ދެބެއިންގެ ހަށިގަނޑަށް ޖަހާފައިވާ ކެމިކަލްގެ ސަބަބުން ފަހުން އެކަމުގެ ނޭދެވޭ އަސަރު ކުރާނެ ކަމުގައި ސިއްހީ މާހިރުން ބުނެއެވެ. އެގޮތުން ވަރު ދޫވުމާއި ކަށިތަށް ފީވުން ފަދަ ކަންކަން ހިމެނެއެވެ.


Net ge hidhumathah ROL in parental control eh\nނެޓްގެ ހިދުމަތަށް އާރްއޯއެލް އިން ޕޭރަންޓަލް ކޮންޓްރޯލެއް\nއާރްއޯއެލް އިން މިއަދު ނެޓްވެލޭ އެޕް ލޯންޗުކޮށްދެނީ. --\nފިލާވަޅު ދަސްނުކޮށް އިންޓަނެޓަށް ވަދެ ވަގުތުތައް ހޭދަ ކުރުމާއި، ގޭމް ކުޅުމާއި ކާޓޫނު ބަލަން ކުދިން ވަގުތު ހޭދަކުރާ މައްސަލައަކީ ބެލެނިވެރިންގެ އާންމު ޝަކުވާ އެކެވެ. އެކަމަށް ހައްލެއް ގެންނަން ރައުޓާ އޮފް ކޮށްލެވޭނީވެސް ގޭގައި ހުންނަ ވަގުތެއްގަ އެވެ. އޮފީހުގައި ނުވަތަ ބޭރުގައި އުޅެނިކޮށް ކުދިންގެ ކިޔަވާ ވަގުތު ޖެހުމުން ވައިފައި އޮފް ކޮށްލެވޭނެ ގޮތެއް ނޯވެ އެވެ. ގޭގައި ހުރެ އެ ވަގުތުތަކުގައި ވައިފައި އޮފް ކުރުމަކީ ގޭގައި އުޅޭ އެހެން މީހުންނަށްވެސް އުނދަގޫވާ ކަމެެކެވެ.\nއާރްއޯއެލް އިން މިއޮތީ އެކަމަށް ހައްލެއް ގެނެސްފަ އެވެ. އާރްއޯއެލްގެ "ނެޓްވެލޭ" އެޕްލިކޭޝަނުން ގޭގެ އިންޓަނެޓު ކޮންޓްރޯލް ކުރެވޭނެ އެވެ. އެޕް ސްޓޯރުން އަދި ޕްލޭސްޓޯރުންވެސް މިހާރު ނެޓް ވެލޭ ލިބެން ހުންނާނެ އެވެ.\nނެޓްވެލޭ އަޅާ އިންޓަނެޓުގެ ކޮންޓްރޯލް ހޯދާށެވެ. އެއިން ވަކިވަކި ޑިވައިސްތަކަށް ވައިފައި އޮފް ކޮށްލެވޭނެ އެވެ. އެ އެޕްލިކޭޝަން ހާއްސަކޮށްފައިވަނީވެސް ޕޭރެންޓަލް ކޮންޓްރޯލް އަށެވެ. ގޭގައި ހޯމް ނެޓްވޯކެއް ގާއިމްކޮށް އަދި ގެއިން ބޭރުން މީހުން އަންނަ މީހުންނަށް އިންޓަނެޓު ދޭ އިރު ވަކި ނެޓްވޯކެއް ބޭނުންކުރެވޭނެ އެވެ.\nވައިފައި ޕާސްވޯޑް ހެކްކޮށް ކައިރި ގެތަކުގައި އުޅޭ މީހުން އިންޓަނެޓު ބޭނުން ކުރަން ފެށުމުން އެޕް މެދުވެރިކޮށް ޕާސްވޯޑް ބަދަލުކުރެވޭނެ އެވެ. އިތުރު ޑިވައިސްއެއް އިންޓަނެޓު ބޭނުންކުރަން ފެށުމުން ނޮޓިފިކޭޝަންވެސް އަންނާނެ އެވެ. އަދި އެންމެ ގިނައިން ބޭނުންކުރާ ފަސް އެޕްލިކޭޝަންވެސް އެނގޭނެ އެވެ. ބޭނުންކުރާ މިންވަރާއެކުގަ އެވެ.\n"މީގެ ހުރިހާ ފީޗާއެއްވެސް ހުންނާނީ ސެކިއުރިޓީ ވަރަށް ހައިކޮށް. އޭގެ އިތުރުން ސްޓްރީމްކުރާ ޓޮޕް ފައިވް އެޕްލިކޭޝަންވެސް އެނގެން ހުންނާނެ،" އާރްއޯއެލްގެ ޕްރޮޑަކްޓް މެނޭޖަރު މުހައްމަދު މުއައްޒިން ވިދާޅުވި އެވެ.\nއިތުރު މައުލޫމާތު އާރްއޯއެލްގެ ވެބްސައިޓުން ލިބޭނެ އެވެ. އަދި މިހާރަށްވުރެ އިތުރު ފީޗާތައްވެސް އަދިވެސް އަންނާނެ ކަމަށް މުއައްޒިން ވިދާޅުވި އެވެ.\nމަހާ ޖައްރާފުގެ މުއާމަލާތުގެ އެންމެ ފުނަށް!\nފިޓްނަސް ޓްރޭނަރުން ތަމްރީން ކުރަން އިވޯވްގައި ދުނިޔޭގެ ފެންވަރު ޕްރޮގްރާމެއް\nބޯޓްތައް ގިނަވުމަކީ އަދި ތަރައްގީއެއް ނޫން: އެމްޑީ ރިޒްވީ


15 kujjaku rape kuri kamah bunaa massala eh balanee\nފަނަރަ ކުއްޖަކު ރޭޕްކުރި ކަމަށް ބުނާ މައްސަލައެއް ބަލަނީ\nޖިންސީ ގޯނާއާ ދެކޮޅަށް ޒުވާން ދެ މީހަކު އަޑުއުފުލަނީ --\nކުޑަކުދިންތަކަކަށް ޖިންސީ ގޯނާކޮށް އެ ކުދިން ރޭޕްކުރި ކަމަށް ބުނާ މައްސަލައެއް ފެންމަތިވެ އެކަން ފުލުހުން ބަލަން ފަށައިފި އެވެ.\nމީގެ ދެތިން ދުވަސް ކުރީން ފެށިގެން ސޯޝަލް މީޑިއާގައި މި މައްސަލަތައް ވަނީ ފެންމަތިކޮށްފައެވެ. އަދި ކުދީން ރޭޕްކުރި ކަމަށް ބުނާ ސުކޫލު ދަރިވަރެއްގެ މައުލޫމާތު އާންމުކުރިއެވެ. އެ ދަރިވަރު އަމިއްލައަށް އެހެން މީހުން ކައިރި ދައްކާފައިވާ ވާހަކަތަކެއް ކަމަށް ބުނެ ޗެޓް ލޮގްތަކެއްވެސް ވަނީ އާންމުކޮށްފައެވެ.\nއެ ޗެޓްލޮގްތަކުގައި ބުނެފައިވާ ގޮތުން އެ ދަރިވަރު ވަނީ 15 ކުއްޖަކަށް ޖިންސީ ގޯނާކޮށްފައެވެ. އެ ކުދީން ރޭޕްކޮށްފައިވާ ކަމަށްވެސް އޭނާ ބުނެ އެވެ. އަދި އޭނާގެ އަނިޔާ ލިބުނު ބައެއް ކުދީންގެ ފޮޓޯ ބޭނުން ކޮށްގެން އޭނާ މިހާރު ދަނީ ބްލެކް މެއިލް ކުރަމުން ކަމަށްވެސް ބުނެއެވެ. އޭނާގެ ޖިންސީ އަނިޔާ ލިބުނު ކުދީންގެ ތެރޭގައި އޭނާގެ އާއިލާގެ ދެ އަހަރު ނުފުރޭ ކުދީންވެސް ހިމެނޭ ކަަމަށްވެސް ވެއެވެ.\nއެކަމާއި ގުޅިގެން ފުލުހުންނާ ތަކުރާރުކޮށް ސުވާލުކުރުމުން މިއަދު ބުނީ އެ މައްސަލަ ފުލުހުންގެ ސަމާލު ކަމަަށް އައިސްފައިވާ ކަަމަށެވެ. އަދި އެކަމުގެ މައުލޫމާތު ސާފުކޮށް ބަލަން ޖެހޭ ކަންކަން ބަލަމުންދާ ކަމަށެވެ. އިތުރު ތަފްސީލެއް ނުދެއެވެ.


މަރިޔަމް ހަސަން 17 އޮކްޓޯބަރު 2020 18:54\nނެޝަނަލް އިންޓެގްރިޓީ ކޮމިޝަނަށް ޅ. ނައިފަރު/ނިކަގަސްދޮށުގެ، ގާސިމް އަބްދުލްކަރީމް އައްޔަން ކުރަން ރައްޔިތުންގެ މަޖިލީހުގެ މިނިވަން މުއައްސަސާ ކޮމިޓީއިން ފާސްކޮށްފިއެވެ.\nއެންއައިސީގެ ހުސްވެފައިވަ މަގާމަށް ގާސިމް އައްޔަން ކުރުމަށް ރައްޔިތުންގެ މަޖިލީހަށް އޭނާގެ ނަން ފޮނުވީ ރައީސް އިބްރާހިމް މުހައްމަދު ސޯލިހެވެ. އެ މަގާމު ހުސްވެފައި ވަނީ އެންއައިސީގެ ރައީސް ކަމުގައި ހުންނެވި އަހުމަދު ސުލައިމާން ކޮމިޝަނުން ވަކިކުރުމާ ގުޅިގެންނެވެ.\nއެންއައިސީއަށް އައްޔަން ކުރުމަށްޓަކައި ގާސިމްގެ އިންޓަވިއު ކުރުމަށްފަހު މިނިވަން މުއައްސަސާ ކޮމިޓީއިން ވަނީ އޭނާއަށް ރުހުން ދިނުމަށް ފެންނަ ކަމަށް ނިންމާފައި ވަނީ މި މަހުގެ 14 ވަނަ ދުވަހެވެ. އޭނާގެ ނަން ކޮމިޓީއިން ފާސްކުރުމަށް 11 މެންބަރުން ވޯޓު ދެއްވިއިރު، އޭނާ އަށް ރުހުން ދިނުމަށް ފެންނަ ކަމަށް 10 މެންބަރުން ވަނީ ވޯޓު ދެއްވާފައެވެ.\nމިހާރު މޯލްޑިވިސް ސެންޓަ ފޯ އިސްލާމިކް ފައިނޭންސް ލިމިޓެޑް (އެމްސީއައިއެފްއެލް)ގެ ޗެއާމަން ކަން ކުރައްވަމުން ގެންދަވާ ގާސިމަކީ ބޭންކް އޮފް މޯލްޑިވްސް، ފ.ނިލަންދޫ ދާއިރާގެ މެނޭޖަރުކަން ކުރެއްވި ފަރާތެވެ. އޭނާއަކީ އެމްއެމްޕީއާރްސީގެ ބޮޑު ހިޔާނާތް ފަޅާއަރުވާލި މީހާވެސް މެއެވެ.\nއެމްއެމްޕީއާރްސީގެ ހިޔާނާތް ފަޅާ އަރުވާލުމުން "ވިސްލް ބްލޯވިން" އުސޫލާ ހިލާފަށް ބީއެމްއެލްގެ ކަސްޓަމަރެއްގެ މައުލޫމާތު ހާމަކުރުމުގެ ކުށުގައި ގާސިމް ވަނީ 8 މަހާއި 12 ދުވަހަށް ޖަލަށްލާފައެވެ. އެ ޖަލު ހުކުމް ހުކުމް ތަންފީޒުކޮށް ނިމުުން، އޭނާ ދޫކޮށްލާފައި ވަނީ 2016 ވަނަ އަހަރުގެ ނޮވެމްބަރު މަހުއެވެ.\nމިސަރުކާރު ވެރިކަން ލިބުނުފަހުން ރެއާއިދުވާލު އެކިއެކި މަގާމުތަކަށް މީހުންލުމާއި ވަކިކުރުމާއި ބަދަލު ދިނުމާއި ޖަލައްލުމާއި ބިރުދެއްކުމާއި، ރައްޔިތުންގެ ހަޒާނާ ރޯމާދުވާލު ހިތުހުރިގޮތަކަށް ބޭނުންކުރުމާއި ބޮޑުތަނުން ވައްކަންކުރުމާއި ކޮރަޕްޝަން އިންތިހާއަށް އިތުރުވުމާއި، ވަޒީރުންނާއި މަތީމަގާމުތަކުގެ ތިއްބަވާ އިސްވެރިން ފާޅުގަ ވައްކަން ކުރުމާއި ވައްކަން ފަޅާއެރުމުން އަމިއްލަޔަށް ފުލްމުސާރަ ލިބޭގޮތަށް މަގާމުން ދުރައްޖެހިލުމާއި މިހިރަ ބޮޑެތި ކަންކަން މިދަނީ ފާޅުވެ ފެންނަމުންނެވެ.


Ingiresi Qaumee team ge Goal keeparuge kaiveni Raajjey gai | Mihaaru\nއިނގިރޭސި ގައުމީ ފުޓްބޯޅަ ޓީމްގެ ކީޕަރުގެ ކައިވެނި ރާއްޖޭގައި\n26 ޖެނުއަރީ 2020 - 13:517comments\nއިނގިރޭސި ގައުމީ ފުޓްބޯޅަ ޓީމްގެ ކީޕަރު ޖޯޑަން ޕިކްފޯޑާއި ލޯބިވެރިޔާ މެގަން ޑޭވިޒްގެ ކައިވެނި އަންނަ މެއި މަހު ރާއްޖޭގައި ބާއްވާ ގޮތަށް ނިންމައިފި އެވެ.\nއިނގިރޭސި މީޑިއާތަކުން ބުނީ ޖޯޑަން، 25 އާއި މޭގަން، 25 ރާއްޖޭގައި ބާއްވާނީ ބީޗް ވެޑިންއެއް ކަމަށާއި އެ ހަފުލާގައި ބައިވެރިވާނީ ދެ ފަރާތުގެ އާއިލާގެ މީހުންނާއި ގާތް ބައެއް މީހުން އެކަނި ކަމަށެވެ. ނަމަވެސް ކައިވެނިކުރާނެ ސީދާ ތާރީހެއް ހާމައެއްނުކުރެ އެވެ. ރާއްޖޭގައި ކައިވެނިކުރުމަށް ފަހު ސަންޑަލޭންގައި ކައިވެނީގެ ހާއްސަ ހަފުލާއެއް ބާއްވަން ވެސް ހަމަޖެހިފައިވެ އެވެ.\nނަމަވެސް މެއި މަހުގެ 17 ގައި ޕްރިމިއާ ލީގް ނިމުމަކަށް އަންނާތީ އާއި މި އަހަރުގެ ޔޫރޯ ޗެމްޕިއަންޝިޕްގެ ތައްޔާރީތައް އިނގިރޭސި ގައުމީ ޓީމުން ޖޫން މަހުގެ 14 ގައި ފަށާތީ އެ ދޭތެރޭގެ ތާރީހެއް ކައިވެނީގެ ކަންކަން ނިންމާލައި، ޖޯޑަން ފުޓްބޯޅަ އަށް އެއްކޮށް ވަގުތު ހުސްކުރާނެ އެވެ.\nA post shared by Jordan Pickford (@jpickford1) on Mar 30, 2017 at 9:50am PDT\nޖޯޑަން އާއު މޭގަން އަކީ ވަރަށް ކުޑައިރުއްސުރެ ވެސް ވަރަށް ގާތް ދެ މީހުންނެވެ. އެ ދެ މީހުން އެންގޭޖްވީ 2018 ގަ އެވެ. އަދި މިދިޔަ އަހަރުގެ ފެބްރުއަރީގައި ދަރިއަކު ވެސް ލިބިފައިވެ އެވެ.\nކުރިން ސަންޑަލެންޑަށް ވެސް ކުޅުނުޖ ޖޯޑަން އަކީ 2017 އިން ފެށިގެން މަޝްހޫރު ކުލަބް އެވަޓަނަށް ވެސް ކުޅެމުން އަންނަ ކުޅުންތެރިއެކެވެ. އޭނާ އެ ޓީމަށް ސޮއިކުރީ 25 މިލިއަން ޕައުންޑް (33 މިލިއަން ޑޮލަރު) ގެ ފީއަކަށެވެ.\nއިތުރު ލިޔުންތައް ފުޓްބޯޅަ އިނގިރޭސިވިލާތް ކައިވެނި ހަފްލާ